
„Aceasta este cauza oricărei perfecțiuni, 
a tuturor lucrurilor care există în Univers.” 
(Tăbliţă de Smarald — aprox. 3000 Î. Ch.) 


Dedicată ție 


— Puterea — 


Cuvânt înainte 


Nu voi uita niciodată data de 9 septembrie 2004. Când m-am 
trezit, dimineața părea la fel ca oricare alta, dar ziua care a urmat 
avea să se dovedească cea mai bună zi din viața mea. 


La fel ca alți oameni, m-am luptat şi am muncit din greu pentru a 
supraviețui, încercând să fac față cât de bine puteam dificultăților şi 
obstacolelor care îmi apăreau în cale. Anul 2004 a fost cu deosebire 
dificil pentru mine, iar pe data de 9 septembrie circumstanţele 
exterioare m-au îngenuncheat în sfârşit. Totul mergea prost în viața 
mea: relaţiile, starea de sănătate, cariera şi finanțele. Nu puteam 
vedea nicio cale de scăpare din această situație care mi se părea fără 
ieşire. Şi chiar atunci, s-a întâmplat! 


Fiica mea mi-a dat o carte veche de o sută de anit, iar în cele 90 de 
minute cât mi-a luat să o citesc, întreaga mea viață s-a schimbat. Am 
înțeles pe loc de ce mi s-a întâmplat tot ce mi s-a întâmplat şi ce 
trebuia să fac ca să corectez situația în care mă aflam, transformând- 
o în cea pe care mi-o doream. Am descoperit astfel un secret care a 
fost transmis de-a lungul secolelor, dar pe care foarte puţini oameni 
l-au cunoscut. 


Începând din acea clipă, lumea pe care o percepeam nu a mai fost 
aceeaşi. Tot ce am crezut până atunci în legătură cu mecanismele de 
funcționare ale vieții s-a dovedit fals. De fapt, convingerile mele erau 
chiar opusul realității. Am trăit decenii la rând crezând că lucrurile 
din viața noastră ni se întâmplă pur şi simplu. Pentru prima dată, 
îmi dădeam seama care era incredibilul adevăr. 


Am înțeles de asemenea că marea majoritate a oamenilor continuă 
să ignore acest secret. De aceea, mi-am propus să îl împărtăşesc 
întregii lumi. Luptându-mă cu obstacole greu de imaginat, am creat 
filmul Secretul, care a ieşit pe piață în anul 2006. Mai târziu în 
acelaşi an am scris cartea Secretul, care mi-a permis să împărtăşesc 


1 Ştiinţa de a deveni bogat, de Wallace Wattles. Cartea în limba engleză 
poate fi descărcată gratuit de site-ul: www.thesecret.tv. 

încă şi mai amănunțit revelația pe care am avut-o. 


Când Secretul a apărut pe piață, vestea s-a răspândit ca fulgerul, 
iar Secretul a fost împărtăşit de milioane de oameni din toate colțurile 
planetei. La ora actuală, zeci de milioane de oameni din toate țările 
globului şi-au schimbat vieţile într-o manieră incredibilă, pentru 
simplul motiv că au aflat şi au început să aplice Secretul. 


După ce au învățat cum să îşi schimbe viața prin aplicarea 
Secretului, mii de oameni mi-au împărtăşit uimitoarele lor experienţe 
de viață, inclusiv comentariile lor legate de acestea. Aceste comentarii 
mi-au permis să înțeleg şi mai bine Secretul, ajungând la o 
cunoaştere care poate schimba instantaneu viața. 


Secretul revelează legea atracției, cea mai puternică lege care ne 
guvernează viața. Cartea Puterea conţine esența tuturor lucrurilor pe 
care le-am învățat după publicarea cărții Secretul în anul 2006. 

Citind această carte, vei începe să înţelegi că pentru a-ți schimba 
viața relațională, situația financiară, starea de sănătate şi cea de 
bunăstare, cariera şi în general întreaga viață, nu ai nevoie decât de 
un singur lucru. 


Nu trebuie să fi citit neapărat Secretul pentru ca Puterea să îţi 
schimbe viața, căci aceasta din urmă conține tot ceea ce trebuie să 
ştii. Pe de altă parte, dacă ai citit deja Secretul, această carte îți va 
îmbogăți nemăsurat de mult cunoaşterea şi înțelegerea. 


Există atât de multe lucruri pe care doresc să ţi le împărtăşesc, pe 
care trebuie neapărat să le afli: lucruri legate de tine şi de viaţa ta. Şi 
este foarte bine. De fapt, este nemaipomenit de bine... Este 
fenomenal! 

Mulţumiri 


Doresc să îmi exprim recunoştinţa cea mai profundă tuturor 
oamenilor din istoria umanității care şi-au riscat viața pentru a 
transmite cunoaşterea şi adevărul vieții generațiilor următoare. 


Pentru crearea acestei cărți, Puterea, doresc să le mulțumesc 
următoarelor persoane pentru neprețuita lor asistență, fără de care 
cartea nu ar fi putut apărea: lui Skye Byrne pentru fenomenala ei 
editare şi pentru sfaturile pe care mi le-a dat, împreună cu Jan Child, 
pentru încurajarea, expertiza şi nepreţuitele lor comentarii; lui Josh 
Gold pentru cercetările istorice şi ştiinţifice amănunțite pe care le-a 
făcut; lui Shamus Hoare de la Gozer Media şi lui Nic George pentru 
design-ul cărții; în plus, îi mulțumesc lui Nic George pentru grafica 
originală a coperții, precum şi pentru dedicaţia cu care a lucrat 
pentru a crea o carte frumoasă şi originală, care să atingă viața 
tuturor persoanelor care o ţin în mână. 


Le datorez mulțumirile mele cele mai profunde editorilor mei de la 
Simon & Schuster: Carolyn Reidy şi Judith Curr, pentru credința şi 
pentru capacitatea lor de a-şi deschide mintea şi inima, care ne-au 
permis tuturor să creăm o cale nouă, capabilă să aducă bucurie în 
viața a miliarde de oameni; editoarei mele, Leslie Meredith, care a 
făcut din procesul de editare a Puterii o bucurie continuă; editorilor 
Peg Haller, Kimberly Goldstein şi Isolde Sauer; precum şi restului 
echipei de la Simon & Schuster: Dennis Eulau, Lisa Keim, Eileen 
Ahearn, Darlene DeLillo, Twisne Fan, Kitt Reckord şi Donna Loffredo, 
pentru eforturile lor neostoite. 


Doresc să îmi exprim iubirea şi recunoştinţa pentru colegii mei de 
muncă şi pentru iubiții mei prieteni care alcătuiesc împreună cu 
mine echipa Secretului, pentru curajul lor de a-şi deschide mintea în 
fața tuturor posibilităților şi de a depăşi orice provocare, astfel încât 
să putem aduce cu toții mai multă bucurie în această lume: Paul 
Harrington, Jan Child, Donald Zyck, Andrea Keir, Glenda Bell, Mark 
O'Connor, Damian Corboy, Daniel Kerr, Tim Patterson, Hayley Byrne, 
Cameron Boyle, Kim Vernon, Chye Lee, Lori Sharapov, Skye Byrne, 
Josh Gold, Nic George, Laura Jensen şi Peter Byrne. 

Doresc să le mulțumesc de asemenea avocaților mei Michael 
Gardiner şi Susan Seah de la firma Gardiner Seah, precum şi 
avocaţilor Brad Brian şi Luis Li de la firma Munger Tolles, pentru 
sfaturile lor competente şi pentru expertiza lor, pentru faptul că sunt 
un exemplu de integritate şi de adevăr, şi pentru pozitivitatea pe care 
au adus-o în viața mea. 


Le mulțumesc dragilor mei prieteni care mă inspiră în 
permanență: Elaine Bate, Bridget Murphy, Paul Suding, Mark 
Weaver, Fred Nalder, Dani Hahn, Bobby Webb, James Sinclair, 
George Vernon, Carmen Vasquez, Helmer Largaespada şi nu în 
ultimul rând, lui Angel Martin Velayos, a cărui lumină spirituală şi a 
cărui credință mă inspiră de fiecare dată, ajutându-mă să descopăr 
în mine noi resurse de a aduce mai multă bucurie în viața a miliarde 
de oameni. 


Le mulțumesc fiicelor mele Hayley şi Skye, care sunt cele mai bune 
profesoare ale mele şi care îmi luminează viața în fiecare zi prin 
simpla lor prezenţă; precum şi surorilor mele Pauline, Glenda, Jan şi 
Kaye, pentru iubirea şi pentru sprijinul lor nesfârşit pe care mi l-au 
acordat deopotrivă în momentele de restrişte şi în cele de apogeu. 
Pierderea subită a tatălui nostru în anul 2004 m-a condus la 
descoperirea Secretului. În timp ce scriam Puterea, mama noastră 
(care a fost totodată şi cea mai bună prietenă a noastră) a trecut de 
asemenea în lumea celor drepți, lăsându-ne să ne continuăm viața 
fără ea, să încercăm să dăm tot ce este mai bun în noi şi mai ales să 
facem dovada iubirii noastre necondiționate, astfel încât să ne 
aducem contribuţia la schimbarea în bine a acestei lumi. Îţi 
mulțumesc din inimă, dragă mamă, pentru tot ce ai făcut pentru noi. 

Introducere 


Destinul tău este să duci o viață minunată! 


Destinul tău este să te bucuri de tot ce iubeşti şi de tot ce îţi 
doreşti, să desfăşori o activitate care te entuziasmează şi să realizezi 
tot ceea ce îți propui să realizezi. Destinul tău este să ai relații bune 
cu familia şi cu prietenii tăi, care să îți umple inima de fericire. 
Destinul tău este să te bucuri de toți banii de care ai nevoie pentru a- 
ți asigura o viață minunată şi împlinită. Destinul tău este să îţi 
îndeplineşti toate visele! Dacă îți doreşti să călătoreşti, înseamnă că 
acesta este destinul tău. Dacă îți doreşti să începi o afacere, 
înseamnă că acesta este destinul tău. Dacă îți doreşti să înveți să 
dansezi, să conduci un iaht sau să înveți limba italiană, înseamnă că 
acesta este destinul tău. Dacă îţi doreşti să devii un muzician, un om 
de ştiinţă, un om de afaceri, un inventator, un actor, un părinte sau 
orice altceva, înseamnă că acesta este destinul tău! 


Atunci când te trezeşti dimineaţa, tu trebuie să te simți plin de 
entuziasm, ştiind că ziua îți va aduce nenumărate realizări. Este 
destinul tău să râzi şi să fii plin de bucurie. Este destinul tău să te 
simți puternic şi în siguranță. Este destinul tău să te simţi bine în 
pielea ta şi să ştii că ființa ta este neprețuită. De bună seamă, te vei 
confrunta şi tu cu încercări, căci rolul acestora este să te ajute să te 
maturizezi, dar este destinul tău să ştii cum să le faci față şi cum să 
le depăşeşti. Este destinul tău să fii victorios! Este destinul tău să fii 
fericit! Este destinul tău să duci o viață minunată! 


Tu nu te-ai născut pentru ca viața ta să fie o luptă continuă. Nu 
te-ai născut să duci o viață în care momentele de bucurie să fie 
puţine şi rare. Nu te-ai născut să munceşti din greu cinci zile pe 
săptămână, pentru a te bucura de câteva momente efemere de 
fericire doar în weekenduri. Nu te-ai născut să trăieşti cu o energie 
limitată, simțindu-te epuizat la sfârşitul fiecărei zile. Nu te-ai născut 
ca să suferi. Ce rost ar mai avea în toate aceste cazuri viața? Tu te-ai 
născut ca să experimentezi viața la apogeu, să ai tot ceea ce îţi 
doreşti şi să te bucuri în permanenţă de bucurie, de sănătate, de 
vitalitate, de entuziasm şi de iubire - pentru că asta înseamnă să 
duci o viață minunată! 

Viaţa viselor tale, tot ceea ce ţi-ai dori să faci, să fii sau să ai, a fost 
întotdeauna mai aproape de tine decât îți imaginezi, căci puterea de a 
realiza orice îți doreşti se află în interiorul tău! 


„Există o putere supremă şi o forță absolută care penetrează şi 
guvernează întregul Univers fără limite. Tu faci parte integrantă din 
această putere”. 

Prentice Mulford (1834-1891) 

Autor aparținând curentului Noua Gândire 


În cartea de față doresc să te învăţ calea care îţi permite să duci o 
viață extraordinară. Citind-o, vei descoperi un lucru incredibil legat 
de ființa ta, de viața ta şi de Univers. Viaţa este mult mai uşoară 
decât îți imaginezi, iar dacă vei înțelege cum funcționează ea şi cât de 
mare este puterea dinlăuntrul tău, vei experimenta magia vieții trăite 
la apogeu, şi astfel, viața ta va deveni uimitoare! 

Iar acum, să dăm frâu liber magiei din viața ta. 

CE ESTE PUTEREA 


„Nu pot spune ce este această putere; 
tot ce ştiu este că ea există.” 
Alexander Graham Bell (1847-1922) 
Inventatorul telefonului 


Viaţa este simplă. Viaţa ta este alcătuită doar din două categorii de 
lucruri: lucruri pozitive şi lucruri negative. Fiecare domeniu al vieții 
tale - cum ar fi starea de sănătate, banii, relaţiile, munca sau 
fericirea - ţi se pare fie pozitiv, fie negativ. De pildă, fie ai suficienți 
bani, fie nu ai. Fie te bucuri de sănătate, fie nu. Relaţiile tale sunt fie 
fericite, fie dificile. Munca ta fie te umple de entuziasm, putând fi 
considerată un succes, fie te exasperează, putând fi considerată un 
eşec. Fie te simți fericit în majoritatea timpului, fie te simți 
nemulțumit. Fie ai parte de un an bun, fie de unul rău. Fie treci 
printr-o perioadă bună, fie printr-una rea. Fie ai o zi excelentă, fie 
dimpotrivă, una proastă. 


Dacă ai mai multe gânduri negative decât pozitive, înseamnă că 
ceva nu este în regulă în viața ta, iar tu ştii foarte bine acest lucru. 

Te uiţi la oamenii care sunt fericiți şi împliniţi, şi care se bucură de 
tot ceea ce îşi doresc, şi ceva îți spune că ai merita şi tu o astfel de 
viață. 

Şi ai dreptate: tu chiar meriți o astfel de viață, în care să te bucuri 
de abundență şi de fericire. 


Marea majoritate a oamenilor care se bucură de o viață frumoasă 
nu realizează exact de ce se bucură de ea. Cert este că ei fac ceva ce 
ceilalți oameni nu fac: se folosesc de puterea care stă la baza tuturor 
lucrurilor bune din viață... 


Fără nicio excepţie, orice persoană care se bucură de o viață 
frumoasă aplică iubirea. Aşa este: puterea care generează toate 
lucrurile bune din viață este puterea iubirii 


S-a vorbit şi s-a scris mult despre iubire, încă de la începuturile 
istoriei umanităţii. Nu există religie, filozof, gânditor, profet sau lider 

care să nu vorbească despre iubire. Nu toată lumea înțelege însă 
cuvintele lor pline de înțelepciune. Deşi învățăturile lor s-au adresat 
în principal oamenilor din epoca lor, mesajul pe care l-au adresat 
lumii a rămas la fel de valabil şi astăzi; iubirea reprezintă puterea cea 
mai mare din Univers. 


Forța iubirii 


„Iubirea este un element la fel de real ca şi aerul sau apa, 
chiar dacă este invizibilă pentru ochii fizici. 

Ea reprezintă o forță activă, vie şi aflată veşnic în 
mişcare... Se deplasează în valuri şi sub formă de curenți, 
la fel ca cei ai oceanului.” 

Prentice Mulford (1834-1891) 

Autor aparținând curentului Noua Gândire 


Tipul de iubire de care au vorbit marii gânditori şi lideri religioşi ai 
lumii diferă în bună măsură de ceea ce înțeleg oamenii prin acest 
concept. Această iubire nu se referă doar la iubirea membrilor de 
familie, a prietenilor şi a lucrurilor preferate. Iubirea nu este un 
simplu sentiment, la fel ca atâtea altele. Ea reprezintă o forță 
pozitivă. 

Iubirea nu poate fi niciodată slabă, delicată sau gingaşă. Ea este 
însăşi forța pozitivă a vieţii! Iubirea este cauza tuturor lucrurilor bune 
sau pozitive din lume. Nu există o sută de forțe pozitive în viață; 
există una singură. 


Marile forțe ale naturii, precum gravitația sau electromagnetismul, 
sunt forțe invizibile pentru ochiul liber, dar nimeni nu le poate 
contesta puterea. În mod similar, puterea iubirii este invizibilă pentru 
noi, dar puterea ei este cu mult mai mare decât orice forță a naturii. 
Dovada acestei puteri poate fi văzută pretutindeni în lume: fără iubire 
nu ar exista viață. 


Gândeşte-te puţin: ce ar fi această lume fără iubire? Mai întâi de 
toate, tu nu ai exista, căci fără iubire nu ai fi putut fi conceput. 
Nimeni din familia ta şi niciun prieten de-al tău nu s-ar fi născut. De 
fapt, pe planetă nu ar exista nici măcar un singur om. Dacă forța 
iubirii ar înceta în această clipă, rasa umană ar descreşte rapid, iar 
în scurt timp ar dispărea. 


Orice invenție, orice descoperire şi orice creație umană s-a născut 
din iubirea unei inimi. Dacă nu ar fi existat pasiunea fraților Wright 
(similară cu iubirea pentru ceea ce făceau), nu am putea zbura astăzi 
în avioane. Dacă nu ar fi existat pasiunea plină de iubire oamenilor 
de ştiinţă, a inventatorilor şi a descoperitorilor, nu am beneficia 
astăzi de electricitate, sisteme de încălzire sau de iluminat; nu am 
putea conduce maşini, nu ne-am putea folosi de telefoane şi de 
celelalte aparate sau produse tehnologice care fac ca viața noastră să 
fie mai uşoară şi mai confortabilă. Fără pasiunea plină de iubire a 
arhitecților şi constructorilor nu ar exista case, clădiri sau oraşe. 
Fără pasiunea plină de iubire pentru meseria lor nu ar exista medici, 
medicamente şi spitale, profesori, şcoli sau educaţie, cărți, picturi, 
muzică etc. Toate aceste lucruri sunt create prin forța pozitivă a 
iubirii. Priveşte puţin în jurul tău: fără puterea iubirii, nimic din ceea 
ce vezi nu ar exista. 


„Dacă îndepărtezi iubirea, ceea ce rămâne 
din această planetă este un mormânt.” 
Robert Browning (1812-1889) 

Poet 


lea 

Iubirea este forța care te pune în mişcare 


Tot ceea ce îți doreşti să devii, să faci sau să ai, îşi are originea în 
iubire. Fără iubire nu te-ai putea mişca, căci nu ar mai exista nicio 
forță pozitivă care să te mâne să te dai jos din pat dimineața, să te 
duci la lucru, să te distrezi, să dansezi, să vorbeşti, să înveţi, să 
asculți muzică sau să faci orice altceva. Fără iubire, tu nu ai fi 
altceva decât o statuie din piatră. Forța care te inspiră să te pui în 
mişcare şi să îți doreşti să devii, să faci sau să ai ceva este puterea 
iubirii. Forța pozitivă a iubirii poate crea orice lucru bun, poate 
amplifica binele şi poate transforma aspectele negative ale vieții tale. 
Tu ai puterea de a-ți transforma starea de sănătate, nivelul financiar, 
cariera, relaţiile şi celelalte domenii ale vieții tale. Această putere este 
iubirea şi ea există în interiorul tău. 


De ce nu este viața ta extraordinară în acest caz, de vreme ce 
puterea de a-ți împlini toate dorințele se află înlăuntrul tău? De ce nu 
te bucuri la maxim în toate domeniile vieţii tale? De ce nu poți avea 
tot ceea ce îți doreşti? De ce nu poți face tot ceea ce îți propui să faci? 
De ce nu savurezi fiecare zi în parte? 

Răspunsul este simplu: pentru că ai de ales. Tu ai opţiunea de a 
iubi şi de a struni această forță pozitivă a iubirii, orientând-o în 
direcţiile dorite de tine, dar şi de a nu o face. Şi indiferent dacă 
realizezi acest lucru sau nu, în fiecare zi din viața ta -— în fiecare clipă 
din viața ta - tu te-ai folosit de această opţiune. Fără nicio excepţie, 
ori de câte ori ai avut parte de o experienţă pozitivă, tu ai dat dovadă 
de iubire şi te-ai folosit de puterea ei pozitivă. La fel, ori de câte ori ai 
avut parte de o experiență negativă, tu ai refuzat să iubeşti, iar 
rezultatul a fost unul negativ. Iubirea este cauza tuturor lucrurilor 
bune din viața ta, iar lipsa iubirii este cauza tuturor durerilor şi 
suferințelor tale. Din păcate, viața oamenilor moderni, dar şi a celor 
din alte timpuri, ilustrează limpede că ei nu înțeleg (sau nu au 
înțeles) cu claritate în ce constă puterea iubirii. 


„Iubirea este cea mai puternică energie din această lume, 
dar şi cea mai puţin cunoscută.” 

Pierre Teilhard de Chardin (1881-1955) 

Preot şi filozof 

Cartea de față îşi propune să îţi ofere cunoaşterea corectă a unicei 
forțe pozitive din viață, care te poate ajuta să te bucuri de tot ceea ce 
îți doreşti, inclusiv a manierei în care trebuie folosită ea în acest 
scop. Mai întâi de toate, trebuie să înţelegi însă exact cum 
funcționează iubirea. 


Legea iubirii 


Universul este guvernat de legile naturii. Dacă putem zbura astăzi 
în avioane, acest lucru este posibil numai pentru că avioanele pe care 
le-am construit funcționează în armonie cu legile naturii. 

Nu legile fizicii s-au schimbat pentru ca noi să putem zbura, ci 
doar cunoaşterea noastră. Noi am descoperit o modalitate de a opera 
un aparat la unison cu legile aerodinamicii, iar acest lucru ne-a 
permis să ne ridicăm de la sol. Aşa cum legile fizicii guvernează 
aviația, electricitatea şi gravitația, există o lege care guvernează forța 
iubirii. Pentru a struni puterea pozitivă a iubirii şi pentru a-ți 
schimba viața cu ajutorul ei, tu trebuie să înţelegi această lege. Ea 
este cea mai puternică lege din Univers şi se numeşte: legea atracției. 


Legea atracției este forța care susține întregul Univers, de la cel 
macrocosmic al stelelor la cel microcosmic al lumii atomului. Forța 
de atracție a soarelui menține planetele pe orbitele lor, împiedicându- 
le să hoinărească libere prin spațiu. Forța de atracție a gravitației ne 
menţine pe toți pe pământ, lucru valabil deopotrivă pentru oameni, 
animale, plante şi minerale. Forța de atracție poate fi regăsită în 
întreaga natură, de la florile care atrag insectele pentru a fi polenizate 
până la seminţele care atrag din sol substanțele nutritive de care au 
nevoie pentru a încolți. În mod similar, toate creaturile vii sunt atrase 
de ființele din propria lor specie. Forța de atracție operează prin toate 
animalele de pe pământ, prin toți peştii din oceane şi prin toate 
păsările de pe cer, făcându-le să se adune în turme, cirezi, haite şi 
cârduri, să se cultive reciproc şi să se înmulțească. Aceeaşi forță de 
atracție menține laolaltă celulele corpului tău, materialele din care 
este construită casa ta, mobilierul pe care stai aşezat, maşina pe care 
o conduci şi apa din paharul tău. Orice obiect de care te foloseşti este 
susținut de forța de atracție. 


Atracția este forța care îi atrage pe oameni față de alți oameni. Aşa 
au apărut pe pământ oraşele, națiunile, grupurile, cluburile şi 

societățile care împărtăşesc interese comune. Ea reprezintă forța care 
îi atrage pe unii oameni către ştiinţă şi pe alţii care arta culinară, 
către sport sau către muzică (către un stil muzical sau altul), către 
anumite animale de casă, către lucrurile şi locurile pe care le preferă, 
către prieteni şi către oamenii pe care îi iubesc. 


Forța de atracție a iubirii 


Ce este aşadar această forță de atracţie? Ea este forța iubirii! 
Atracția este iubire. Atunci când te simți atras de mâncarea ta 
favorită, tu iubeşti această mâncare. Dacă nu ar exista forța de 
atracție, tu nu ai putea simți nimic. Toate alimentele ți s-ar părea la 
fel. Nu ai şti care mâncăruri îți plac şi care nu, pentru că niciuna nu 
te-ar atrage. Nu te-ai simți atras de alte persoane, de anumite locuri, 
de casa în care locuieşti, de maşina pe care ţi-ai cumpărat-o, de 
sport, de slujba pe care ţi-ai luat-o, de muzică, de haine sau de orice 
altceva. Atracția nu ar putea exista în absența iubirii! 


„Legea atracției este una şi aceeaşi cu... legea iubirii” 
Charles Haanel (1866-1949) 
Autor aparținând curentului Noua Gândire 


g” 
DARUIEŞTE PRIMEŞTE 


Legea atracției este legea iubirii şi reprezintă legea atotputernică ce 
menține totul în armonie, de la marile galaxii cosmice la atomii 
infinitezimali. Ea operează pretutindeni şi prin tot ceea ce există în 
Univers. Aceasta este legea care îți guvernează viața. 

La modul cel mai general, legea atracției afirmă că principiile 
similare se atrag. În traducere liberă, putem spune că tu primeşti 
ceea ce oferi. Tu nu poți primi altceva decât ceea ce dăruieşti. Legea 
atracției face ca tu să atragi în viața ta exact ceea ce oferi. 


„Pentru orice acțiune există o reacție egală şi opusă”. 
Isaac Newton (1643-1727) 
Matematician şi fizician 


Orice acțiune de dăruire dă naştere unei acțiuni opuse de primire, 
iar ceea ce primeşti este întotdeauna egal cu ceea ce ai dăruit. Altfel 
spus, tot ceea ce dăruieşti în viață se întoarce la tine. Aceasta este 
fizica şi matematica Universului. 


Dacă dăruieşti pozitivitate, vei primi pozitivitate. La fel, dacă 
dăruieşti negativitate, vei primi negativitate. În traducere, dacă vei 
cultiva o atitudine pozitivă, vei avea parte de o viață plină de lucruri 
pozitive; dacă vei cultiva o atitudine negativă, vei avea parte de o 
viață plină de lucruri negative. Cum putem oferi noi pozitivitatea sau 
negativitatea? Prin gândurile şi prin sentimentele noastre. 


În orice moment, tu emiți gânduri pozitive sau negative. În mod 
similar, tu emani sentimente pozitive sau negative. Aceste gânduri şi 
aceste sentimente vor determina lucrurile de care vei avea parte în 
viață. Toate persoanele, circumstanțele şi evenimentele din fiecare 
moment al vieţii tale sunt atrase de gândurile şi de sentimentele tale. 
Viața ta nu reprezintă o întâmplare. Tu nu primeşti decât ceea ce ai 
dăruit deja. 


„Daţi şi vi se va da... 

Căci totul vi se măsoară cu măsura cu care ați măsurat voi înşivă.” 
Iisus (aproximativ 5 I. Ch. - 30 D. Ch.) 

Fondatorul creştinismului, Evanghelia după Luca 6:38 


Atunci când dăruieşti, primeşti. Dacă îţi oferi ajutorul şi sprijinul 
unui prieten care se mută cu casa, cu siguranță acest ajutor şi acest 
sprijin se va întoarce la tine cu viteza luminii. La fel, dacă te înfurii pe 
un membru de familie care te-a abandonat la greu, această mânie se 
va întoarce asupra ta într-o situație sau alta. 

Tu eşti cel care îşi creează propria viață prin gândurile şi 
sentimentele tale. Ceea ce gândeşti şi ceea ce simți creează ceea ce ţi 
se întâmplă şi ceea ce experimentezi în viața ta. De pildă, dacă 
gândeşti: „Astăzi am o zi proastă”, vei atrage în mod sigur oameni, 
circumstanţe şi evenimente care îți vor confirma pe deplin gândul. 


Pe de altă parte, dacă gândeşti: „Viaţa mi se pare minunată”, vei 
atrage cu siguranță oameni, circumstanţe şi evenimente care te vor 
face să te bucuri cu adevărat de viață. 


Tu eşti un magnet 


Legea atracției nu dă greş niciodată. Ea îţi oferă toate lucrurile pe 
care le-ai dăruit Universului. La fel ca un magnet, tu atragi singur 
toate circumstanțele asociate cu bogăția, sănătatea, relaţiile, slujba şi 
toate celelalte experienţe din viața ta, prin gândurile şi sentimentele 
pe care le emiți. Spre exemplu, dacă vei emite gânduri şi sentimente 
pozitive asociate cu banii, vei atrage cu siguranță persoane, 
circumstanțe şi evenimente care te vor ajuta să obţii mai mulți bani. 
Invers, dacă vei emite gânduri şi sentimente negative asociate cu 
banii, vei atrage cu siguranță persoane, circumstanţe şi evenimente 
care te vor face să pierzi bani şi să rămâi fără ci. 


„Nu ştiu dacă umanitatea urmează sau nu în mod 
conştient legea iubirii, dar acest lucru nu mă preocupă. 
Ceea ce ştiu este că această lege funcționează la fel 
de implacabil ca şi legea gravitației, 

indiferent dacă noi o acceptăm sau nu.” 

Mahatma Gandhi (1869 — 1948) 

Lider politic indian 


Legea atracției îți răspunde fără greş la toate gândurile şi 
sentimentele tale. Nu contează dacă acestea sunt pozitive sau 
negative. Odată emise, ele se vor întoarce automat la tine sub forma 
circumstanțelor exterioare, la fel cum ecoul îți repetă exact cuvintele 
pe care le-ai rostit. De bună seamă, asta înseamnă că îți poți 
schimba cu uşurinţă viața prin schimbarea gândurilor şi 
sentimentelor tale. Dăruieşte lumii gânduri şi sentimente pozitive şi 
îți vei schimba astfel întreaga viață! 

Gândurile pozitive şi cele negative 


Gândurile tale exprimă cuvintele pe care le rosteşti, dar şi pe cele 
pe care le auzi doar tu în mintea ta. Dacă îi spui cuiva: „Ce zi 
minunată”, în mod evident ai început prin a gândi aceste cuvinte, şi 
abia apoi le-ai rostit. Gândurile tale stau la baza tuturor acțiunilor 
tale. Atunci când te dai jos din pat dimineața, forța motrice care stă 
la baza acțiunii tale este un prim gând. Nimeni nu poate acționa dacă 
nu se gândeşte mai întâi la acțiunea respectivă. 


Aşadar, cuvintele şi acţiunile pozitive sau negative depind de 
gândurile pozitive sau negative. Cum poţi şti dacă un gând este 
pozitiv sau negativ? Simplu: ori de câte ori îți doreşti ceva sau îţi 
exprimi simpatia față de ceva, ai de-a face cu un gând pozitiv. Atunci 
când exprimi ceva ce nu-ți place sau nu-ți doreşti, nu avem de-a face 
cu un gând de iubire, deci acesta va fi automat ungând negativ. După 
cum vezi, este foarte uşor să-ți dai seama care gânduri sunt pozitive 
şi care sunt negative. 

Toate dorinţele tale au la bază sentimentul iubirii. Gândeşte-te 
puţin: tu nu-ți poţi dori ceva ce nu iubeşti, nu-i aşa? Toţi oamenii îşi 
doresc numai ceea ce iubesc. De aceea, ori de câte ori te gândeşti sau 
vorbeşti despre ceva ce îți doreşti, cum ar fi: „Îmi plac pantofii aceia; 
mi se par minunați”, gândurile tale sunt pozitive. De aceea, ele vor 
atrage în viața ta exact lucrurile care îți plac (în cazul de față 
pantofii). Atunci când te gândeşti sau vorbeşti despre lucrurile care 
nu îţi plac, cum ar fi: „O, ce preț au aceşti pantofi! Este jaf curat!”, 
gândurile tale sunt negative şi vor atrage în viața ta realitatea pe care 
nu ţi-o doreşti (în cazul de față, imposibilitatea de a-ți cumpăra 
lucrurile dorite, întrucât nu ai bani). 


Marea majoritate a oamenilor vorbesc mai mult despre lucrurile 
care nu le plac (şi se gândesc la ele) decât despre cele care le plac. 
De, aceea, ei emană mai multă negativitate decât pozitivitate (iubire), 
privându-se astfel de foarte multe lucruri bune. 

Este imposibil să te bucuri de o viață minunată dacă nu iubeşti. 
Oamenii care se bucură de vieți minunate vorbesc mai mult despre 
lucrurile care le plac (şi se gândesc la ele) decât despre cele care nu le 
plac! Invers, cei care se luptă cu dificultăţile vieții vorbesc mai mult 
despre lucrurile care nu le plac (şi se gândesc la ele) decât despre cele 
care le plac! 

„Există un singur cuvânt care ne poate elibera 
de toată povara şi de toată durerea vieții. 
Acest cuvânt este iubirea.” 

Sofocle (496-406 Î. Ch.) 

Dramaturg grec 


Vorbeşte despre lucrurile care îţi plac 


Atunci când vorbeşti despre dificultățile cu care te confrunți, 
indiferent dacă este vorba de bani, de o relaţie, de o boală sau de 
scăderea profitului afacerii tale, tu nu vorbeşti despre ceva plăcut. 
Atunci când comentezi un eveniment negativ despre care ai auzit la 
ştiri sau vorbeşti despre o persoană al cărei comportament te-a iritat, 
tu nu vorbeşti despre ceva plăcut. 


Atunci când descrii ce zi proastă ai avut, cum ai întârziat la 
întâlnire, cum ai fost blocat în trafic sau cum ai ratat la mustață 
autobuzul, tu nu vorbeşti despre ceva plăcut. Există multe lucruri 
minore care se întâmplă în flecare zi. În cazul în care cazi în capcana 
descrierii şi comentării tuturor lucrurilor neplăcute din viața ta, 
oricât de minore ar fi, acestea vor atrage în scurt timp noi conflicte şi 

noi dificultăți cu care te vei confrunta. 

De aceea, focalizează-te întotdeauna asupra micilor întâmplări 
fericite ale zilei. Vorbeşte despre întâlnirea care a decurs bine, despre 
faptul că îți place să ajungi la timp atunci când ai promis, despre cât 
de bine este să fii sănătos, despre profitul pe care ţi-ar plăcea să îl 
obţii. Descrie situaţiile şi interacțiunile din timpul zilei care au 
decurs minunat. 


Vorbeşte întotdeauna despre ceea ce îți place şi despre ceea ce 
iubeşti, astfel încât cuvintele tale să atragă în viața ta şi mai multă 
iubire. Dacă nu te gândeşti decât la lucrurile negative din viața ta şi 
dacă vorbeşti la infinit despre ele, la fel ca un papagal, tu îți creezi 
singur o închisoare în jurul tău, ca un fel de colivie. Ori de câte ori 
vorbeşti despre ceea ce nu îţi place, tu adaugi o nouă bară la această 
colivie şi te separi singur de lucrurile bune pe care ţi le-ar putea oferi 
viața. 


Oamenii care trăiesc vieți minunate vorbesc mai mult despre 
lucrurile care le plac (pe care le iubesc). În acest fel, toate uşile li se 
deschid şi ei capătă un acces nelimitat la tot ce are viața bun de 
oferit. De aceea, se simt liberi ca păsările pe cer. Aşadar, dacă doreşti 
să te bucuri de o viață minunată, distruge barele coliviei pe care ţi-ai 
creat-o singur. Oferă iubire, vorbeşte numai despre ceea ce îți place, 
iar iubirea te va elibera! 


„Atunci veţi cunoaşte adevărul 

şi adevărul vă va elibera.” 

lisus (aproximativ 5 Î. Ch., 30 D. Ch.) 

Fondatorul Creştinismului, în Evanghelia după loan 8:32 


Nimic nu este imposibil pentru forța iubirii. Indiferent cine eşti şi 
cu ce situație te confrunți, forța iubirii te poate elibera. 

Cunosc o femeie care a reuşit să îşi distrugă barele coliviei şi să se 
elibereze exclusiv prin puterea iubirii. După 20 de ani de căsnicie 
abuzivă, soțul ei a părăsit-o şi a lăsat-o să îşi crească singură copiii. 
În pofida greutăților incredibile cu care s-a confruntat, femeia nu a 
cultivat niciun resentiment şi niciun gând negativ față de fostul ei 
soț. Nu l-a vorbit niciodată de rău şi nu a emis decât gânduri pozitive 
referitoare la noul soț, perfect şi minunat, pe care şi-l dorea, şi la 
visul ei de a călători în Europa. Deşi nu avea bani pentru o astfel de 
excursie, femeia s-a înscris la una şi şi-a făcut un paşaport. Mai 

mult, şi-a cumpărat diferite articole de care ar fi avut nevoie în 
timpul călătoriei. 


Ei bine, ea l-a cunoscut pe noul ei soț, iar acesta s-a dovedit a fi 
într-adevăr perfect şi minunat. După ce s-a măritat cu el, s-a mutat 
în casa lui din Spania, unde duce şi astăzi o viață fericită. 

Această femeie a refuzat să vorbească vreodată despre lucrurile 
nefericite din viaţa ei, preferând să se gândească numai la ceea ce îşi 
dorea. Procedând astfel, ea s-a eliberat de povară şi de suferință, 
ajungând să se bucure de o viață minunată. 


Şi tu îți poţi schimba viața, întrucât dispui de capacitatea infinită 
de a vorbi numai despre lucrurile care îți plac (şi de a te gândi la ele), 
atrăgându-le astfel în viața ta! De fapt, puterea de care dispui este 
chiar mult mai mare decât această capacitate, întrucât legea atracției 
răspunde nu doar la gândurile pline de iubire, ci şi la sentimentele de 
acest fel. Aşadar, trebuie să simți iubirea dacă doreşti să îi struneşti 
puterea! 


„Iubirea este împlinirea legii.” 


Sfântul Pavel (aproximativ 5-67) 
Apostol Creştin, în Scrisoarea către Romani 13:10 

AFIRMAȚII CARE EMANĂ PUTERE 


e lubirea nu este niciodată slabă, gingaşă sau delicată. Ea este 
forța pozitivă a vieţii! Iubirea este cauza oricărei realități pozitive sau 
bune. 


e Tot ce îţi doreşti să devii, să faci sau să ai derivă din iubire. 


e Forța pozitivă a iubirii poate crea orice realitate benefică, poate 
spori lucrurile bune din viaţă şi poate schimba orice situație negativă. 


e În fiecare zi şi în fiecare clipă tu faci o alegere şi te decizi dacă 
doreşti sau nu să iubeşti şi să struneşti puterea pozitivă a iubirii. 


e Legea atracției este legea iubirii. Aceasta este legea care îţi 
guvernează viața. 


e Tu nu poți primi decât ceea ce dăruieşti. Dacă dăruieşti 
pozitivitate, primeşti automat pozitivitate. Dacă dăruieşti negativitate, 
primeşti automat negativitate. 


e Viața nu se petrece pur şi simplu. Tot ceea ce îți oferă ea este ceea 
ce ai dăruit tu cândva. 


e Indiferent dacă gândurile şi sentimentele tale sunt pozitive sau 
negative, ele se întorc la tine cu precizia unui ecou. 


e Oamenii care trăiesc vieți minunate vorbesc mai mult despre 
lucrurile care le plac (şi se gândesc la ele) decât despre cele care nu le 
plac. 


e Descrie şi comentează numai lucrurile bune care ți s-au întâmplat 
de-a lungul zilei. Vorbeşte numai despre ceea ce îţi place. 
In acest fel, le vei atrage în viaţa ta. 


e Tu ai capacitatea infinită de a vorbi numai despre lucrurile care îți 
plac (şi de a te gândi la ele). De aceea, tu ai capacitatea infinită de a 
atrage în viața ta tot ceea ce îți doreşti! 


e lubeşte. Atunci când iubeşti, tu te foloseşti de puterea primordială 
a Universului. 

PUTEREA SENTIMENTELOR 


„Secretul stă în sentimente.” 
Neville Goddard (1905-1972) 
Autor aparținând curentului Noua Gândire 


Tu eşti o ființă care simte 


Încă din primul moment al naşterii tale, tu ai simţit întotdeauna 
ceva, la fel ca orice alt om. Chiar dacă procesul gândurilor conştiente 
încetează în timpul somnului, tu nu te poţi opri vreodată din simțit, 
căci a fi în viață înseamnă a simţi. În esenţă, tu eşti o ființă care 
simte. De aceea, nu este deloc întâmplător faptul că fiecare parte a 
corpului uman a fost special creată ca să poată simți! 


Printre aceste simțuri se numără văzul, auzul, gustul, mirosul şi 
atingerea. Ele te ajută să simți tot ce are de oferit viața. Aceste 
instrumente nu sunt mecanice, ci „simțitoare”, întrucât îți permit să 
simți tot ceea ce vezi, ce auzi, ce guşti, ce miroşi şi ce atingi. De pildă, 
corpul tău este învelit în totalitate în piele, care este un organ 
simțitor, special pentru ca tu să poți simți tot ce te înconjoară. 


Felul în care te simţi în fiecare moment al zilei este mai important 
decât orice altceva, întrucât el este cel care îți creează viața viitoare. 


Sentimentele tale sunt combustibilul 


Gândurile şi cuvintele tale nu ar avea nicio putere asupra vieții 
tale dacă nu ar fi dublate de sentimente şi de senzații. Majoritatea 
gândurilor tale nu se materializează, pentru simplul motiv că ele sunt 
prea efemere şi nu îţi trezesc sentimente puternice. De fapt, singurul 
lucru care contează este ceea ce simți! 


Metaforic vorbind, am putea spune că gândurile şi cuvintele tale 
sunt precum o rachetă, în timp ce sentimentele şi senzațiile tale sunt 
combustibilul care o alimentează pe aceasta. Fără combustibil, 

racheta rămâne un vehicul staționar, căci singura putere care o 
poate ridica este combustibilul ei. La fel se petrec lucrurile şi cu 
gândurile şi cuvintele tale. Ele rămân nişte vehicule staționare atât 
timp cât nu sunt alimentate de combustibilul sentimentelor şi 
senzațţiilor tale. Acestea din urmă sunt singurele care le pot dinamiza, 
dându-le viață! 


Spre exemplu, dacă gândeşti: „Nu-l pot suferi pe şeful meu”, acest 
gând exprimă un sentiment negativ puternic pe care îl ai în legătură 
cu şeful tău. Altfel spus, el exprimă faptul că tu emiți un sentiment 
negativ, care se opune iubirii. În consecinţă, relația cu şeful tău nu 
se va îmbunătăți, ci dimpotrivă, se va deteriora şi mai mult. 


Invers, dacă gândeşti: „Colegii cu care lucrez sunt nişte oameni 
minunați”, aceste cuvinte exprimă sentimentul pozitiv pe care îl ai 
față de colegii tăi de muncă. Datorită faptului că emani un astfel de 
sentiment, relația ta cu ei va continua să devină din ce în ce mai 
bună. 


„Dacă doreşti ca gândurile tale să prindă viață, 
dublează-le cu emoții.” 

Charles Haanel (1866-1949) 

Autor aparținând curentului Noua Gândire 


Sentimentele pozitive şi cele negative 


La fel ca orice alt lucru din viață, sentimentele pot fi pozitive sau 
negative. Toate sentimentele pozitive se nasc din iubire! La fel, toate 
sentimentele negative se nasc din absenţa iubirii. Cu cât te simți mai 
bine (de pildă, atunci când eşti fericit sau bucuros de ceva), cu atât 
mai multă iubire emani, iar cu cât emani mai multă iubire, cu atât 
mai multă iubire vei primi. 


Invers, cu cât te simți mai rău (de pildă, atunci când eşti disperat), 
cu atât mai multă negativitate emani, şi implicit cu atât mai multă 
negativitate vei primi. Motivul pentru care te simți atât de rău atunci 
când ai sentimente negative este evident: iubirea este forța pozitivă a 
vieții, iar sentimentele negative nu conțin niciun pic de iubire. 

Pe scurt, cu cât te vei simți mai bine, cu atât mai bună va deveni 
viața ta. Invers, cu cât te vei simți mai rău, cu atât mai neplăcută va 
deveni viața ta - până când îţi vei schimba sentimentele. 


Atunci când te simți bine, gândurile tale sunt automat pozitive. 
Este imposibil să te simți bine şi să ai gânduri negative în acelaşi 
timp! În mod similar, este imposibil să te simţi rău şi să ai gânduri 
pozitive în acelaşi timp. 


Felul în care te simți reflectă perfect, până la ultimul detaliu, 
gândurile şi sentimentele pe care le emiți. Dacă te simţi bine, nu 
trebuie să fii preocupat de nimic, întrucât gândurile, cuvintele şi 
acțiunile tale vor fi automat pozitive. Simplul fapt că te simți bine îţi 
garantează faptul că emani iubire, şi implicit că această iubire se va 
întoarce la tine! 


Bine înseamnă bine 


Cei mai mulți dintre oameni înțeleg perfect ce înseamnă să te simți 
bine sau rău, dar nu realizează că emană sentimente negative în cea 
mai mare parte a timpului. Ei cred că a te simţi rău înseamnă să 
simți o negativitate extremă, cum ar fi o stare de tristeţe, de mânie, 
de durere sau de teamă. Deşi aceste stări corespund într-adevăr 
expresiei „a te simți rău”, există şi alte stări mai puțin evidente care 
sunt la fel de negative. 


De pildă, dacă te simți „în regulă” în marea majoritate a timpului, 
poți crede că a te simți „în regulă” reprezintă un sentiment pozitiv, 
întrucât nu te simți foarte rău. Dacă înainte te-ai simțit cu adevărat 
rău, iar acum te simți în regulă, cu siguranţă „în regulă” ţi se pare 
mult mai bine decât ceea ce ai simțit înainte. Cu toate acestea, „în 
regulă” este de cele mai multe ori un sentiment negativ, nu pozitiv. 
Atunci când te simți bine, te simţi bine, nu în regulă! Te simți fericit, 
bucuros, plin de pasiune şi de entuziasm. Atunci când te simți în 
regulă, nu prea simți de fapt mare lucru. De aceea, şi viața ta va fi 
călduţă: nu vei avea cine ştie ce motive de bucurie, dar cel puţin nu ţi 
se va întâmpla nimic cu adevărat rău. Aceasta nu este însă o viață 
minunată! Sentimentele pozitive înseamnă să te simți cu adevărat 
bine. Doar aceste trăiri pot atrage o viață cu adevărat minunată! 

„Măsura iubirii este iubirea fără măsură.” 
Sfântul Bernard de Clairvaux (1090 — 1153) 
Călugăr şi mistic creştin 


Atunci când te simţi plin de bucurie, tu emani această stare, aşa 
că vei avea parte numai de experienţe, situații şi persoane care ţi-o 
vor amplifica, oriunde te-ai duce. 

De la experiențele minore, cum ar fi ascultarea la radio a 
cântecului tău favorit, şi până la cele majore, cum ar fi primirea unei 
măriri de salariu -— toate circumstanţele pe care le vei experimenta vor 
reflecta starea de bucurie pe care o simți, fiind atrase în viața ta de 
legea iubirii. Invers, atunci când simți o stare de iritare, tu emani 
această stare, aşa că ai parte numai de experiențe, situații şi 
persoane care te enervează, oriunde te-ai duce. 

De la motivele minore de enervare, cum ar fi un țânțar care te 
deranjează, şi până la cele majore, cum ar fi stricarea maşinii — toate 
circumstanțele pe care le vei experimenta vor reflecta starea de iritare 
pe care o simți, fiind atrase în viața ta de aceeaşi lege a iubirii, mai 
precis de lipsa acesteia. 


Orice sentiment pozitiv pe care îl trăieşti te conectează cu forța 
iubirii, căci iubirea este sursa tuturor sentimentelor pozitive. 
Sentimentele de entuziasm, de pasiune şi de bucurie intensă derivă 
din iubire, iar atunci când le cultivi cu perseverență, ele atrag în viața 
ta numai situații, circumstanțe şi persoane care te umplu de 
entuziasm şi de pasiune. 


Puterea unui sentiment pozitiv poate fi amplificată la maxim prin 
mărirea volumului său. Dacă doreşti să măreşti volumul unui 
sentiment pozitiv, asumă-ți-l în mod conştient şi intensifică-l în mod 
deliberat. Spre exemplu, dacă doreşti să îți amplifici o stare de 
entuziasm, cultiv-o şi încearcă să o trăieşti cât mai intens cu putință! 
Dacă simți o stare de pasiune, amplific-o în mod deliberat. Cu cât îţi 
vei amplifica mai puternic sentimentele pozitive, cu atât mai mare va 
fi iubirea pe care o vei emana, iar rezultatele pe care le vei obţine în 
continuare vor fi de-a dreptul spectaculoase. 


Dacă simţi o emoție pozitivă, o poți amplifica focalizându-te în mod 
special asupra lucrurilor care îţi plac sau pe care le iubeşti. 

Înainte de a mă apuca să scriu această carte, petreceam în fiecare 
zi minute bune amplificându-mi sentimentele pozitive. În acest scop, 

mă gândeam la toate lucrurile pe care le iubesc: la familia mea, la 
prieteni, la casă, la florile din grădina mea, la vremea frumoasă de 
afară, la culori, la diferite situații, evenimente şi lucruri care mi se 
întâmplaseră în săptămâna, luna sau anul care se scursese. 

Continuam să enumăr astfel toate lucrurile pe care le iubeam 
până când ajungeam să mă simt într-o stare de veritabilă exaltare. 
Abia apoi mă aşezam la masă şi începeam să scriu. Amplificarea 
sentimentelor pozitive nu este deloc dificilă şi poate fi făcută oriunde 
şi oricând. 


Sentimentele tale reflectă ceea ce oferi 


Dacă vei reflecta asupra principalelor domenii din viața ta, îţi vei 
putea da seama cu uşurinţă în ce măsură gândurile şi sentimentele 
tale legate de domeniul respectiv au fost preponderent pozitive sau 
preponderent negative. Ceea ce simți în legătură cu un domeniu sau 
altul de viață reflectă cu precizie gândurile şi sentimentele pe care le- 
ai emanat (oferit, dăruit) în domeniul respectiv de viață, indiferent 
dacă este vorba de bani, de slujbă, de relaţii sau de altceva. 


Spre exemplu, dacă te gândeşti la bani, sentimentele tale reflectă 
exact ceea ce emani în legătură cu acest subiect. Dacă gândul la bani 
nu te face să te simți bine, pentru simplul motiv că aceştia îţi lipsesc, 
cu siguranță vei continua să ai parte de experiențe şi de circumstanțe 
asociate cu lipsa de bani, pentru că asta simți în această privință. 


La fel, dacă te gândeşti la slujba ta, sentimentele tale reflectă exact 
ceea ce emani în legătură cu acest subiect. Acelaşi lucru este valabil 
şi în ceea ce priveşte familia, starea de sănătate sau orice alt subiect 
care ți se pare important. 


„Fii atent la stările şi la sentimentele tale, 

căci există o conexiune de nezdruncinat 

între acestea şi lumea vizibilă în care trăieşti.” 
Neville Goddard (1905-1972) 

Autor aparținând curentului Noua Gândire 


Viața nu ţi se întâmplă pur şi simplu; ea îți răspunde. Viaţa pe 
care o trăieşti depinde numai de tine! Această afirmaţie este 
adevărată inclusiv pentru fiecare domeniu al vieţii. Tu eşti scenaristul 

propriei tale vieți, regizorul filmului vieţii tale. Tu decizi cum va fi 
viața ta, prin gândurile şi sentimentele pe care le emani. 


Există o ierarhie infinită a sentimentelor pozitive pe care le poți 
simți, ceea ce înseamnă că nu există nicio limită a fericirii şi bucuriei 
pe care le poţi trăi în viață. Există şi un revers: putem vorbi de o 
întreagă ierarhie a sentimentelor negative pe care le poți simți, dar 
aceasta nu este infinită, căci dincolo de o anumită limită ele nu mai 
pot fi suportate, aşa că vrei nu vrei, eşti nevoit să revii la sentimente 
mai bune. 


Nu este deloc întâmplător faptul că sentimentele pozitive ne 
transmit o stare atât de bună, iar cele negative ne transmit o stare 
atât de proastă. Iubirea este puterea supremă care ne guvernează 
tuturor viața, atrăgând către noi toate lucrurile minunate pe care ni 
le dorim. Chiar şi sentimentele negative au rostul lor, căci ele ne 
atrag atenția asupra faptului că ne-am deconectat de la puterea 
iubirii, respectiv a forței pozitive a vieţii! 


Totul depinde de ceea ce simţi 

Întreaga ta viață depinde de ceea ce simţi. Toate deciziile tale 
depind de sentimentele pe care le nutreşti. Singura putere care îţi 
motivează întreaga viață este cea a sentimentelor tale! 


Dacă îți doreşti ceva, îți doreşti pentru că iubeşti lucrul respectiv şi 
pentru că te face să te simți bine. Atunci când nu-ţi doreşti ceva, nu- 
ți doreşti pentru că lucrul respectiv te face să te simți rău. 


De pildă, îți doreşti să fii sănătos pentru că atunci când eşti 
sănătos te simți bine, în timp ce atunci când eşti bolnav te simţi rău. 
Îţi doreşti bani pentru că atunci când cumperi sau când faci lucrurile 
care îți plac te simți bine; atunci când nu ai banii necesari pentru a 
le cumpăra sau pentru a le face, te simți tău. 

Îţi doreşti o relaţie fericită deoarece aceasta te face să te simţi bine, 
în timp ce o relaţie nefericită te face să te simţi rău. Îți doreşti să te 
bucuri pentru că starea de bucurie te face să te simți bine, în timp ce 
starea de tristeţe te face să te simți rău. 

Toate lucrurile pe care ţi le doreşti sunt motivate de sentimentele 
pozitive pe care ţi le trezesc! Cum te poți bucura în acest caz de ele? 
Simplu: simțindu-te bine, sau cultivându-ți sentimentele pozitive. 
Banii de-abia aşteaptă să vină la tine. La fel şi fericirea sau 
sănătatea. Toate lucrurile pe care le doreşti te doresc la rândul lor! 
Ele de-abia aşteaptă să vină la tine, dar nu pot face acest lucru decât 
dacă le atragi prin sentimentele tale pozitive. 

Nimeni nu te obligă să te zbaţi şi să te lupţi pentru a obţine 
lucrurile pe care ţi le doreşti de la viață. Tot ce trebuie să faci este să 
îți schimbi starea de spirit, iar acestea vor apărea de la sine! 


Sentimentele tale pozitive declanşează forța iubirii — puterea de a 
atrage tot ce este bun în viață. Ele îţi transmit prin ele însele faptul 
că reprezintă singura cale de a obține ceea ce îți doreşti, întrucât 
atunci când te simți bine, viața ți se pare frumoasă. Nu te poți 
bucura însă de această viață decât dacă începi prin a-ţi cultiva aceste 
sentimente pozitive! 


Dacă până acum ţi-ai trăit viața spunându-ţi: „Voi fi fericit atunci 
când voi avea o casă mai mare, atunci când voi obține slujba sau 
promovarea dorită, atunci când copiii mei vor intra la facultate, 
atunci când voi avea mai mulți bani, atunci când voi putea călători 

sau atunci când afacerea mea va avea succes”, este evident de ce nu 
ai parte de aceste lucruri: pentru că gândurile tale se opun 
mecanismului legii iubirii. Ele se opun legii atracției. 

POZITIVI 

m 


SENTIMENTE 

Dacă doreşti să ai parte de lucruri care te fac fericit, trebuie să 
începi prin a fi fericit, adică prin a oferi fericire! Aceasta este singura 
modalitate, căci tu nu poți primi decât ceea ce oferi! Tu ai opțiunea de 
a-ți alege sentimentele, de a-ți cultiva iubirea, iar forța iubirii are 
puterea de a-ți oferi toate celelalte lucruri pe care ți le doreşti. 

AFIRMAȚII CARE EMANĂ PUTERE 


e Ceea ce simţi în fiecare clipă este mai important decât orice 
altceva, căci ceea ce simți în clipa de față îți creează viaţa viitoare. 


e Puterea care dinamizează gândurile şi cuvintele este dată de 
sentimente. De aceea, singurul lucru care contează este felul în care te 
simți! 


e Toate sentimentele pozitive derivă din iubire! Toate sentimentele 
negative derivă din absența iubirii. 


e Toate sentimentele pozitive te conectează cu forța iubirii, întrucât 
iubirea este sursa tuturor sentimentelor pozitive. 


e Amplifică-ți sentimentele pozitive gândindu-te la lucrurile care îţi 
plac şi pe care le iubeşti. Enumeră nonstop aceste lucruri până când 
ajungi să te simţi din ce în ce mai bine. 


e Ceea ce simți în legătură cu un subiect legat de viața ta reflectă 
exact ceea ce ai gândit sau ai simțit în trecut în legătură cu subiectul 
respectiv. 


e Viața nu se întâmplă pur şi simplu, ci îți răspunde! Toate 
domeniile din viața ta depind de tine, şi mai exact de ceea ce gândeşti 
şi ce simţi atunci când te referi la ele. 


e Există o ierarhie infinită a sentimentelor pozitive pe care le poți 
simți, ceea ce înseamnă că nu există o limită a bucuriilor pe care ți le 
poate oferi viața. 


e Toate lucrurile pe care le doreşti te doresc la rândul lor! Banii te 
doresc. Sănătatea te doreşte. Fericirea te doreşte. 


e Nu te lupta să îți modifici circumstanțele vieții. Dăruieşte iubire 
prin sentimentele tale pozitive şi lucrurile pe care ţi le doreşti vor 
apărea singure în viața ta! 


e Trebuie să începi întotdeauna prin a-ţi cultiva o stare de spirit 
pozitivă. Altfel spus, dacă doreşti să primeşti lucruri care te fac fericit, 
trebuie să începi prin a-ți cultiva starea de fericire, emanând această 
vibrație! 

FRECVENTELE SENTIMENTELOR 


Dacă poţi simţi un lucru, cu siguranță îl poți primi 

Tot ceea ce există în Univers are o frecvență magnetică, inclusiv 
sentimentele şi gândurile tale. Sentimentele pozitive înseamnă că te 
afli pe frecvența pozitivă a iubirii. Cele negative înseamnă că te afli pe 
o frecvență de vibraţie negativă. Sentimentele tale determină 
frecvența pe care te afli, iar această frecvență atrage în viața ta, 
asemeni unui magnet, toate persoanele, circumstanțele şi 
evenimentele care au aceeaşi frecvență! 


Dacă simți o stare de entuziasm, frecvența de vibrație a 
entuziasmului tău va atrage către tine oameni entuziaşti, situații şi 
evenimente care îți vor amplifica şi mai mult entuziasmul. Dacă simți 
o stare de teamă, frecvenţa fricii va atrage către tine oameni temători, 
situații şi evenimente care îți vor amplifica şi mai mult teama. De 
aceea, este foarte uşor să îți dai seama pe ce frecvență de vibraţie te 
afli, întrucât aceasta corespunde întocmai cu starea ta de spirit 
actuală (cu ceea ce simți)! Din fericire, tu îți poţi schimba oricând 
doreşti frecvența de vibrație, prin schimbarea stării tale de spirit, caz 
în care întreaga realitate din jurul tău se va schimba, adaptându-se 
astfel la noua ta frecvență. 


În orice situaţie te-ai afla, tu poţi obţine absolut orice rezultat. 
Totul depinde de starea ta de spirit asociată cu situația respectivă! 


O relație poate fi fericită, plină de bucurie, pasională, 
satisfăcătoare şi asociată cu orice alt sentiment pozitiv. La fel de bine, 
ea poate fi plictisitoare, generatoare de frustrări, de griji, de 
resentimente, deprimantă şi asociată cu orice alte sentimente 
negative. Orice relație permite obținerea întregii game de rezultate! 
Acestea depind de ceea ce simți față de ea. Sentimentele pe care le 
nutreşti în privința ei vor determina rezultatele pe care le vei obţine. 
Dacă eşti fericit mai tot timpul în relaţia ta, tu emiţi iubire, deci vei 
primi iubire şi fericire, pentru că aceasta este frecvența pe care 
vibrezi. 

„Schimbarea sentimentelor este o schimbare de destin.” 
Neville Goddard (1905-1972) 
Autor aparținând curentului Noua Gândire 


Dacă vei privi lista cu frecvențele sentimentelor, vei constata că 
numărul frecvențelor pe care poți vibra în orice domeniu al vieţii tale 
este foarte mare. Rezultatele pe care le obţii în toate aceste domenii 
ale vieţii depind întru totul de sentimentele tale față de respectivele 
domenii! 

De pildă, atunci când te gândeşti la bani, tu te poți simți plin de 
entuziasm, fericit, bucuros, plin de speranţă, îngrijorat, speriat sau 
deprimat. În mod similar, atunci când te gândeşti la starea de 
sănătate, te poți simți extatic, pasional, încântat, descurajat sau 
anxios. Acestea sunt frecvențe diferite ale sentimentelor, iar cele pe 
care le vei cultiva vor determina rezultatele pe care le vei obţine în 
domeniile corespondente de viață. 


Să spunem că îți doreşti să călătoreşti. Dacă te simți dezamăgit 
pentru că nu ai bani ca să poți călători, frecvența pe care vibrezi în 
ceea ce priveşte călătoriile este dezamăgirea. Aceasta va atrage către 
tine alte circumstanţe care te vor dezamăgi şi care te vor împiedica să 
călătoreşti, până când îţi vei schimba felul în care simţi. Forța iubirii 
este capabilă să aranjeze toate circumstanţele necesare pentru ca tu 
să poţi călători, dar în acest scop este necesar să emiți una din 
frecvențele pozitive asociate cu ea. 


Atunci când îți schimbi starea de spirit asociată cu o anumită 
situație, tu emani un sentiment diferit. Te situezi astfel pe o frecvență 
de vibrație diferită, care determină în mod obligatoriu schimbarea 
situaţiei de la care ai pornit. De aceea, chiar dacă ţi se întâmplă 
anumite lucruri negative, tu le poți schimba. Nu este niciodată prea 
târziu, întrucât tu îți poți schimba oricând doreşti starea de spirit. 
Pentru a primi lucrurile pe care ţi le doreşti şi pentru a schimba 
situațiile nefericite în situaţii fericite, tot ce trebuie să faci este să îţi 
schimbi starea de spirit! 


„Dacă doreşti să descoperi secretele Universului, 
gândeşte din perspectiva energiei, a frecvenţelor 
şi a vibraţiilor.” 

Nikola Tesla (1856-1943) 

Inventatorul radioului şi al curentului alternativ 

Nu-ti mai lăsa sentimentele pe pilot automat 


Marea majoritate a oamenilor nu realizează impactul sentimentelor 
pozitive asupra vieţii lor. De aceea, ei reacționează în mod natural la 
ceea ce li se întâmplă. Cum s-ar spune, starea lor de spirit este pusă 
pe pilot automat şi nu este asumată în mod deliberat. Atunci când li 
se întâmplă ceva bun, ei se simt bine. În schimb, atunci când li se 
întâmplă ceva rău, ei se simt rău. Ei nu realizează că sentimentele lor 
reprezintă chiar cauza lucrurilor care li se întâmplă. Reacţionând în 
mod negativ la diferite situații neplăcute, ei emit o vibrație negativă 
care atrage noi circumstanțe, la fel de neplăcute sau chiar mai 
neplăcute. Aceşti oameni devin captivi astfel în spirala descendentă a 
propriilor lor sentimente negative. Viaţa lor se învârteşte într-un cerc 
vicios din care nu mai pot scăpa, la fel ca un hamster într-o cuşcă ce 
învârte o roată. Ei nu îşi dau seama că pentru a-şi schimba viața, 
trebuie să îşi schimbe mai întâi de toate frecvența de vibraţie! 


„Nu contează ceea ce ţi se întâmplă, 

ci felul în care reacţionezi la ceea ce ţi se întâmplă.” 
Epictet (55 - 135); 

Filozof grec 


Dacă nu ai suficienți bani, subiectul finanţelor te face automat să 
te simţi prost, dar atât timp cât nu îţi vei schimba starea de spirit, tu 
nu vei obține mai mulți bani. Dacă emiți sentimente negative asociate 
cu banii, tu vibrezi pe o frecvență negativă asociată cu acest subiect, 
aşa că vei avea parte numai de circumstanțe neplăcute, cum ar fi 
primirea unor facturi foarte mari sau stricarea anumitor aparate din 
casă, care îți vor goli şi mai mult buzunarul. Dacă vei continua să 
reacționezi negativ față de aceste evenimente (de pildă, în fața unei 
facturi foarte mari), tu te vei adânci şi mai mult în frecvența negativă 
pe care o emiţi, atrăgând astfel noi şi noi circumstanțe, din ce în ce 
mai neplăcute, care îți vor goli şi mai mult buzunarul. 


Fiecare clipă reprezintă o oportunitate de a-ți schimba viața, căci 
tu îți poți schimba starea de spirit în orice moment. Nu contează cum 
te-ai simțit până acum. Nu contează ce greşeli crezi că ai făcut. Atât 
timp cât eşti capabil să îți schimbi starea de spirit, tu te situezi pe o 
frecvență de vibraţie diferită, iar legea atracției îți răspunde 
instantaneu! Dacă eşti capabil să îți schimbi starea de spirit, trecutul 
dispare şi întreaga viață ți se schimbă! 

„Nu-ţi pierde timpul cu regrete, căci atât timp cât te vei 
gândi la greşelile trecutului, tu le vei repeta la infinit.” 
Neville Goddard (1905-1972) 

Autor aparținând curentului Noua Gândire 


Nu inventa motive pentru a-ți justifica incapacitatea de 
a iubi 


Chiar dacă nu dispui de toate lucrurile pe care ţi le doreşti (pe care 
le iubeşti), asta nu înseamnă că nu eşti un om bun sau plin de 
iubire. 

Unicul scop al vieţii este să ne învețe să transcendem negativitatea 
prin alegerea iubirii. Drama este că majoritatea oamenilor iubesc şi 
apoi uită să mai iubească de sute de ori pe zi. Ei nu emit suficient de 
mult timp vibrația iubirii pentru a-i da acestei forțe timpul necesar să 
atragă în viața lor tot ceea ce îşi doresc. Gândeşte-te puțin: de câte 
ori nu ți s-a întâmplat să emiţi vibrația iubirii, de pildă atunci când 
îmbrățişezi pe cineva drag, pentru ca cinci minute mai târziu sa uiţi 
de această vibraţie, enervat că ţi-ai pierdut cheile, pentru că eşti în 
întârziere din cauza traficului sau pentru că nu găseşti un loc de 
parcare? De câte ori nu ţi s-a întâmplat să râzi amuzat împreună cu 
un coleg de muncă (oferind astfel iubire), pentru ca peste puţin timp 
să te simți dezamăgit pentru că felul tău preferat de mâncare s-a 
terminat la autoservirea la care obişnuieşti să iei masa? De câte ori 
nu ți s-a întâmplat să emiți o vibraţie de bucurie (adică de iubire) 
gândindu-te la weekendul care va urma, pentru ca să-ți pierzi 
complet buna dispoziție când ajungi acasă şi găseşti în poştă nu ştiu 
ce factură? Aşa procedează oamenii de-a lungul întregii zile. Ei emit 
iubire, apoi încetează să o mai emită, şi tot aşa, de la o clipă la alta. 


Nu există decât două posibilități: fie emiţi iubire, acumulând astfel 
forța ei, fie nu o emiți. Motivele pe care le găseşti pentru a-ţi justifica 
incapacitatea de a iubi nu-ţi folosesc la nimic. Motivele şi justificările 
de acest fel nu fac decât să amplifice şi mai mult negativitatea din 
viața ta. Atunci când vii cu o explicaţie care îţi justifică lipsa iubirii, 
tu simți automat aceeaşi stare de spirit negativă, şi astfel o amplifici! 


„Cramponarea de mânie este ca şi cum ai lua în mână 
un tăciune aprins cu intenţia de a-l arunca în altcineva; 
singurul care se arde eşti tu.” 

Gautama Budda (563 — 483 Î. Ch.) 
Fondatorul budismului 


Spre exemplu, dacă te enervezi din cauza unei încurcături care te 
împiedică să te întâlneşti cu cineva şi îl învinovățeşti pe acesta 
pentru încurcătura produsă, înseamnă că te foloseşti de această 
acuzație ca de un pretext pentru a refuza să îţi oferi iubirea. Legea 
atracției răspunde la vibraţiile tale, aşa că dacă acuzi pe altcineva, vei 
avea parte de circumstanţe exterioare în care vei fi acuzat la rândul 
tău, nu neapărat de persoana pe care o acuzi acum. Cu siguranţă se 
vor găsi însă persoane care te vor învinovăți pentru un motiv sau 
altul. Nu există motive pertinente pentru a nu aplica legea iubirii. 
Fiecare primeşte exact ceea ce oferă. Punct! 


Legea atracției ţine cont chiar şi de cele mai minore 
lucruri 


Acuzaţiile, criticile, căutarea nodului în papură şi lamentările sunt 
ipostaze ale negativităţii. De aceea, ele nu pot conduce decât la un 
conflict şi mai accentuat. Ori de câte ori te plângi de ceva sau critici 
pe cineva sau ceva, tu emani o vibrație a negativității. Chiar dacă la 
prima vedere par inofensive, lamentările referitoare la vreme, trafic, 
guvern, partenerul de cuplu, copii, părinţi, cozi, economie, alimente, 
propriul corp, slujbă, clienţi, afaceri, prețuri, zgomote sau servicii nu 
pot atrage decât suferință şi negativitate. 


Scoate-ţi pentru totdeauna din vocabular cuvinte precum groaznic, 
oribil, cumplit sau îngrozitor, căci ori de câte ori rosteşti aceste 
cuvinte, tu trăieşti sentimente asociate foarte intense. Acestea se vor 
întoarce la tine, ceea ce înseamnă că ori de câte ori rosteşti aceste 
cuvinte, tu ţi le lipeşti practic de frunte, ca nişte etichete! Cultivă în 
schimb cuvinte precum fantastic, uimitor, fabulos, excelent şi 
minunat. 


Tu poți obține tot ceea ce îți doreşti de la viață, dar în acest scop 
trebuie să te armonizezi cu forța iubirii, ceea ce înseamnă că nu mai 
trebuie să cauţi pretexte pentru a nu emite această vibrație. 
Pretextele şi justificările nu fac decât să te împiedice să primeşti ceea 
ce îți doreşti şi să duci o viață extraordinară. 

„Tot ce transmitem în viața altor persoane 
se întoarce în viața noastră.” 

Edwin Markham (1852- 1940) 

Poet 


Dacă te plângi de ceva într-un magazin, iar patru ore mai târziu 
primeşti un telefon de la vecinul tău care se plânge că lătratul 
câinelui tău l-a înnebunit, tu nu faci nicio conexiune între cele două 
evenimente. La fel, dacă iei masa cu un prieten şi îți vorbeşti de rău 
un amic comun, după care te întorci la serviciu şi descoperi că au 
apărut probleme mari cu clientul tău principal, sau în cazul în care 
comentezi la cină o ştire negativă auzită la televizor, după care nu 
poți adormi din cauza unei dureri de stomac, nu vezi legăturile dintre 
evenimente. 


De asemenea, tu nu faci nicio conexiune între evenimente atunci 
când te opreşti să ajuţi pe cineva care şi-a scăpat plasa cu 
cumpărături, iar acestea s-au împrăştiat pe întreaga stradă, pentru 
ca zece minute mai târziu să găseşti un loc de parcare nesperat, chiar 
lângă uşa supermarketului, sau atunci când îți ajuţi fericit copilul să 
îşi facă temele, pentru ca a doua zi să primeşti un telefon prin care 
eşti anunțat că extensia de credit care ţi-a fost acordată este mai 
mare decât te aşteptai, ori atunci când îi faci o favoare unui prieten, 
pentru ca în aceeaşi săptămână şeful tău să îți dea două bilete la un 
meci important ca semn de apreciere pentru munca ta. Tu primeşti 
în permanență ceea ce oferi, indiferent dacă faci conexiunea între 
astfel de evenimente sau nu. 


„Nimic nu vine din neant. Tot ceea ce ni se întâmplă 
vine din interiorul nostru.” 

Neville Goddard (1905-1972) 

Autor aparținând curentului Noua Gândire 


Punctul de cotitură 
Dacă gândurile tale pozitive le depăşesc cantitativ pe cele negative, 
tu ajungi la un punct de cotitură. Chiar dacă raportul dintre cele 


două categorii este doar de 51/49, acest lucru este suficient pentru 
ca roata destinului tău să se inverseze! lată de ce: 

Atunci când emani iubire, aceasta nu numai că se întoarce la tine 
sub forma circumstanțelor pozitive pe care ţi le doreşti, dar atrage 
încă şi mai multă iubire şi pozitivitate în viața ta! Această nouă 
pozitivitate atrage la rândul ei noi circumstanțe pozitive, care adaugă 
şi mai multă iubire şi pozitivitate în viața ta, şi astfel spirala 
continuă. Legea atracției funcționează implacabil după principiul 
magnetismului şi ori de câte ori ți se întâmplă ceva bun, această 
situație atrage ca un magnet noi şi noi lucruri bune în viața ta. 


Probabil că ai experimentat deja o perioadă „norocoasă”, în care te 
simțeai „pe val” şi în care ţi s-au întâmplat tot felul de lucruri bune, 
părând că ciclul nu va avea niciodată sfârşit. Fără nicio îndoială, 
această perioadă a fost determinată de un flux de sentimente pline de 
iubire care s-au întors apoi la tine, generând încă şi mai multă iubire 
şi atrăgând astfel şi mai multe lucruri bune. 


Probabil că ai experimentat şi situaţia inversă: o perioadă plină de 
ghinioane care te-a făcut să crezi că „o nenorocire nu vine niciodată 
singură”. Astfel de perioade apar atunci când gândurile şi 
sentimentele negative le depăşesc pe cele pozitive. Ele se întorc la 
tine, umplându-te de şi mai multă negativitate, după care generează 

noi şi noi evenimente neplăcute. În realitate, aceste perioade nu au 
nimic de-a face cu „norocul” sau cu „ghinionul”, ci doar cu acțiunea 
implacabilă a legii atracției. Ele nu au făcut altceva decât să reflecte 
cantitatea de iubire sau de negativitate pe care ai emanat-o anterior. 
În mod similar, singurul motiv pentru care „norocul” sau „ghinionul” 
ți s-a schimbat a fost acela că la un moment dat ai inversat raportul 
de forțe între gândurile şi sentimentele tale. 


„În acest fel, tu poţi duce o viaţă fermecătoare şi poți 

fi protejat de-a pururi de rău; poți deveni o forță pozitivă 
şi poți atrage către tine acele circumstanțe care corespund 
opulenței şi armoniei.” 

Charles Haanel (1866-1949) 

Autor aparținând curentului Noua Gândire 


Dacă doreşti să îți schimbi viața, tot ce trebuie să faci este să îţi 
examinezi balanța sentimentelor şi să acționezi astfel încât iubirea să 
prevaleze în gândurile şi în sentimentele tale. În clipa în care ajungi 
să inversezi raportul dintre iubire şi negativitate, cea dintâi se 
întoarce la tine şi se multiplică, atrăgând şi mai multă iubire sub 
impactul legii atracției. Ajungi să experimentezi astfel o accelerare şi 
o amplificare a tuturor lucrurilor bune din viața ta! În loc să ai parte 
numai de ghinioane şi de nenorociri, situația tinde să se 
îmbunătățească în toate domeniile vieţii tale. Şi chiar aşa este normal 
să trăieşti. 


Momentul cel mai important al zilei este cel în care te trezeşti 
dimineața. Acesta este momentul decisiv în care poți determina în ce 
parte se înclină balanţa gândurilor şi sentimentelor tale. În funcţie de 
decizia pe care o iei acum, tu poți avea parte de o zi minunată, în 
care ți se întâmplă numai lucruri bune, sau dimpotrivă, de o zi 
groaznică, plină de ghinioane. Tu eşti cel care determină cum va fi 
ziua ta, prin starea ta de spirit! Ceea ce simți este ceea ce oferi, şi 
implicit ceea ce vei primi de-a lungul zilei care urmează, oriunde te-ai 
duce! 


Dacă îți începi ziua simțindu-te fericit şi dacă urmăreşti să îți 
menţii această stare de spirit, vei avea parte de o zi minunată! În 
schimb, dacă îți începi ziua într-o stare de spirit negativă şi nu faci 
nimic pentru a-ți schimba această dispoziție, vei avea parte de o zi 
dintre cele mai neplăcute. 

Mai mult decât atât, sentimentele pozitive nu numai că îți schimbă 
ziua în curs, dar îţi pot schimba inclusiv ziua de mâine, şi în ultimă 
instanţă întreaga viață! Dacă înveţi să le cultivi în permanenţă şi te 
duci la culcare fericit, a doua zi dimineața vei fi predispus să te 
trezeşti în aceeaşi stare de spirit. Dacă vei continua să o cultivi, buna 
ta dispoziție va continua să se amplifice sub impactul legii atracției, 
îmbunătățindu-ți din ce în ce mai mult viața. lar acest proces poate 
continua la nesfârşit... 


„Trăieşte acum, nu ieri şi nu mâine. Doar acum. 
Trăieşte clipă de clipă. Nu-ţi amaneta prezentul 
în favoarea viitorului.” 
Jerry Spinelli (N. 1941) 
Autor cărți pentru copii 


Atât de mulți oameni nu trăiesc în momentul prezent. Ei sunt 
complet absorbiți în planurile lor de viitor, uitând că acesta este creat 
de ceea ce gândesc şi ce simt în prezent. Singurul lucru care contează 
este ceea ce simțim în prezent, aceasta fiind singura cauză care ne 
determină viitorul. De aceea, fiecare zi reprezintă o ocazie de a ne 
schimba viața, întrucât noi trecem în fiecare zi prin acelaşi punct de 
cotitură. Noi ne putem schimba în orice zi viitorul prin starea noastră 
de spirit. Dacă îți vei schimba raportul de forțe în favoarea 
sentimentelor pozitive, forța iubirii îți va schimba viața cu o 
repeziciune atât de uimitoare încât nu-ţi va veni să crezi. 

AFIRMAȚII CARE EMANĂ PUTERE 


e Tot ce există în Univers este magnetic, şi totul are o forță de 
atracție magnetică, inclusiv gândurile şi sentimentele tale. 


e Frecvența ta de vibraţie este determinată de sentimentele tale, 
indiferent dacă acestea sunt pozitive sau negative. Tu atragi către tine 
persoane, situații şi evenimente care vibrează pe aceeaşi frecvenţă. 


e Tu îți poți schimba frecvența de vibraţie în orice moment prin 
schimbarea stării tale de spirit, iar circumstanțele din jurul tău se vor 
schimba la rândul lor, adaptându-se la noua frecvență. 


e Dacă ţi se întâmplă ceva neplăcut, tu poți schimba această stare 
de lucruri. Nu este niciodată prea târziu, pentru că tu îţi poți schimba 
oricând doreşti starea de spirit. 


e Mulți oameni îşi lasă starea de spirit pe pilot automat, ei 
reacționează în plan emoțional la ceea ce li se întâmplă, fără să-şi dea 
seama că sentimentele lor reprezintă cauza lucrurilor care li se 
întâmplă. 

e Dacă doreşti să schimbi ceva în viața ta — indiferent dacă este 
vorba de bani, de starea de sănătate, de relații sau de orice altceva — 
tot ce trebuie să faci este să îți schimbi sentimentele asociate cu 
domeniul respectiv de viaţă. 


e Acuzaţiile, criticile, căutarea nodului în papură şi lamentările sunt 
forme ale negativităţii şi nu atrag altceva în viața ta decât noi conflicte. 


e Scoate-ți din vocabular cuvinte precum teribil, groaznic, oribil sau 
cumplit şi foloseşte cât mai frecvent cuvinte precum fantastic, 
minunat, uimitor sau sublim. 


e Dacă raportul dintre gândurile şi sentimentele tale pozitive şi cele 
negative devine de minim 51/49, roata destinului tău se schimbă, 
întrucât ai trecut de punctul de cotitură! 


e Fiecare zi reprezintă o ocazie de a-ţi schimba viaţa. În fiecare zi tu 
treci prin punctul de cotitură şi îți poți schimba viitorul prin schimbarea 
stării tale de spirit. 

PUTERE ŞI CREAȚIE 


„Fiecare moment din viața ta are un potențial creator 
infinit, iar resursele Universului nu se epuizează 
niciodată. Este suficient să îi ceri clar Universului ceea 
ce îți doreşti şi toate dorințele tale îţi vor fi îndeplinite.” 
Shakti Gawain (N. 1948) 

Autoare cărți dezvoltare personală 


În capitolele care vor urma vei învăța cât de uşor este să struneşti 
forța iubirii şi să te foloseşti de ea pentru a-ți îmbunătăți situația 
financiară, starea de sănătate, cariera, afacerile sau relaţiile. Înarmat 
cu această cunoaştere, vei putea să îţi schimbi viața oricum vei dori. 

Dacă doreşti să atragi către tine un lucru sau o situație pe care ți- 
o doreşti, tot ce trebuie să faci este să urmezi paşii simpli ai 
Procesului Creator. De altfel, acest proces funcționează oricum, 
indiferent dacă manifeşti realitatea pe care ţi-o doreşti sau o situație 
pe care nu ţi-o doreşti. 


Procesul Creator 
Imaginează-ți. Simte. Fii pe recepţie. 


1. IMAGINEAZĂ-ȚI 

Foloseşte-ți mintea pentru a-ți imagina situația dorită şi 
focalizează-te asupra acesteia. Imaginează-ţi că ai obținut deja ceea ce 
îți doreşti. Imaginează-ţi că te bucuri de realitatea dorită. 


2. SIMTE 

Atunci când îți imaginezi situația dorită, urmăreşte să simţi o stare 
de iubire pentru ea. Imaginează-ţi şi simte că ai devenit, ai realizat 
sau ai obținut ceea ce îți doreşti. 


Imaginaţia este o putere mentală care are capacitatea de a te 
conecta cu ceea ce îți doreşti. Dorinţele şi sentimentele tale de iubire 
creează un câmp magnetic, atrăgând către tine realitatea dorită. 
Acesta este rolul tău în cadrul Procesului Creator. 

3. FII PE RECEPŢIE 

Forța iubirii are capacitatea de a se folosi de forțele vizibile şi 
invizibile ale naturii pentru a-ți oferi ceea ce îți doreşti. Ea se 
foloseşte în acest scop de circumstanțe, de evenimente şi de diferite 
persoane pentru a-ți îndeplini dorința. 

Dacă îți doreşti ceva, doreşte-ţi din toată inima. Dorinţa înseamnă 
iubire, iar dacă nu ai o dorință arzătoare în inima ta, nu poți 
acumula suficientă putere pentru a struni forța iubirii. De aceea, 
doreşte-ți cu adevărat ceea ce vrei, la fel cum îşi doreşte un sportiv să 
câştige competiția, un dansator să danseze şi un pictor să picteze. 
Doreşte-ţi din toată inima ceea ce vrei, căci dorința arzătoare 
înseamnă iubire şi fără iubire nu poți primi ceea ce îți doreşti! 


Orice îți doreşti să devii, să faci sau să ai, Procesul Creator este 
acelaşi. Dăruieşte iubire ca să poți primi iubire. Imaginează-ți ceea ce 
îți doreşti. Simte ceea ce îți imaginezi, apoi fii pe recepţie pentru a 
primi realitatea dorită. 


Atunci când te foloseşti de Procesul Creator, imaginează-ți şi simte 
că ai obținut deja ceea ce îți doreşti şi nu renunța niciodată la 
această stare de spirit. De ce? Deoarece legea atracției îți oferă numai 
ceea ce oferi la rândul tău. De aceea, trebuie să îți imaginezi şi să 
simți că ai obținut deja ceea ce îți doreşti. 


Spre exemplu, dacă doreşti să slăbeşti, oferă iubire imaginându-ţi 
şi simțind corpul pe care îl iubeşti, şi nu te mai gândi cu resentiment 
la corpul supraponderal pe care îl ai acum. Dacă îţi doreşti să 
călătoreşti, oferă iubire imaginându-ți şi simțind cum ar fi dacă ai 
călători şi nu te mai plânge în fiecare zi că nu ai bani ca să-ți permiți 
excursiile dorite. Dacă doreşti să îți îmbunătățeşti performanțele într- 
un sport, în domeniul actoriei, în cel muzical, al unui hobby sau în 
cel profesional, oferă iubire imaginându-ți şi simțind că ai atins deja 
performanţele dorite. Dacă îți doreşti o căsnicie mai armonioasă sau 
o relație mai bună cu cineva, oferă iubire imaginându-ți şi simțind că 
te bucuri deja de această armonie. 


„Credința înseamnă să crezi într-o realitate 
pe care nu o vezi încă. 

Răsplata acestei credinţe este chiar realitatea 
în care ai crezut.” 

Sfântul Augustin din Hippo (354-430) 
Teolog şi Episcop 


Dacă îți propui să lucrezi cu Procesul Creator, sfatul meu este să 
începi cu o dorință mai puţin obişnuită. Dacă vei reuşi să atragi 
această realitate, nu vei mai avea îndoieli asupra puterii tale de 
manifestare. 


Cunosc o tânără care s-a decis să înceapă aplicarea Procesului 
Creator propunându-şi să atragă în viaţa ei o anumită floare: o cală 
albă. Ea şi-a imaginat că ţine floarea în mână, că îi miroase parfumul 
şi că este a ei. Două săptămâni mai târziu, ea a fost invitată de o 
prietenă să ia cina împreună cu ea. Când a ajuns acasă la ea, chiar 
în centrul mesei se afla un buchet mare de cale albe, exact aşa cum 
şi le-a imaginat ea. Deşi plină de entuziasm datorită acestei 
sincronicități, ea nu i-a spus nimic prietenei sale. La sfârşitul cinei, 
pe când se îndrepta către uşă, fiica prietenei sale a luat în mod 
spontan una din calele din vază şi i-a dăruit-o! 


„Imaginaţia este începutul oricărei creații. 
Noi ne imaginăm ceea ce ne dorim, apoi ne 
manifestăm voinţa de a ne împlini visul, 
iar în final creăm ceea ce ne-am propus.” 
George Bernard Shaw (1856 — 1950) 
Dramaturg, laureat al Premiului Nobel 


Dăruieşte şi primeşte 


Îți reamintesc că legea atracției afirmă că tot ceea ce dăruieşti se 
întoarce asupra ta. Această imagine este mai uşor de înțeles dacă te 
gândeşti la ea ca la o oglindă, ca la un ecou, ca la un bumerang sau 
ca la un aparat de copiat xerox. Legea atracției este la fel ca o oglindă 
deoarece oglindeşte exact imaginea care se află în fața ei. Ea este la 
fel ca un ecou deoarece vibraţiile pe care le emiţi se întorc la tine, aşa 
cum se întâmplă în cazul ecoului (care este un caz particular, 
referitor la vibraţiile sonore). Este la fel ca un bumerang deoarece 
ceea ce emani se întoarce la tine. Este ca un aparat xerox deoarece 
reproduce exact ceea ce îi oferi şi îți înapoiază această realitate la fel 
ca o copie xerox. 


pls 


— Rhonda Byrne — 


Acum câţiva ani mă aflam la Paris şi mă plimbam pe stradă. Pe 
lângă mine a trecut o femeie care purta una dintre cele mai frumoase 
fuste pe care le-am văzut vreodată, într-un stil pur parizian. Am avut 
imediat o reacție de iubire: „Ce fustă superbă!” 


Câteva săptămâni mai târziu mă îndreptam către locul meu de 
muncă din Melbourne, Australia, când am fost nevoită să frânez din 
cauza unei maşini care făcea o întoarcere ilegală la o intersecție. La 
volanul ei se afla o femeie îmbrăcată cu aceeaşi fustă pe care o 
văzusem la Paris. Nu-mi venea să îmi cred ochilor! Când am ajuns la 
serviciu, am sunat la magazinul de confecţii de la care obişnuiam să 
îmi fac cumpărăturile, iar persoana care mi-a răspuns mi-a spus că 
nu au primit decât o singură fustă în stil european, iar aceasta era 
afişată în vitrină. Bineînţeles că fusta era exact mărimea mea. Până 
am ajuns la magazin ca să o cumpăr, prețul fustei fusese redus la 
jumătate! Mai mult, vânzătoarea mi-a spus că magazinul nu a făcut 
nicio comandă pentru această fustă, care le-a fost trimisă din 
greşeală împreună cu un alt lot de marfă! 


Singurul lucru pe care l-am făcut ca să atrag către mine fusta care 
mi-a plăcut atât de mult a fost să o iubesc, iar ea mi-a fost livrată 
aproape la domiciliu, de la Paris într-un magazin de pe o străduță 
oarecare din Melbourne, prin cine ştie ce circumstanţe şi evenimente 
sincrone. Atât de mare este puterea magnetică a iubirii! Aşa operează 
legea atracției. 


Imaginaţia 


„Această lume nu este decât pânza pe care pictăm 
prin intermediul imaginaţiei noastre.” 

Henry David Thoreau (1817 — 1862) 

Autor transcendentalist 


Ori de câte ori îți imaginezi un lucru pozitiv pe care îl iubeşti şi pe 
care ţi-l doreşti, tu te foloseşti de forța iubirii. Ori de câte ori îţi 
imaginezi ceva pozitiv, susținându-ți gândurile printr-un sentiment 
de iubire, tu oferi sublima emoție a iubirii în asociere cu lucrul 
respectiv, aşa că Universul ţi-l va furniza. Dacă îți poți imagina şi 
simți un lucru sau o situație, cu siguranţă le poţi primi. Nu trebuie 
să uiţi însă că imaginaţia ta trebuie să se nască din iubire! 

Astfel, ceea ce îți imaginezi nu trebuie să rănească pe nimeni sau 
să facă rău altcuiva. Imaginaţia care este orientată către rănirea unei 
alte persoane nu se naşte din iubire, ci din absența acesteia. De bună 
seamă însă, situația imaginată se va întoarce şi în acest caz asupra 
ta, cu aceeaşi ferocitate cu care ţi-ai imaginat-o! Aşa cum spuneam, 
tu primeşti de la Univers tot ceea ce îi oferi (în plan energetic). 


Dar mai doresc să îți spun ceva fantastic despre puterea iubirii şi a 
imaginației. Realitatea ideală pe care ţi-o poți imagina este nimic prin 
comparaţie cu ceea ce Îți poate oferi forța iubirii. Iubirea nu are 
limite! Spre exemplu, dacă îți doreşti să fii plin de vitalitate şi de 
fericire, bucurându-te la maxim de viață, forța iubirii îți poate oferi 
aceste lucruri la un nivel care depăşeşte cu mult tot ce ţi-ai imaginat 
tu vreodată. Îți spun acest lucru tocmai ca să renunțţi la limitele pe 
care ţi le impui singur propriei imaginaţii şi propriei vieţi. Împinge-ţi 
de fiecare dată imaginația mai departe şi forțează-i întotdeauna 
limitele. Altfel spus, dacă îţi doreşti ceva, imaginează-ți întotdeauna 
tot ce poate fi mai bun pentru tine. 


Diferenţa dintre un om care se luptă cu greutățile vieții şi unul 
care duce o viață fabuloasă se reduce la un singur lucru: iubirea. Cel 
din urmă îşi imaginează că deține deja ceea ce îşi doreşte şi simte o 
mare iubire față de creația imaginației sale! Cel dintâi îşi foloseşte în 
mod neintenționat imaginația pentru a amplifica în plan mental 
situaţiile pe care nu şi le doreşte şi simte toate emoţiile negative aso- 
ciate cu aceste situații. E ceva atât de simplu, însă diferența dintre 
viețile lor este enormă, iar acest lucru poate fi văzut pretutindeni. 


„Secretul minţii care poate controla realitatea 
este folosirea imaginației. ” 

Christian D. Larson (1874-1962) 

Autor aparținând curentului Noua Gândire 


Istoria a dovedit că cei care îndrăznesc să îşi imagineze imposibilul 
sunt întotdeauna cei care reuşesc să depăşească toate limitările 
umane. În toate domeniile activității umane, cum ar fi medicina, 
ştiinţa, sportul, arta sau tehnologia, numele celor care şi-au imaginat 
imposibilul sunt chiar cele pe care le-a păstrat istoria. Prin depăşirea 
limitelor imaginaţiei lor, aceşti oameni au reuşit să schimbe întreaga 
lume. 

Oricum ar arăta, viața ta este exact aşa cum ţi-ai imaginat-o. Tot 
ceea ce ai sau nu ai, toate situațiile şi circumstanţele din viața ta 
corespund perfect lucrurilor pe care ţi le-ai imaginat cândva. Drama 
este că marea majoritate a oamenilor îşi imaginează întotdeauna tot 
ce poate fi mai rău! În acest fel, ei se folosesc de cel mai minunat 
instrument care le stă la dispoziție împotriva propriei lor vieţi. În loc 
să îşi imagineze tot ce poate fi mai bun pentru ei, aceşti oameni se 
tem şi îşi imaginează tot felul de scenarii catastrofale, creând astfel 
profeţii care au tendința să se împlinească. Într-adevăr, atât timp cât 
îşi imaginează şi simt aceste scenarii, ele chiar se împlinesc. 


Omul primeşte ceea ce oferă. De aceea, imaginează-ţi şi simte tot 
ce poate fi mai bun pentru tine în toate domeniile vieţii, căci aceste 
scenarii (oricât de exagerate ți s-ar părea la ora actuală) sunt „floare 
la ureche” pentru forța imensă a iubirii! 


Atunci când m-am stabilit împreună cu familia mea în Statele 
Unite, l-am adus şi pe câinele nostru în vârstă de 15 ani, Cabbie. 
Într-o seară, la scurt timp după ce Cabbie a ajuns în America, el a 
ieşit printr-o gaură din gard şi a dispărut. Casa noastră se afla la 
poalele unor munți, aşa că situația nu era tocmai ideală. Deşi afară 

se întunecase, l-am căutat pe Cabbie pe străzi şi pe potecile care 
duceau spre munți. Nu l-am găsit însă nicăieri. 

În timp ce eu şi fiica mea ne continuam căutările, am simțit cum 
în noi se amplifică un sentiment de nelinişte. Ştiam că ceea ce 
trebuia să facem era să încetăm cu căutările şi să ne schimbăm 
starea de spirit. Sentimentul negativ pe care îl simțeam ne indica 
limpede că ne imaginam tot ce putea fi mai rău. De aceea, primul 
lucru pe care trebuia să îl facem era să ne schimbăm de urgență 
starea de spirit şi să ne imaginăm tot ce putea fi mai bun. Ne aflam 
într-un punct în care orice scenariu era cu putință, iar noi nu 
puteam schimba rezultatul decât imaginându-ne şi simțind că dragul 
nostru Cabbie se afla în siguranță acasă, alături de noi. 

Ne-am întors aşadar acasă şi ne-am imaginat că acesta se afla 
împreună cu noi. l-am pus mâncare în vasul lui, ca şi cum ar fi fost 
de față. Ne-am imaginat că auzim clopoțţelul legat la gâtul lui Cabbie. 
Am vorbit cu el şi l-am strigat pe nume, ca şi cum ar fi fost acolo. 
Fiica mea s-a dus la culcare imaginându-şi că bunul ei prieten din 
ultimii 15 ani dormea lângă patul ei, aşa cum a făcut întotdeauna. 

A doua zi dimineața am găsit un bilet prins cu un ac pe un copac 
prin care cineva anunţa că a găsit un câine. Desigur, era Cabbie. Aşa 
cum ne-am imaginat cu o seară înainte, câinele nostru s-a întors în 
siguranță acasă. 


Oricât de dificilă ar fi situația în care te afli, imaginează-ți 
întotdeauna cel mai bun rezultat posibil şi încearcă să simți acest 
lucru! În acest fel, vei schimba circumstanțele exterioare, iar situaţia 
în care te afli se va transforma în sensul dorit de tine. 


Tot ceea ce îti poti imagina există deja 


„Creaţia nu este decât proiecția în formă 
a unei realităţi care există deja.” 
Srimad-Bhăgavatam (Secolul IX) 

Vechi text hindus 


Dacă îți poţi imagina o dorință, realitatea care îi corespunde există 
deja! Nu contează despre ce este vorba; dacă ţi-ai putut imagina 
respectiva dorință, ea există deja în creație. 

Scripturile vechi de 5000 de ani afirmă că întreaga creație este 
completă şi că ei nu i se mai poate adăuga nimic. La ora actuală, 

5000 de ani mai târziu, fizica cuantică confirmă că toate posibilitățile 
există acum, în momentul prezent. 


„Creaţia cerului şi a pământului, şi a tuturor lucrurilor 
dintre ele, a fost încheiată şi completă. ” 
Geneza 2:1 


În traducere liberă, acest lucru înseamnă că orice realitate pe care 
ţi-o poți imagina pentru viața ta există deja. Creaţia lui Dumnezeu 
este completă. Toate posibilitățile există deja. De aceea, dacă îţi 
imaginezi că ai depăşit un record mondial, că faci o excursie în 
Orientul îndepărtat, că ai o stare de sănătate perfectă sau că eşti 
părinte, aceste posibilități există în creaţie chiar acum, întrucât dacă 
nu ar exista, tu nu ți le-ai putea imagina! Pentru a manifesta 
realitatea dorită astfel încât să devină vizibilă, tot ce trebuie să faci 
este să îți oferi iubirea ta acestei realități prin intermediul imaginației 
şi al sentimentelor tale. 


Imaginează-ţi că viața ta ia exact cursul dorit de tine. Imaginează- 
ți tot ceea ce îți doreşti. Foloseşte-ţi zilnic imaginaţia. De pildă, 
imaginează-ți cum ar fi dacă toate relaţiile tale ar fi armonioase, dacă 
ai avansa la locul de muncă, dacă ai avea toţi banii necesari pentru a 
face întotdeauna ceea ce îți place, dacă ai avea o stare de sănătate 
perfectă, dacă ai putea face tot ceea ce îți doreşti. Foloseşte-ţi toate 
simțurile pentru a-ți imagina aceste lucruri. Spre exemplu, dacă îţi 
doreşti să călătoreşti în Italia, imaginează-ți mirosul măslinilor, 
gustul pastelor, accentul cuvintelor italiene care îți sunt adresate, 
atingerea pietrelor Coloseumului etc. Pe scurt, simte cum ar fi dacă 
te-ai afla în Italia! 


Ori de câte ori discuţi cu cineva (inclusiv cu tine însuți, în cadrul 
dialogului tău interior), foloseşte cât mai frecvent expresia: 
„Imaginează-ți cum ar fi dacă...” Apoi completează spațiul gol 
descriind realitatea pe care ţi-o doreşti! Dacă discuțţi cu un prieten iar 
acesta se plânge că un coleg a primit promovarea pe care şi-o dorea 
el, ajută-l să treacă pe o frecvență de vibraţie pozitivă spunându-i 
ceva de genul: „Imaginează-ţi că nu ai primit promovarea dorită 
pentru că te aşteaptă una şi mai importantă (sau o altă slujbă mai 
bună), în urma căreia vei primi un salariu mult mai mare!” Adevărul 
este că această posibilitate există deja în creație, iar dacă prietenul 
tău şi-ar putea-o imagina, ea ar prinde viață pentru el! 

„Particulele elementare nu sunt reale; ele alcătuiesc 

o lume a posibilităților sau a potențialităţilor, 

şi nu una a faptelor reale sau a obiectelor solide.” 
Werner Heisenberg (1901 — 1976) 

Specialist în Fizica Cuantică, laureat al premiului Nobel 


Foloseşte-ți imaginaţia şi joacă-te cu ea până când ajungi să te 
simți cu adevărat bine. Tot ce îți poți imagina te aşteaptă deja, fiind 
deja creat în realitatea invizibilă, iar modalitatea de a o aduce în 
realitatea vizibilă constă în folosirea forței iubirii prin intermediul 
imaginației şi al simțirii. 


După ce a absolvit facultatea, o tânără s-a luptat luni la rând să 
îşi găsească o slujbă. Cel mai mare obstacol cu care s-a luptat a fost 
imaginarea unei slujbe pe care nu o avea. Ea a scris zilnic în jurnal 
cât de recunoscătoare se simțea pentru slujba care venea către ea, 
dar aceasta refuza să apară. Cererile de angajare pe care le depunea 
peste tot erau o dovadă a disperării ei, iar legea atracției răspundea 
acestei disperări. 

Cum crezi că a procedat tânăra noastră pentru a schimba această 
stare de lucruri? Ea s-a decis să îşi folosească imaginaţia şi să 
trăiască exact ca în cazul în care ar fi fost deja angajată. Astfel, şi-a 
pus ceasul să sune dimineața devreme, ca şi cum ar fi trebuit să se 
pregătească să se ducă la serviciu. A renunțat să mai scrie în jurnal 
că este recunoscătoare pentru slujba care urma să vină la ea, ci şi-a 
descris recunoştinţa pentru succesul pe care îl avea la locul de 
muncă şi pentru relaţiile armonioase cu colegii ei. Seara îşi pregătea 
hainele pentru a doua zi, ca şi cum ar fi trebuit să meargă la serviciu 
cu ele. Şi-a creat inclusiv un cont pentru salariul pe care urma să îl 
primească. Timp de două săptămâni, ea a trăit pe pielea ei ce 
însemna să fie angajată. La sfârşitul acestei perioade, un prieten a 
anunțat-o din senin că la compania unde lucra el s-a eliberat un loc 
de muncă. Tânăra s-a prezentat la interviu, a obţinut slujba şi toate 
lucrurile despre care a scris în jurnal s-au adeverit peste noapte. 

Mobilizează-te singur 


„Atunci când te gândeşti la ceea ce ți se întâmplă, 

respectiv la ceea ce îți sugerează diferitele persoane, 
evenimentele şi circumstanțele din viața ta, 

tu nu te gândeşti la ceea ce îți doreşti cu adevărat. 

Nu îți urmezi propriile dorințe, ci dorințele altora. 

Foloseşte-ți imaginația şi stabileşte singur ce doreşti să faci.” 
Christian D. Larson (1874-1962) 

Autor aparținând curentului Noua Gândire 


Atunci când aplici Procesul Creator, mobilizează-te singur în toate 
felurile cu putință pentru a-ţi genera sentimentele pe care le-ai avea 
dacă te-ai bucura deja de realitatea dorită. Înconjoară-te de imagini, 
fotografii, haine şi alte obiecte relevante care îți sugerează această 
realitate, astfel încât să ţi-o poţi imagina mai uşor. 

Spre exemplu, dacă îți doreşti haine noi, fă loc în şifonier pentru 
ele şi pune în el nişte umeraşe goale, în aşteptarea noilor haine. Dacă 
îți doreşti mai mulți bani, asigură-te că ai suficient spaţiu pentru ei 
în portofel (aruncă diferitele hârtii inutile din acesta). 

Dacă îți doreşti un partener de cuplu perfect, imaginează-ți şi 
simte că acesta se află deja în viața ta. În acest scop, culcă-te pe o 
parte laterală a patului (nu în mijlocul lui), lăsându-i astfel loc 
partenerului tău. Goleşte o parte din şifonier, lăsându-i suficient 
spațiu pentru a-şi pune propriile haine. Pune masa pentru două 
persoane, nu pentru una. Astfel de gesturi sunt foarte uşor de pus în 
practică. Pe scurt, fă tot ce îți stă în puteri pentru a nu-ți contrazice 
dorința prin acțiunile tale de zi cu zi. Dimpotrivă, foloseşte-te de toate 
gesturile care te pot ajuta să simți că dorința ta s-a împlinit deja. 
Este vorba de gesturi minore care îți pot stimula puternic imaginația. 


lată exemplul unei femei care şi-a folosit imaginaţia pentru a-şi 
procura un cal. Femeia şi-a dorit un astfel de animal toată viața, dar 
nu şi-a putut permite niciodată unul. Îşi dorea neapărat un cal din 
rasa Morgan castaniu, iar aceşti cai costau multe mii de dolari. De 
aceea, ori de câte ori privea prin fereastra de la bucătărie câmpul 
liber de afară, ea îşi imagina că vede calul pe care şi-l dorea. Pentru 
a-şi stimula şi mai mult imaginaţia, şi-a pus o poză cu un Morgan 
castaniu pe ecranul calculatorului. Ori de câte ori avea ocazia, 
desena schițe ale unui cal. A început chiar să caute anunțuri cu cai 

de vânzare, deşi nu îşi putea permite în niciun caz unul. Şi-a dus 
copiii la magazin şi au probat cu toții cizme de călărie. Au examinat 
apoi şeile de vânzare. A cumpărat singurele lucruri pe care şi le putea 
permite: o pătură pentru cai, frâiele şi o perie pentru țesălat, pe care 
le-a plasat apoi la vedere pentru a le putea vedea în fiecare zi. Nu 
peste mult timp, femeia a participat la o expoziţie de cai din oraşul ei. 
În cadrul expoziţiei s-a organizat o tombolă al cărei premiu era un 
Morgan castaniu. Femeia a participat la tombolă şi a câştigat, 
întorcându-se acasă cu calul pe care îl visase! 


Atunci când îţi imaginezi realitatea dorită, este foarte important să 
te foloseşti de toate simțurile tale. Simte atingerea obiectului pe care 
ţi-l doreşti pe pielea ta. Dacă este cazul, imaginează-ți cum ar fi să îl 
guşti, să îl miroşi sau să îl auzi! 


Un bărbat a lucrat astfel cu toate simțurile sale pentru a atrage 
mai multe oferte de slujbe. El a depus nu mai puţin de 75 de cereri 
de angajare intr-un interval de trei ani, dar nu a primit niciun 
răspuns favorabil. În final, el s-a decis să îşi folosească imaginația şi 
toate simțurile pentru a-şi vizualiza slujba dorită. Pe scurt, şi-a 
imaginat toate detaliile din noul său birou. A simțit atingerea 
tastaturii calculatorului şi mirosul cu iz de lămâie al lacului pentru 
mobilă. Şi-a imaginat un birou uriaş din lemn de mahon. Le-a dat 
colegilor săi nume, a discutat (în imaginaţie) cu ei şi a participat la 
şedinţe cu ei. 

Şi a imaginat inclusiv gustul plăcintei cu carne pe care ar fi 
mâncat-o în timpul pauzelor de masă. Câteva săptămâni mai târziu, 
a început să primească telefoane pentru interviuri. Acestea s-au 
transformat rapid într-o adevărată avalanşă. În urma interviurilor, a 
primit nu doar o singură ofertă pentru o slujbă de vis, ci două! 
Desigur, a acceptat-o pe cea care îi plăcea cel mai mult! 


Dacă ţi-ai jucat rolul în cadrul Procesului Creator, creația realității 
dorite s-a încheiat deja! Tu nu te mai afli în vechea lume, în care 
această realitate nu exista, ci într-o lume nouă, care include 
realitatea dorită de tine. Conştientizează acest lucru şi faptul că te vei 
bucura în scurt timp de această realitate! 

AFIRMAȚII CARE EMANĂ PUTERE 


e Pentru a folosi forța iubirii în sensul dorit de tine (pentru a 
manifesta o realitate dorită sau pentru a schimba o realitate nedorită), 
tot ce trebuie să faci este să aplici Procesul Creator, care este 
întotdeauna acelaşi: imaginează-ți, simte, fii pe recepție. 


e Imaginaţia ta te pune în legătură cu realitatea pe care ţi-o doreşti. 
Dorința ta şi sentimentele tale pline de iubire creează un câmp 
magnetic, care atrage către tine realitatea dorită! 


e Imaginează-ţi că dorința ta s-a împlinit deja. Simte iubire pentru 
realitatea pe care ţi-o imaginezi. 


e Doreşte-ţi din toată inima ceea ce vrei, căci orice dorință este o 
expresie a iubirii şi nicio realitate nu poate fi atrasă fără iubire. 


e Ori de câte ori îți imaginezi o realitate pozitivă pe care o iubeşti şi 
pe care ţi-o doreşti, tu pui în mişcare forța iubirii. De aceea, depăşeşte- 
ți propriile limite ale imaginației şi gândeşte-te la tot ce poate fi mai bun 
pentru tine. 


e Orice dorință pe care ti-o poți imagina există deja! Nu contează 
despre ce este vorba. Dacă îţi poți imagina realitatea respectivă, ea 
există deja în creaţie! 


e În conversații şi în mintea ta foloseşte cât mai frecvent expresia: 
„Imaginează-ţi ce ar fi dacă..” Apoi completează spaţiul gol cu ceea 
ce îți doreşti! 


e Stimulează-ţi cât de mult poţi imaginaţia. Înconjoară-te cu diferite 
imagini, fotografii şi obiecte relevante care te ajută să îți imaginezi mai 
uşor şi să simţi ceea ce îți doreşti. 

e Foloseşte-te cât mai plenar de simțuri atunci când îți imaginezi 
realitatea dorită. Încearcă să o atingi, să o guşti, să o miroşi şi să o 
auzi în imaginația ta, nu doar să o vizualizezi! 

e Dacă ţi-ai jucat rolul în cadrul Procesului Creator, ai pătruns într-o 


lume nouă în care realitatea dorită de tine există deja, chiar dacă nu o 
poți vedea încă. Conştientizează acest lucru şi vei avea parte de ea! 

SENTIMENTELE ÎNSEAMNĂ CREAŢIE 


„Ori de câte ori sentimentele tale se află în conflict 
cu dorințele tale, sentimentele vor prevala.” 
Neville Goddard (1905 — 1972) 

Autor aparținând curentului Noua Gândire 


Câmpurile de sentimente 


Este foarte important să înţelegi ce se întâmplă atunci când îţi 
manifeşti iubirea prin intermediul sentimentelor tale pozitive, căci 
procesul este cu adevărat magnific. Sentimentele tale creează un 
câmp magnetic care te înconjoară de pretutindeni. Fiecare om este 
înconjurat de un astfel de câmp magnetic, care îl urmează oriunde s- 
ar duce. Probabil că ai văzut imaginile prin care oamenii din trecut 
ilustrau aura sau nimbul care înconjoară orice ființă umană. Ei bine, 
această aură nu este altceva decât un câmp electromagnetic care 
permite atragerea realității dorite în viața ta, iar ceea ce determină 
dacă acest câmp este pozitiv sau negativ sunt sentimentele tale! 


Ori de câte ori manifeşti iubirea prin sentimentele, cuvintele sau 
acțiunile tale, tu amplifici vibrația ei sublimă în aura ta. Cu cât 
manifeşti mai plenar această iubire, cu atât mai mare şi mai puternic 
devine câmpul magnetic al aurei tale. Acesta atrage către sine toate 
vibraţiile pe care le manifestă; de aceea, cu cât iubirea ta este mai 
mare, cu atât mai amplă devine capacitatea ta de a atrage către tine 
lucrurile pe care le iubeşti. Puterea aurei poate deveni atât de mare 
încât materializarea realității dorite (şi imaginate) poate deveni chiar 
instantanee! Atât de mare este puterea de care dispui! Aceasta este 
puterea fenomenală a forței iubirii! 


„Prin capacitatea ta de a gândi şi de a simţi, 
tu poți controla întreaga creaţie.” 

Neville Goddard (1905 — 1972) 

Autor aparținând curentului Noua Gândire 


Doresc să-ți descriu o situație extrem de simplă care mi s-a 
întâmplat şi care demonstrează cât de rapid poate acționa iubirea. 

Îmi plac foarte mult florile. De aceea, încerc să am în fiecare 
dimineață flori proaspete în vaza mea, pentru că acestea mă fac 
fericită. De regulă le cumpăr de la piață, dar în ziua respectivă ploua, 
aşa că piața era închisă. Nu am reacționat negativ la această situație, 
ci mi-am spus că de îndată ce vremea se va îmbunătăți şi voi putea 
să îmi procur din nou flori, le voi aprecia cu atât mai mult. Altfel 
spus, am optat pentru a nu simţi o stare de dezamăgire, ci de iubire 
şi de apreciere. Drept urmare, mi-am umplut câmpul magnetic cu 
iubirea mea față de flori. 


Peste doar două ore am primit prin curier un buchet uriaş de flori, 
mai frumos decât tot ce am văzut vreodată. Citind biletul ataşat, am 
aflat că cea care mi-a trimis buchetul era sora mea, aflată în partea 
opusă a țării, în semn de mulțumire pentru un mic ajutor pe care i l- 
am acordat. Concluzia a fost că dacă iubeşti florile, circumstanţele 
exterioare trebuie să se schimbe pentru a se adapta la sentimentele 
tale! 


Cred că ai înțeles de ce este atât de important să optezi 
întotdeauna pentru iubire. Ori de câte ori manifeşti acest sentiment, 
tu îți amplifici iubirea din câmpul tău magnetic. Cu cât manifeşti mai 
frecvent iubirea în viața ta de zi cu zi, cu atât mai mare devine 
puterea magnetică a iubirii din aura ta, care va atrage în viața ta tot 
ceea ce îți doreşti. 

Aşa se explică magia vieţii pline de iubire. În trecut, viața mea nu 
era deloc atât de magică cum este în prezent. Dimpotrivă, era plină 
de conflicte şi de dificultăți. Din fericire, la un moment dat am 
descoperit un secret fantastic, pe care ţi-l împărtăşesc în paginile 
acestei cărți. 

Nimic nu este prea măreț pentru forța iubirii. Ea nu cunoaşte 
distanțele şi obstacolele, iar timpul nu îi poate sta în cale. Prin 
strunirea acestei imense puteri a Universului, tu îți poţi schimba 
viața aşa cum doreşti. În acest scop, tot ce trebuie să faci este să îţi 
manifeşti cât mai plenar iubirea! 


Punctul creației 


Poate că ţi se pare că schimbările pe care le doreşti în viața ta sunt 
foarte măreţțe, dar această perspectivă este exagerată. Atunci când te 
gândeşti că o dorinţă este extrem de măreaţă, tu îi spui practic legii 

atracției: „Schimbarea pe care mi-o doresc este atât de măreaţă încât 
va fi greu de realizat şi probabil că va dura multă vreme.” Şi, ca de 
obicei, vei avea dreptate, căci tu primeşti întotdeauna ceea ce 
gândeşti şi ceea ce simți. Dacă ţi se pare că dorința ta este extrem de 
măreaţă, tu o vei asocia automat cu dificultatea şi cu o perioadă 
foarte lungă de realizare, de care vei avea într-adevăr parte. De aceea, 
aminteşte-ți că legea atracției nu cunoaşte dimensiunile, iar timpul 
nu înseamnă nimic pentru ea. 


Pentru a ajunge la o perspectivă mai corectă asupra procesului de 
creație, gândeşte-te la orice dorinţă a ta ca la un punct, indiferent de 
măreţia pe care i-o atribui! Indiferent dacă îți doreşti o casă, o 
maşină, o vacanță, bani, un partener perfect, o slujbă de vis sau 
copii, o stare de sănătate ideală, să treci un examen, să intri la o 
universitate de prestigiu, să depăşeşti un record mondial, să devii 
preşedinte, actor, scriitor, profesor sau avocat de succes, gândeşte-te 
la dorința ta ca având mărimea unui punct, căci pentru forța iubirii 
ea este chiar mai mică decât atât! 


„Îndoielile noastre ne trădează şi ne fac să pierdem 
toate lucrurile bune de care am putea avea parte.” 
William Shakespeare (1564 — 1616) 

Dramaturg englez 


SEE pa a 

Dacă simți că îți pierzi încrederea, desenează un punct în centrul 
unui cerc mare şi scrie lângă el numele dorinţei tale. Priveşte apoi cât 
mai des această imagine, conştientizând faptul că dorința ta nu 
depăşeşte mărimea unui punct pentru forța iubirii! 


Cum poti schimba o situație negativă 


Dacă în viața ta există o situație negativă pe care doreşti să o 
schimbi, aplică acelaşi proces: oferă-ți iubirea imaginându-ți şi 
simțind că dispui deja de ceea ce îți doreşti. Reaminteşte-ţi că orice 
sentiment negativ reprezintă o lipsă de iubire. De aceea, imaginează- 
ți situația opusă celei care îți provoacă acest sentiment negativ, 
pentru a-ți manifesta astfel iubirea! Spre exemplu, dacă eşti bolnav şi 
doreşti să te însănătoşeşti, oferă-ți iubirea imaginându-ți cum te-ai 
simți într-un corp sănătos. 


În cazul în care te foloseşti de Procesul Creator pentru a schimba o 
situație negativă, încearcă să înţelegi că nu trebuie să schimbi 
personal această situație în opusul ei. De cele mai multe ori, acest 
lucru pare aproape imposibil, sau cel puţin foarte dificil, şi de altfel 
nu aşa funcționează procesul creației. Acesta înseamnă să creezi ceva 
nou, care înlocuieşte automat vechea creaţie. De aceea, nu te mai 
gândi la realitatea pe care doreşti să o schimbi, ci bucură-te anticipat 
de noua ta realitate. Forța iubirii va face restul, atrăgând în mod 
natural către tine această nouă realitate. 


De pildă, dacă un om este rănit şi primeşte asistență medicală, dar 
starea sa de sănătate nu se îmbunătăţeşte, înseamnă că el îşi 
imaginează şi îşi simte mai degrabă rana actuală decât vindecarea ei. 
Cea mai bună modalitate de a inversa balanța constă în a-şi imagina 
că s-a vindecat şi în a se gândi mai mult la vindecare decât la boală. 
Simplul fapt că îşi poate imagina această vindecare arată că ea există 
deja în câmpul tuturor posibilităților. De aceea, el ar trebui să îşi 
impregneze câmpul magnetic personal cu tot felul de sentimente 
pozitive, referitoare la orice lucru care îl face să se simtă bine, 
pornind de la premisa că orice moment în care manifestă o stare de 
iubire (sau un sentiment pozitiv corespondent) îl conduce automat 
către vindecare. 

„Dumnezeul tău sunt sentimentele tale.” 
Chanakya (350 — 283 I. Cr.) 
Scriitor şi politician indian 


Indiferent dacă doreşti să îți îmbunătățeşti starea de sănătate, 
situația financiară, relaţiile sau orice alt domeniu din viața ta, 
procesul este întotdeauna acelaşi! Imaginează-ți ceea ce îți doreşti. 
Simte iubire față de realitatea dorită. Imaginează-ţi diferite scene şi 
situații în care te-ai afla dacă dorința ta s-ar îndeplini. Fă acest lucru 
zilnic, până când ajungi să simți că te afli deja în realitatea dorită, la 
fel de sigur cum eşti de numele pe care îl ai. De multe ori, îți vei 
putea îndeplini dorinţele în doar o zi sau două aplicând acest proces. 
Alteori, îndeplinirea lor va dura mai mult timp. Nu contează însă. 
Vezi-ți de viață şi continuă să îţi cultivi iubirea în toate felurile cu 
putință, pornind de la premisa că cu cât oferi mai multă iubire, cu atât 
mai rapid, îți vor fi îndeplinite dorinţele. 


Odată ce ţi-ai imaginat şi ai simţit ceea ce îți doreşti, tu te situezi 
practic într-o lume nouă, care include realitatea dorită de tine. De 
aceea, urmăreşte să nu intri în contradicție cu ea gândind sau 
vorbind despre lucruri rele din viața ta, căci în acest fel nu faci decât 
să îți imaginezi din nou scenarii negative, proiectându-te din nou în 
vechea ta lume. Atunci când îți imaginezi tot ce poate fi mai rău, tu 
atragi inevitabil această realitate în viața ta. Acelaşi lucru este valabil 
însă şi atunci când îți imaginezi tot ce poate fi mai bun. Astfel, dacă 
te-ai rănit şi doreşti să te vindeci, iar cineva te întreabă cum te simți, 
îi poți răspunde: „Mă simt sută la sută bine, iar corpul meu 
reacționează la ceea ce simt”, sau: „Această rană a fost o 
binecuvântare, întrucât m-a ajutat să îmi apreciez mult mai mult 
decât până acum corpul şi starea de sănătate.” Dacă eşti suficient de 
îndrăzneț, îi poți răspunde chiar: „Mă vindec în timp ce îți vorbesc.” 


Este imposibil să vorbeşti despre ceva ce nu-ți place fără a te simți 
rău. Din păcate, oamenii s-au obişnuit într-o asemenea măsură să 
nu se simtă bine încât nici nu mai observă ce simt atunci când îşi 
imaginează sau vorbesc despre lucruri care nu le sunt pe plac. Dacă 
vei deveni mai conştient de ceea ce simți şi dacă vei începe să îţi 
cultivi anumite sentimente în defavoarea altora, vei ajunge într-un 
punct în care chiar şi cea mai mică abatere de la o stare de spirit 
pozitivă ţi se va părea insuportabilă. Te vei obişnui într-o asemenea 
măsură să te simți bine şi vei fi atât de conştient de sentimentele tale 

încât vei ajunge să sesizezi orice nuanță emoţională şi vei face 
încontinuu eforturi pentru a-ți îmbunătăți această stare. Este absolut 
normal să te simţi bine şi să fii fericit în majoritatea timpului, căci 
destinul tău este de a duce o viață minunată, iar cultivarea 
sentimentelor pozitive este singura cale prin care te poţi bucura de o 
astfel de viață. 


„Sunt întotdeauna ferm hotărâtă să îmi păstrez buna 

dispoziţie şi fericirea, în orice situație m-aş afla, 

căci experiența m-a învățat că, în cea mai mare parte, 

fericirea sau suferința noastră depind de starea noastră 

de spirit, şi nu de circumstanţele exterioare.” 

Martha Washington (1731 — 1802) 

Primă Doamnă a Americii, soția lui George Washington, primul 
preşedinte al Statelor Unite 


Cum poți scăpa de sentimentele negative 


Tu poți schimba orice circumstanţe din viața ta prin schimbarea 
stării tale de spirit. Atunci când îţi schimbi sentimentele față de un 
subiect sau față de o situaţie, acestea se modifică la rândul lor! Asta 
nu înseamnă că trebuie să îţi elimini în forță sentimentele negative. 
Aminteşte-ți că acestea nu sunt altceva decât o absenţă a iubirii. De 
aceea, abordează aspectul pozitiv al problemei şi cultivă iubirea! Altfel 
spus, nu încerca să scapi de tristețe sau de mânie; aminteşte-ţi că 
acestea vor dispărea de la sine dacă îţi vei cultiva starea de iubire. 
Aceasta are capacitatea de a alunga orice sentimente negative. 


Nu există decât o singură forță a vieţii, iar aceasta este iubirea. Nu 
există decât două posibilități: fie te simți bine pentru că eşti plin de 
iubire, fie te simți rău deoarece îți lipseşte iubirea. Toate sentimentele 
sunt gradații ale iubirii. 


Gândeşte-te la iubire ca la un pahar cu apă. În cazul de față, 
paharul este corpul tău. Dacă paharul are foarte puțină apă, el este 
considerat gol. Tu nu poți umple paharul cu apă declarând război 
golului sau luptându-te cu el. Golul dispare de la sine atunci când 
umpli paharul cu apă. În mod similar, atunci când nutreşti un 
sentiment negativ, ție îți lipseşte iubirea. Dacă îţi vei cultiva această 
stare de spirit, sentimentul negativ va dispărea de la sine. 


— (0) 


Nu te opune sentimentelor negative 


Există un echilibru perfect în viață, care include chiar şi 
sentimentele negative. Fără acestea, noi nu am putea şti ce înseamnă 
să ne simțim bine, căci nu am avea cu ce să le comparăm. De aceea, 
nu am putea înțelege ce înseamnă cu adevărat fericirea, pasiunea şi 
bucuria. Tristeţea ne ajută să înțelegem imediat cât de bine este să fii 
fericit. Pe scurt, noi nu putem elimina pentru totdeauna sentimentele 
negative din viața noastră, întrucât ele fac parte integrantă din ea, iar 
fără ele nu am putea savura cu adevărat emoţiile noastre pozitive! 


Atunci când te simți rău din cauza sentimentelor tale negative, tu 
le conferi acestora şi mai multă putere. Starea ta de spirit nu numai 
că se va înrăutăți, dar tu vei începe să emani din ce în ce mai multă 
negativitate. Până acum ai înțeles, cred, că sentimentele negative nu 
pot atrage către tine viața pe care ţi-o doreşti. Această înțelegere te va 
ajuta să devii mult mai atent la ceea ce simți, astfel încât să nu mai 
cazi în capcana spiralei descendente a depresiei. Starea ta de spirit 
depinde numai de tine. De aceea, dacă simți că te paşte o depresie, 
cea mai bună modalitate de a scăpa de ea este să îți cultivi starea de 
iubire! 


Sae 

„Există în interiorul nostru o lume a gândurilor, 

a sentimentelor şi a puterii, a luminii şi a frumuseții. 
Deşi este invizibilă pentru ochiul liber, forțele 

care acționează în ea sunt atotputernice.” 

Charles Haanel (1866 — 1949) 

Autor aparținând curentului Noua Gândire 


Viața noastră ar trebui să fie amuzantă! Atunci când ne distrăm, 
noi ne simțim bine şi viața ne răspunde acestei vibrații dăruindu-ne 
tot ce poate fi mai bun! Dacă luăm viața prea în serios, ea ne 
răspunde cu aceeaşi monedă, silindu-ne să o luăm şi mai în serios. 
Noi avem putere asupra vieții noastre şi ne putem folosi de această 
putere pentru a ne modela viața pe care ne-o dorim. În acest scop, 
primul lucru pe care trebuie să îl facem este să ne înseninăm şi să 
nu mai luăm viața atât de în serios! 


Personal, am ajuns să îmi imaginez sentimentele negative ca pe 
nişte cai sălbatici. Astfel, există un cal al mâniei, unul al 
resentimentelor, unul al acuzațiilor, unul al stării de spirit 
morocănoase, unul al iritării etc. Împreună, ei alcătuiesc un întreg 
staul cu cai sălbatici. Astfel, ori de câte ori mă simt dezamăgită dintr- 
un motiv sau altul, mă întreb singură: „De ce te-ai urcat pe calul 
dezamăgirii? Dă-te jos de pe el chiar acum, căci nu-l vei putea 
controla şi el te va conduce către o dezamăgire şi mai mare! Nu cred 
că îți doreşti acest lucru!” Această imagine metaforică mă ajută să 
înțeleg că dacă m-am urcat singură pe un cal sălbatic, la fel de bine 
mă pot da jos de pe el. Mai mult, mă ajută să înțeleg că eu nu sunt 
una cu sentimentele mele negative, la fel cum nici ceilalți oameni nu 
sunt. Aceste sentimente nu ne definesc, ci reprezintă stări efemere de 
spirit pe care le-am îngăduit în aura noastră. Dacă am urcat pe 
aceşti cai sălbatici, la fel de bine ne putem da jos de pe ei. 


Această tehnică simplă de vizualizare a unui sentiment negativ ca 
pe un cal sălbatic pe care îl călăreşti te poate ajuta să îi tai sursa de 
putere! De pildă, dacă o persoană apropiată este ursuză, această 
imagine te poate ajuta să nu te laşi afectat, ba chiar să te simţi uşor 
amuzat imaginându-ți persoana respectivă călărind un cal nărăvaş. 
Dacă laşi iritarea persoanei să te afecteze, astfel încât devii tu însuți 
iritat, practic ajungi să călăreşti la rândul tău acest cal nărăvaş. 


E 

„Răspunde cu inteligenţă chiar şi 
celui mai stupid tratament.” 

Lao Tzu (sec. VI Î. Ch., aproximativ) 
Fondatorul taoismului 


La fel procedez cu toate lucrurile din viața mea pe care nu mi le 
doresc: mă folosesc de imaginaţie pentru a face haz de necaz, 
deconectând astfel aceste lucruri de la sursa lor de putere. De multe 
ori, imaginea călăritului pe un cal nărăvaş (a mea sau a unei alte 
persoane) mă face să râd, iar când devii capabil să râzi de un 
sentiment negativ, asta chiar înseamnă ceva! Dimpotrivă, atunci 
când îi opui rezistență, puterea lui nu face decât să crească. Cu cât îi 
opui o rezistență mai mare, cu atât mai puternic devine el. Cu cât te 
opui mai mult vieţii, cu atât mai puternic devine obstacolul cu care te 
confrunți, lucru valabil în toate domeniile. De aceea, nu te lupta 
inutil cu sentimentele negative dacă acestea te afectează. Dacă nu le 
vei opune rezistență, acestea îşi vor pierde puterea asupra ta. 


— i = 

AFIRMAȚII CARE EMANĂ PUTERE 


e Toți oamenii sunt înconjurați de un câmp magnetic. Acesta îi 
însoţeşte oriunde s-ar duce. 


e Toate evenimentele şi circumstanţele prin care treci sunt atrase în 
viața ta de acest câmp magnetic. El este pozitiv sau negativ în funcţie 
de sentimentele tale. 


e Ori de câte ori oferi iubire prin emoțiile, cuvintele sau acțiunile tale, 
tu amplifici vibrația iubirii în câmpul tău magnetic (în aura ta). 


e Cu cât câmpul tău magnetic este impregnat cu mai multă iubire, cu 
atât mai mare devine puterea ta de a atrage lucrurile pe care ţi le 
doreşti. 


e Imaginează-ți dorințele tale ca fiind de mărimea unui punct! Forța 
iubirii este atât de mare încât nicio dorință personală nu i se pare 
acesteia mai mare decât un simplu punct! 


e Nu încerca să transformi un sentiment negativ într-unul pozitiv 
(sau o situaţie negativă într-una pozitivă). Oferă-ţi iubirea lucrurilor pe 
care le doreşti şi creează-ţi astfel realitatea dorită, care o va înlocui 
automat pe cea nedorită 


e Petrece zilnic câteva minute imaginându-ți şi simțind că dispui de 
tot ceea ce îți doreşti. Fă acest lucru până când ajungi să simţi că ai 
devenit una cu realitatea dorită, identificându-te cu ea aşa cum te 
identifici cu numele tău. 


e În viață nu există decât o singură forță pozitivă, iar această forță 
este iubirea. Există doar două posibilități: fie te simţi bine pentru că 
eşti plin de iubire, fie te simți rău pentru că îţi lipseşte iubirea. Toate 
sentimentele tale sunt gradatii ale iubirii. 


e Pentru a mai scăpa de povara sentimentelor negative, imaginează- 
ți că acestea sunt nişte cai sălbatici pe care îi călăreşti. De vreme ce te- 
ai urcat pe ei, la fel de bine te poţi da jos! Optează pentru a te da jos 
de pe un asemenea cal la fel de rapid cum te-ai urcat pe el. 


e Modifică ceea ce oferi, iar viața va modifica la rândul ei ceea ce îţi 
oferă. Această lege este imuabilă şi nu are nicio excepție. Numele ei 
este legea atracției. Mai este cunoscută şi sub numele de legea iubirii. 


— pl 

VIAȚA TE URMEAZĂ... 


Destinul nu are nimic de-a face cu norocul, 
ci cu alegerea personală.” 

William Jennings Bryan (1860 — 1925) 
Lider politic american 


Viața te urmează. Toate experiențele din viața ta sunt rezultatul 
gândurilor şi sentimentelor pe care le-ai emis, indiferent dacă eşti 
conştient sau nu de acest lucru. Viața nu ți se întâmplă pur şi 
simplu... ci te urmează. Destinul tău se află în mâinile tale. El 
depinde în totalitate de gândurile şi de sentimentele tale. 


Viața îți oferă tot ce îți oferă cu unicul scop de a te decide ce 
anume îți place! Ea este un catalog şi tu eşti cel care comandă 
articolele preferate din acesta! Problema este dacă alegi cu adevărat 
articolele care îți plac, sau doar te limitezi să le critici pe cele care nu 
îți plac... Dacă nu eşti mulțumit de viața pe care o duci, înseamnă că 
până acum te-ai ocupat cu criticarea lucrurilor care nu îți sunt pe 
plac. Din acest motiv, ai uitat să te mai focalizezi asupra adevăratelor 
scopuri pe care ţi-ai dori să le urmăreşti. De fapt, singurul scop al 
vieții este iubirea, bucuria şi alegerea lucrurilor care îți plac, 
evitându-le pe celelalte. 


Alege ceea ce îţi place 


Dacă vezi maşina viselor tale mergând pe stradă, înseamnă că 
viața îți prezintă această maşină! Totul depinde de ceea ce simți 
atunci când o vezi. Dacă optezi pentru a nu simți altceva decât iubire 
față de ea, tu o atragi inevitabil către tine. În schimb, dacă simţi o 
stare de invidie pentru că altcineva conduce maşina viselor tale, tu te 
îndepărtezi singur de posibilitatea de a avea cândva o astfel de 
maşină. Viața ţi-a prezentat-o pentru ca tu să poți opta. Alegerea 
unui articol din catalogul vieţii se face prin iubire. Aşadar, nu 
contează dacă altcineva are un lucru pe care ţi-l doreşti, dar nu îl ai. 
Viaţa îți prezintă articolele sale, iar dacă vei simți o stare de iubire 
pentru ele, le vei atrage automat în viața ta. 

Dacă vezi un cuplu îndrăgostit, iar tu nu ai un partener în viața ta, 
ai din nou de ales. Dacă te simți singur şi trist la vederea cuplului 
îndrăgostit, tu emani o vibraţie negativă. Este ca şi cum i-ai spune 
Universului: „Îmi doresc să fiu singur şi trist”. Dacă vrei să obţii 
lucrurile pe care ţi le doreşti, trebuie să emiţi o vibraţie de iubire. În 
mod similar, dacă eşti supraponderal şi vezi pe stradă o persoană cu 
un corp superb, este ca şi cum viața ţi-ar prezenta o nouă 
posibilitate. Optezi pentru ea, bucurându-te sincer de imaginea 
văzută, sau preferi să îți păstrezi corpul supraponderal, gândindu-te 
cu iritare la el? Dacă te lupţi cu o boală şi eşti înconjurat de oameni 
sănătoşi, ai din nou de ales. Viața îţi prezintă aceşti oameni pentru 
ca tu să poți alege starea de sănătate. Dacă vei simți o stare de iubire 
pentru sănătatea oamenilor care te înconjoară, într-o măsură mai 
mare decât tristețea sau durerea cauzată de boala ta, tu vei atrage în 
viața ta vindecarea. 


Ori de câte ori te simţi bine văzând lucrurile bune din viața altor 
persoane, tu le atragi automat în viața ta. Dacă te simţi bine văzând 
succesul de care se bucură altcineva, fericirea sa sau orice alt lucru 
bun din viața sa, tu alegi practic aceste articole din catalogul vieții şi 
le atragi în viața ta. 


În cazul în care cunoşti o persoană care dispune de calități pe care 
ţi-ai dori să le ai chiar tu, priveşte-o cu simpatie şi vei atrage aceste 
calități. Dacă întâlneşti o persoană inteligentă, frumoasă sau 
talentată, iubeşte aceste calități, iar viața ţi le va oferi! 


Dacă doreşti să ai copii, dar nu ai reuşit acest lucru până acum, 
oferă-ți iubirea şi simte-te bine ori de câte ori vezi părinți însoțiți de 
copiii lor! Dacă te simți deprimat văzând alți părinți însoțiți de copii, 
nu faci decât să respingi posibilitatea de a deveni vreodată părinte. 
Ori de câte ori vezi un părinte însoțit de copiii săi, cea care îţi 
prezintă această imagine este viața, pentru a o putea alege pentru 
tine, dacă doreşti acest lucru. 


Dacă joci un sport şi echipa adversă câştigă, dacă un coleg de 
muncă îți spune că tocmai a primit o creştere de salariu, dacă cineva 
câştigă la loterie, dacă o prietenă îţi spune că soțul ei tocmai i-a lacut 
un cadou minunat, surprinzând-o, sau că se mută într-o casă nouă, 
sau că fiul ei a câştigat o bursă, bucură-te la fel de mult cum se 

bucură ei, ca şi cum aceste lucruri ți s-ar fi întâmplat ție. Procedând 
în acest fel, tu spui practic da acestor lucruri, le încarci cu iubire şi le 
atragi astfel în viața ta! 


Dacă vezi o maşină de vis, un cuplu fericit, un corp ideal, copii, 
oameni de caracter sau orice altceva ţi-ai dori, înseamnă că te afli pe 
frecvența de vibrație a acestor lucruri! De aceea, bucură-te şi umple- 
te de entuziasm, căci asta înseamnă că le alegi pentru tine. 


Viața îți prezintă în permanenţă articolele sale pentru ca tu să le 
poţi alege pe cele pe care le preferi şi să te poți decide pe care dintre 
ele nu le doreşti. Singura modalitate de a le atrage în viața ta pe cele 
preferate este iubirea. Catalogul vieţii conține multe articole pe care 
nu ţi le doreşti. Nu le răspunde însă prin negativitate, căci în acest 
caz viața îți va răspunde cu aceeaşi monedă. Nu-i judeca pe ceilalți 
oameni şi nu îi considera răi, căci în acest fel nu faci decât să emiți o 
vibraţie negativă, atrăgând-o astfel din ce în ce mai mult în viața ta. 
Nu fi invidios pe altcineva pentru că are mai mult decât tine, căci 
invidia este un sentiment negativ, şi în acest fel nu vei atrage în viața 
ta lucrurile pe care le iubeşti. Iubirea este singura forță care le poate 
atrage către tine! 

„În viața celor care iubesc apare un miracol: 

cu cât dăruiesc mai mult, cu atât mai mult primesc.” 
Rainer Maria Rilke (1875 — 1926) 

Autor şi poet 


Legea lui Unu - tu! 


Există o formulă simplă pentru a te folosi de legea atracției în orice 
situație sau circumstanțe te-ai afla. Din punctul ei de vedere nu 
contează decât o singură persoană: tu! În ceea ce priveşte viaţa ta, nu 
contează nimic din ceea ce cred, ce gândesc şi ce simt ceilalți față de 
tine. Nu contează decât ceea ce crezi, ce gândeşti şi ce simți tu, căci 
legea atracției răspunde exclusiv la sentimentele tale! Din punctul ei 
de vedere, nu contează decât vibraţiile pe care le emani tu. De bună 
seamă, la fel acționează ea şi în cazul celorlalte persoane. De fapt, 
legea atracției este legea lui tu. Pentru ea nu exişti decât tu; altcineva 
nu mai există. Celelalte persoane din viața ta sunt reflecții ale tale şi 
sunt una cu tine. Ele nu ar fi putut apărea în viața ta dacă nu le-ai fi 
atras către tine prin vibrații similare cu cele pe care le emit. 


De aceea, tot ceea ce simți pentru altcineva, tot ceea ce gândeşti 
sau spui despre el, tot ceea ce îi faci — de fapt îţi faci ție. Dacă îl critici 
(dacă îl judeci sau dacă îl acuzi de ceva), de fapt te critici (te judeci 
sau te acuzi) singur, aşa că vei sfârşi prin a fi criticat (judecat sau 
acuzat). Invers, dacă îl iubeşti şi dacă îl apreciezi, tu te iubeşti şi te 
apreciezi singur, aşa că vei sfârşi prin a fi iubit şi apreciat. Pentru 
legea atracției nu exişti decât tu, aşa că nu contează dacă altcineva 
are un lucru pe care ţi-l doreşti, căci atât timp cât iubeşti acest lucru 
tu îl incluzi practic în viața ta! Cât despre lucrurile care nu îţi plac, 
întoarce-le spatele fără a le critica, şi astfel nu le vei include în viața 
ta. 


Pentru legea atracției nu există decât un singur 
răspuns: da 


Priveşte cu indiferență lucrurile care nu îți sunt pe plac şi nu le 
oferi niciun sentiment personal. Nu spune nu acestor lucruri, căci în 
acest fel nu vei face decât să le atragi către tine. Atunci când spui nu 

lucrurilor care nu îți sunt pe plac, atunci când le respingi, tu emiți o 
vibrație emoțională negativă, iar legea atracției va răspunde acestei 
vibrații atrăgând în viața ta persoane, circumstanțe şi evenimente 
care o vor amplifica. 


„Nu privi răul. Nu asculta răul. Nu vorbi de rău.” 
Aforism ce apare pe altarul Toshogu din Japonia 
(sec. XVII) 


Atunci când spui: „Nu, nu îmi doresc acest lucru”, legea atracției 
aude altceva: „Da, îmi doresc acest lucru”. Dacă spui: „Traficul este 
groaznic”, „Serviciile oferite aici sunt sub orice critică”, „Cutare 
întârzie întotdeauna”, „Este un zgomot insuportabil în acest loc”, 
„Şoferul acela este nebun”, „Sunt ţinut prea mult pe linia de 
aşteptare la telefon” etc., tu spui practic nu acestor lucruri, aşa că le 
incluzi automat în viața ta. 


Întoarce spatele lucrurilor care nu îţi sunt pe plac şi nu le încărca 
cu sentimentele tale. Gândeşte-te că au rostul lor, dar nu au niciun 
loc în viața ta. 


În schimb, spune cu hotărâre da atunci când vezi ceva care îţi 
place, atunci când auzi, când guşti, când miroşi sau când atingi ceva 
ce îți place. Nu contează dacă respectivul lucru îți aparține sau nu. 
Spune-i pur şi simplu da, căci oferindu-i iubirea ta, tu îl incluzi şi îl 
atragi inevitabil în viața ta. 


Aşa cum spuneam, legea atracției nu cunoaşte limite. Totul este 
posibil pentru ea, atât timp cât îți doreşti cu adevărat ceva. În 
Univers nu există lipsuri. Oamenii percep aceste lipsuri numai 
datorită faptului că nu îşi cultivă iubirea. Resursele de sănătate, bani 
şi fericire ale Universului sunt nelimitate. Oferta este însă egală cu 
cererea. Dăruieşte iubire şi viața ţi-o va oferi la rândul ei! 


Viata ta - Povestea ta 
Tu eşti cel care îşi creează singur propria poveste de viaţă. În ce 


constă această poveste? Eşti convins cumva că există lucruri pe care 
le poți face şi altele pe care nu le poţi face? Dacă da, află că greşeşti. 


— G 


— Rhonda Byrne — 


Nu asculta când cineva îți spune că însemni mai puțin decât 
altcineva, că eşti limitat în vreun fel, că nu poţi face ceea ce îţi place 
cel mai mult pe lume, câştigându-ți astfel traiul, că nu eşti la fel de 
valoros şi de important cum e cea mai mare personalitate care a trăit 
vreodată pe această planetă, că nu eşti suficient de bun chiar acum 
şi că trebuie să îți demonstrezi valoarea, că nu poți deveni, face sau 
avea tot ceea ce îţi place. În cazul în care crezi toate aceste lucruri, tu 
te limitezi practic singur. Drama este că niciuna din aceste afirmații 
nu este adevărată! Nu există nimic prea bun pentru tine şi nicio 
situaţie nu este prea frumoasă pentru a fi adevărată. 


Forța iubirii afirmă că: „Tu primeşti exact ceea ce oferi”. Ea nu 
spune că există lucruri pe care le meriți şi altele pe care nu le meriți. 
Atât timp cât iubeşti ceea ce doreşti să devii, să faci sau să ai, ea îţi 
oferă toate aceste lucruri. Legea atracției nu spune că nu eşti 
suficient de bun sau că nu meriți anumite lucruri. Aşa cum eşti, tu 
meriți chiar şi cele mai bune lucruri pe care le are de oferit ea. Eşti 
suficient de bun chiar acum. Chiar dacă ai făcut anumite lucruri pe 
care nu le consideri corecte, încearcă să înţelegi că realizarea şi 
acceptarea lor echivalează cu mântuirea ta din perspectiva legii 
atracției. 


Lumea reală 


„La început nu au existat decât probabilități. 
Universul nu ar fi putut deveni manifest 

dacă nu ar fi existat cineva care să îl observe. 
Nu contează că aceste ființe au apărut 
câteva miliarde de ani mai târziu. 

Universul există numai pentru. că 

noi suntem conştienţi de el.” 

Martin Rees (N.1942) 

Astrofizician 


Aş dori să facem împreună o călătorie în culisele lumii vizibile, căci 
nu tot ceea ce vedem cu ochii este atât de real cum pare. O aventură 
în lumea invizibilă îți va schimba pentru totdeauna felul în care 
priveşti această lume, eliberându-te de prejudecăți şi ajutându-te 
astfel să beneficiezi de o viață practic nelimitată. 

Multe din convingerile tale legate de lumea reală nu sunt deloc 
adevărate. Tu însuţi eşti mult mai mult decât îți dai seama. La fel, 
viața şi Universul sunt cu totul altceva decât ceea ce crezi tu despre 
ele. Poate crezi că această lume conține o cantitate limitată de 
obiecte, de bani, de sănătate şi de resurse. Ei bine, acest lucru nu 
este adevărat. În Univers nu există lipsuri şi sărăcie. Fizica cuantică 
afirmă clar că există o infinitate de Universuri, inclusiv de planete 
Pământ. În fiecare fracțiune de secundă noi ne deplasăm între aceste 
realități, trecând de pe un Pământ pe altul şi dintr-un Univers în 
altul. Aşa arată lumea reală descoperită de ştiinţa cea mai avansată. 


„Atât timp cât trăim în acest Univers, noi suntem acordati 
pe frecvența de vibraţie care corespunde realității fizice, 
dar există un număr infinit de realități paralele 

care coexistă împreună cu noi în aceeaşi cameră. 

Noi nu ne putem racorda la ele, deoarece 

nu existăm pe frecvenţa lor de vibraţie.” 

Steven Weinberg (N. 1933) 

Fizician cuantic, laureat al premiului Nobel 


În cazul în care crezi că în lumea reală există o lipsă de timp, 
pentru că viața nu îți permite să faci tot ceea ce îți doreşti, află că 
marele savant Albert Einstein a afirmat sus şi tare că timpul este o 
iluzie. 


„Distincția dintre trecut, prezent şi viitor 

nu este decât o iluzie de care ne cramponăm 
cu perseverență şi cu încăpățânare.” 

Albert Einstein (1879 — 1955) 

Fizician, laureat al premiului Nobel 


Poate crezi că lumea reală este alcătuită din ființe vii şi din obiecte 
moarte. În realitate, tot ce există în acest Univers este viu şi nimic nu 
este mort. Stelele, soarele, planetele, pământul, aerul, apa, focul şi 
fiecare obiect pe care îl percepi cu ochii debordează de viață. Aşa 
arată lumea reală descoperită în ultima vreme de oamenii de ştiinţă. 


„Copacul are un simţ care îţi percepe iubirea 

şi răspunde la ea. Ce-i drept, el nu reacționează 

şi nu îşi arată plăcerea la fel ca noi 

sau într-o manieră pe care noi să o putem înțelege.” 

Prentice Mulford (1834 — 1891) 
Autor aparținând curentului Noua Gândire 


Poate crezi că lumea reală este doar ceea ce vezi cu ochii şi că ceea 
ce nu vezi este ireal. Şi totuşi, culoarea pe care o vezi atunci când 
priveşti un obiect nu este culoarea sa reală. Orice obiect absoarbe 
toate culorile sale şi le reflectă doar pe cele pe care nu le are, iar 
acestea sunt culorile pe care le vedem noi. De pildă, cerul are orice 
altă culoare în afară de albastru! 


Există numeroase sunete pe care nu le poţi auzi deoarece 
frecvențele lor de vibraţie nu intră în gama celor pe care le percep 
urechile tale, dar care sunt cât se poate de reale. În mod similar, tu 
nu poți vedea culorile ultraviolet sau infraroşu, deoarece frecvențele 
lor nu intră în gama de percepție a ochilor tăi, dar aceste culori sunt 
cât se poate de reale. Dacă ne-am imagina totalitatea frecvențelor 
luminii ca fiind de mărimea muntelui Everest, cele pe care le 
percepem noi nu ar depăşi mărimea unei mingi de golf! 

Poate crezi că lumea reală este alcătuită exclusiv din obiectele 
solide pe care le poți vedea şi atinge. În realitate nu există însă nimic 
solid! Scaunul pe care stai aşezat chiar acum este o energie aflată în 
mişcare şi este alcătuit în cea mai mare parte din spaţiu gol. Deci, cât 
de real este acest scaun? 


„Un om înţelept recunoaşte faptul că această lume 
nu este decât o simplă iluzie. De aceea, 

el nu acționează ca şi cum aceasta ar fi reală, 

şi astfel se eliberează de suferință.” 

Gautama Budda (563 — 483 Î. Ch.) 

Fondatorul budismului 


Poate crezi că imaginaţia ta nu înseamnă altceva decât un simplu 
proces mental, o modalitate de a visa care nu are nicio putere asupra 
lumii reale. Cu toate acestea, pentru a-şi testa ipotezele oamenii de 
ştiinţă sunt nevoiţi să aibă grijă ca gândurile şi convingerile lor să nu 
influențeze rezultatele experimentelor lor, întrucât sunt conştienţi că 
imaginile şi convingerile mentale influențează rezultatele acestor 
experimente. Atât de mare este puterea imaginației şi a convingerilor 
umane! Aşa cum convingerile oamenilor de ştiinţă influențează 
rezultatele experimentelor lor, la fel, convingerile tale îţi influențează 
viața. 

Lumea noastră subiectivă este alcătuită din convingerile noastre, 
indiferent dacă acestea sunt adevărate sau nu. Viața noastră este 
creată de ceea ce noi ne imaginăm şi simțim ca fiind adevărat. Legea 
atracției percepe aceste imagini şi aceste vibrații, iar apoi ni le 
returnează sub forma persoanelor, circumstanțelor şi evenimentelor 
din viața noastră. Din acest punct de vedere, imaginaţia noastră este 
chiar mai reală decât lumea pe care o percepem în jurul nostru, 
întrucât aceasta din urmă rezultă din ceea ce credem şi simțim noi ca 
fiind adevărat. În cazul în care crezi că duci deja viața la care visezi, 
legea atracției îți respectă convingerea şi o transformă în realitate. 


„Nu putem vorbi de credință atunci când credem 

în lucrurile pe care le putem vedea şi atinge. 
Adevărata credinţă care reprezintă o binecuvântare 
şi un triumf este aceea în lucrurile invizibile.” 
Abraham Lincoln (1809 — 1865) 

Cel de-al 16-lea preşedinte al Statelor Unite 


Din păcate, de-a lungul mileniilor oamenii şi-au transmis unii 
altora o poveste a limitărilor personale. Aceasta s-a perpetuat de la o 
generație la alta, dar a sosit acum timpul să spunem adevărata 
noastră poveste. 


Adevărata poveste 


Adevărata poveste spune că noi suntem ființe nelimitate, ca şi 
Universul din care facem parte. Există lumi şi posibilități pe care nu 
le putem vedea, dar care sunt cât se poate de reale. Aşadar, începe să 
îți spui o poveste de viaţă diferită de cea actuală! începe să îţi spui 
povestea unei vieți extraordinare. Aminteşte-ți că orice poveste ţi-ai 
spune, legea atracției o transformă în realitate, şi astfel va arăta viața 
ta. 


Imaginează-ţi şi simte tot ceea ce îți doreşti, iar viața va reflecta 
convingerile tale. Oferă cât mai multă iubire şi simte-te cât mai bine, 
iar forța iubirii va atrage în viața ta oameni, circumstanțe şi 
evenimente care îți vor fi pe plac. Tu poţi deveni, poți face şi poţi avea 
orice îți doreşti. 


— Rhonda Byrne — 


Aşadar, ce anume îți place? Ce anume îţi doreşti? 


Eliberează-te de elementele care nu îți sunt pe plac din povestea 
vieții tale şi nu păstra în ea decât elementele pe care le iubeşti. Atât 
timp cât te cramponezi de amintirile dureroase din trecutul tău, tu le 
păstrezi în povestea vieţii tale, iar ele continuă să reverbereze în viața 
ta actuală, întristându-te. 


Eliberează-te de amintirile urâte din copilăria ta şi nu le păstra 
decât pe cele pe care le iubeşti. Procedează la fel cu anii adolescenţei 
şi cu cei ai tinereţii şi ai vieţii de adult. Triază-ţi trecutul şi nu păstra 
decât amintirile frumoase din acesta. Gândeşte-te că amintirile urâte 
au dispărut pentru totdeauna din viața ta. Tu nu mai eşti acum 
aceeaşi persoană care ai fost cândva. În acest caz, ce rost mai are să 
reiterezi la infinit aceleaşi amintiri neplăcute, de vreme ce acestea te 
fac să te simți prost? Nimeni nu te obligă să faci acest lucru. De 
aceea, scoate-le o dată pentru totdeauna din povestea vieții tale. 


„Există o forță atotputernică, eternă şi 
incomprehensibilă care ne împinge să mergem înainte. 
Din păcate, foarte mulţi oameni ezită să avanseze 

şi privesc cu nostalgie înapoi. În acest fel, 

ei se opun într-o manieră inconştientă acestei forțe.” 
Prentice Mulford (1834 — 1891) 

Autor aparținând curentului Noua Gândire 

Dacă îți repeți în permanență o poveste în care te simți victima 
unor circumstanțe nefericite, tu retrăieşti la infinit aceste 
circumstanțe. Dacă îți repeți încontinuu că eşti la fel de inteligent, de 
atrăgător sau de talentat ca alți oameni, viața ta va reflecta întru 
totul aceste imagini, dându-ți astfel în permanenţă dreptate. 


Pe de altă parte, dacă îţi vei umple povestea vieţii cu iubire, vei 
constata că vinovăția, resentimentele şi celelalte sentimente negative 
vor dispărea de la sine din ea. Vei ajunge astfel să îți spui cea mai 
frumoasă poveste de viață relatată vreodată, iar forța iubirii îi va da 
viață, transformând-o într-o viață reală minunată. 


„Iubirea este cea mai mare putere de pe pământ. 
Ea poate învinge orice.” 

Pelerinul Păcii (1908 — 1981) 

născută sub numele de Mildred Lisette Norman 
Activistă pentru pace 

AFIRMAȚII CARE EMANĂ PUTERE 


e Viaţa îți prezintă diferite circumstanțe pentru ca tu să le poți alege 
pe cele care îţi plac! 


e Dacă altcineva are ceva ce îți doreşti, urmăreşte să simți acelaşi 
entuziasm pe care l-ai simți dacă ai avea tu însuți obiectul sau 
calitatea respectivă. În acest fel, vei atrage către tine tot ceea ce îţi 
doreşti. 


e Ori de câte ori vezi ceva ce îți place, tu te situezi pe frecvența 
obiectului (persoanei, evenimentului) respectiv. 


e Catalogul vieții conține inclusiv lucruri pe care nu ți le doreşti. 
Nu opta pentru ele prin sentimentele tale negative. 


e Întoarce spatele lucrurilor care nu îţi sunt pe plac şi nu le încărca 
cu sentimentele tale. In schimb, spune un da hotărât lucrurilor care îţi 
sunt pe plac. 


e Legea atracției răspunde la sentimentele tale! Pentru ea, nu 
contează decât ceea ce oferi. Legea atracției este legea lui tu. 


e Ori de câte ori judeci, acuzi sau critici pe cineva, tu te judeci, te 
acuzi şi te critici practic singur. Invers, ori de câte ori iubeşti sau 
apreciezi ceva sau pe cineva, tu te iubeşti şi te apreciezi singur. 


e Singurul lucru care le lipseşte oamenilor este iubirea. 


e Tu eşti suficient de bun chiar acum. Dacă ai făcut vreodată ceva 
incorect, simpla realizare şi acceptare a acestui lucru echivalează cu 
mântuirea ta din perspectiva legii atracției. 


e Lumea ta este creată de convingerile tale, indiferent dacă acestea 
sunt bune sau rele. 


e Imaginaţia ta este mai reală decât lumea pe care o percepi cu 
simțurile fizice, căci lumea vizibilă este creată de imaginația şi de 
convingerile tale! Ceea ce crezi şi ce simţi că este adevărat tinde să 
devină însăşi viaţa ta. 


e Povestea pe care ţi-o spui devine însăşi viața ta, indiferent dacă 
este o poveste frumoasă sau urâtă. De aceea, începe să îți spui 
povestea unei vieți minunate, iar legea atracției o va transforma în 
realitate. 


— Puterea — 


CHEILE PUTERII 


„Cele mai valoroase şi mai prețioase posesiuni ale tale 
şi cele mai mari puteri ale tale sunt cele invizibile 

şi intangibile. De aceea, nimeni nu îti poate lua vreodată 
aceste posesiuni sau aceste puteri. Tu eşti singurul 

care le poate oferi şi fiecare astfel de dar 

îți va aduce o abundență infinită.” 

W. Clement Stone (1902 — 2002) 

Autor şi om de afaceri 


Cheile Puterii reprezintă cele mai eficiente modalități de a struni 
forța iubirii şi de a avea parte de viața pe care o meriți. Ele sunt atât 
de simple şi de uşoare încât până şi un copil le poate pune în 
practică. Fiecare dintre ele dezlănțuie imensa putere care există în 
tine. 


Cheia Iubirii 


Dacă doreşti să transformi iubirea în puterea supremă din viața ta, 
trebuie să înveți să iubeşti aşa cum nu ai mai făcut-o vreodată. 
Îndrăgosteşte-te de viață! Oricât de mult ai iubit în viaţa ta, dublează 
acest sentiment, apoi multiplică-l de zece ori, de o sută de ori, de o 
mie de ori şi de un milion de ori, căci acesta este nivelul de iubire pe 
care eşti capabil să îl atingi! De fapt, nu există limită a iubirii pe care 
o poți simți şi care sălăşluieşte deja înlăuntrul tău! Tu eşti alcătuit în 
totalitate din iubire. Aceasta este însăşi esența ta, însăşi natura şi 
urzeala vieții şi a Universului. De aceea, porneşte de la premisa că tu 
poți iubi infinit mai mult decât ai făcut-o până acum sau decât ţi-ai 
imaginat vreodată că poți. 

Atunci când te simți îndrăgostit de viață, orice limitare dispare. Tu 
nu te mai simți limitat în nicio privință, nici în cea a posibilităților 
tale financiare, nici în cea a relațiilor personale, nici în cea a fericirii 
sau a sănătății. Atunci când te simţi îndrăgostit de viață tu nu mai 
opui nicio rezistență şi tot ceea ce iubeşti are tendința să se 
manifeste instantaneu în viața ta. Dacă intri într-o cameră, ceilalți 
oameni îți vor simți imediat prezența. Oportunităţile îți vor ieşi 
singure în cale, şi orice atingere a ta va fi o binecuvântare şi va avea 
posibilitatea să dizolve negativitatea. Te vei simți astfel mai bine decât 
ţi-ai imaginat vreodată că este posibil să te simți. Te vei simți plin de 
energie, de entuziasm şi de poftă de viață. Te vei simți uşor ca o 
pană, ca şi cum ai pluti prin aer, şi tot ceea ce îţi doreşti îţi va fi 
aşternut pur şi simplu la picioare. Simte-te îndrăgostit de viață! 
Descătuşează astfel puterea dinlăuntrul tău şi vei deveni astfel 
nelimitat şi invincibil! 


„Chiar şi după tot acest timp, Soarele nu îi spune niciodată 
Pământului: «Îmi eşti dator.» Priveşte ce se întâmplă 

cu o astfel de Iubire. Ea iluminează întregul cer.” 

Hăfez (1315 - 1390) 

Poet sufit persan 


Cum te poți îndrăgosti însă de viață? Simplu: la fel cum te 
îndrăgosteşti de un om - ajungi să adori tot ce este legat de el! Atunci 
când eşti îndrăgostit de o altă persoană, nu mai percepi decât 
iubirea, nu mai auzi şi nu mai rosteşti decât cuvinte de iubire, şi nu 
mai simți altceva decât iubire! Exact aşa trebuie folosită puterea 
supremă a iubirii pentru a te îndrăgosti de viață. 


Orice faci şi oriunde te afli în timpul zilei, caută numai lucrurile 
care îți plac. Caută din priviri tehnologia şi invențiile care îți plac, 
clădirile, maşinile şi drumurile care îți plac, cafenelele şi restaura- 
ntele care îți plac, magazinele care îți plac. Plimbă-te pe stradă sau 
printr-un magazin cu intenția expresă de a căuta şi de a privi numai 
acele lucruri care îți plac. Caută lucrurile care îți plac la alți oameni. 
Priveşte natura şi caută lucrurile care îți plac la ea: păsările, copacii, 
florile, miresmele şi culorile care îţi înnebunesc simțurile, făcându-te 
fericit. Nu mai privi decât ceea ce îți place. Nu mai asculta decât ceea 
ce îți place. Nu mai vorbi decât despre lucrurile care îți plac. 


ie 

„Știind, că lucrezi cu o forță care nu a dat greş niciodată, 
poți merge liniştit înainte, conştient că ea 

nu va da greş nici în cazul tău.” 

Robert Collier (1885 — 1950) 

Autor aparținând curentului Noua Gândire 


Gândeşte-te numai la ceea ce îți place. Vorbeşte numai despre 
ceea ce îți place. Fă numai ceea ce îți place. Atunci când procedezi în 
acest fel, ceea ce simți este iubire. 

Vorbeşte despre lucrurile care îți plac la casa ta, la familia ta, la 
consoarta ta şi la copiii tăi. Vorbeşte despre lucrurile care îți plac la 
prietenii tăi. Nu te sfii să le spui acestora ce îţi place la ei. Vorbeşte 
despre tot ce îţi place să atingi, să miroşi, să guşti, să vezi şi să 
asculți. 


Spune-i zilnic legii atracției tot ce îți place, focalizându-te asupra 
lucrurilor pe care le iubeşti. Gândeşte-te câtă iubire poţi emana într-o 
singură zi atunci când te focalizezi asupra lucrurilor care îți plac. 
Când mergi pe stradă, priveşte lucrurile care îți plac la ceilalți 
oameni. Când te afli într-un magazin, caută numai articolele care îţi 
plac. Spune: „Îmi place acest costum”, „Îmi plac aceşti pantofi”, „Îmi 
place culoarea ochilor acelei persoane”, „Îmi place părul acelei femei”, 
„Îmi place zâmbetul acelui bărbat”, „Îmi plac aceste produse 
cosmetice”, „Îmi place acest miros”, „Îmi place acest magazin”, „Îmi 
plac această masă, acest scaun, această lampă, acest covor, această 
combină muzicală, această haină, aceste mănuşi, această cravată, 
această pălărie sau aceste bijuterii”, „Îmi place mirosul verii”, „Îmi 
plac copacii toamna”, „Îmi plac florile primăvara”, „Îmi place această 
stradă”, „Îmi place acest oraş.” 


Caută lucrurile care îți plac în orice situație, în orice circumstanță 
şi la orice persoană, şi simte aceste lucruri. „Îmi place să primesc 
astfel de telefoane.” „Îmi place să primesc astfel de email-uri.” „Îmi 
place să primesc astfel de veşti bune.” „Îmi place acest cântec.” „Îmi 
place să îi văd pe oameni fericiți.” „Îmi place să râd cu ceilalți 
oameni.” „Îmi place să conduc maşina în timp ce ascult muzică.” „Îmi 
place să mă relaxez în autobuz sau în metrou.” „Îmi plac festivalurile 
din oraşul meu.” „Îmi plac sărbătorile.” „lubesc viața.” Caută 
întotdeauna aspectele care îți plac, indiferent de subiect, şi simte 
iubirea cea mai profundă în inima ta. 


oa 

Dacă nu te simți bine într-o anumită situație şi doreşti să îţi 
schimbi starea de spirit sau dacă doreşti să îți ridici nivelul de 
vibrație personală, fă o pauză de un minut sau două şi aminteşte-ți 
cât mai multe lucruri care îți plac la nebunie. Poţi face acest lucru în 
timp ce te îmbraci ca să pleci la serviciu dimineața, atunci când 
mergi pe stradă, când te plimbi, când conduci maşina sau când 
călătoreşti undeva. Metoda este extrem de simplă, dar efectele ei 
asupra vieții tale te vor uimi. 


Fă o listă scrisă cu tot ceea ce îți place şi actualizeaz-o la începutul 
fiecărei luni, iar mai târziu o dată la trei luni. Include în ea toate 
locurile care îți plac la nebunie, oraşele, ţările, oamenii pe care îi 
iubeşti, culorile pe care le preferi, stilurile de orice fel care îți plac, 
calitățile umane preferate, companiile pe care le îndrăgeşti, serviciile 
preferate, sporturile şi sportivii care îți plac, muzica îndrăgită, 
animalele, florile, plantele şi copacii care îți plac. Enumeră în ea toate 
obiectele materiale care îţi plac, inclusiv hainele tale preferate, casele, 
piesele de mobilier, cărțile, revistele, ziarele, maşinile, aparatura 
casnică şi alimentele pe care le iubeşti. Gândeşte-te la tot ce îți place 
să faci şi include aceste activități în listă (de pildă: dansul, un anumit 
sport, vizitarea galeriilor artistice, mersul la concerte, la petreceri, la 
film, în vacanţă şi la restaurantele preferate, cumpărăturile). 


„Pentru cel care a pătruns în regatul iubirii, 

lumea devine frumoasă şi bogată, oricât de imperfectă ar fi ea, 
umplându-se dintr-odată cu noi oportunități de a iubi.” 

Søren Aabye Kierkegaard (1813 — 1855) 

Filozof 


Sarcina ta este să iubeşti cât mai mult în fiecare zi. Dacă eşti 
capabil să iubeşti astăzi tot ce îţi iese în cale, dacă vei căuta numai 
lucrurile care îți plac şi dacă te vei dărui în totalitate sentimentului 
iubirii, întorcând în acelaşi timp spatele lucrurilor care nu îţi sunt pe 
plac, ziua de mâine îţi va aduce şi mai multe motive de bucurie şi de 
plăcere. Vei intra astfel într-o spirală ascendentă a iubirii şi a fericirii. 


„Iubirea este principala cheie care deschide porțile fericirii.” 


Oliver Wendell Holmes, Sr. (1809 — 1894) 
Decanul Facultăţii de Medicină din cadrul Universităţii Harvard 

Iubirea înseamnă să rămâi conştient 


Dacă doreşti să simţi iubirea tuturor lucrurilor care te înconjoară, 
este necesar să rămâi conştient şi deschis în fața realității din jurul 
tău. În caz contrar, poţi rata foarte multe lucruri pe care le-ai putea 
iubi. Acestea nu îţi vor sări în ochi decât dacă vei rămâne lucid şi 
dacă le vei căuta în mod conştient. De pildă, trebuie să îţi ţii ochii 
deschişi (în mod conştient) pentru a vedea toate lucrurile care te pot 
fermeca. Trebuie să îţi ţii urechile deschise (în mod conştient) pentru 
a auzi toate sunetele care te pot vrăji. Trebuie să îți menţii toate 
simțurile în mod deliberat treze pentru a simți mirosurile florilor pe 
lângă care treci, savoarea alimentelor pe care le bagi în gură şi 
plenitudinea aromelor lor. Dacă te plimbi pe stradă şi îți asculți doar 
propriile gânduri, vei rata toate aceste experiențe. Din păcate, aşa 
procedează marea majoritate a oamenilor. Ei se autohipnotizează 
singuri prin ascultarea gândurilor din mintea lor. Ei intră într-un fel 
de transă, nemaifiind conştienţi de nimic din ceea ce îi înconjoară. 


Nu ţi s-a întâmplat niciodată să te plimbi pe stradă şi un prieten 
să te tragă de mânecă deoarece erai prea prins în gândurile tale 
pentru a-l observa? Sau invers, să vezi un prieten şi să trebuiască să 
îl strigi de câteva ori, pentru ca acesta să caşte apoi ochii plin de 
uimire când te vede în sfârşit? Prietenul nu te-a văzut pentru că era 
prins în gândurile sale, ca într-un fel de transă. Nu ţi s-a întâmplat 
niciodată să călătoreşti cu maşina şi să te trezeşti subit că aproape ai 
ajuns la destinație, deşi nu îți aminteşti nimic de pe traseul parcurs? 
Tu te-ai autohipnotizat singur ascultându-ți propriile gânduri şi 
intrând astfel în aceeaşi transă interioară. 


Vestea bună este că cu cât vei emana mai multă iubire, cu atât 
mai conştient vei deveni! Iubirea are capacitatea de a conferi o 
luciditate deplină. De aceea, dacă vei face efortul conştient de a 
observa cu iubire toate lucrurile din jurul tău care îți sunt pe plac, 
vei deveni din ce în ce mai lucid şi mai atent la ele. 


Cum îti poti menţine mintea focalizată asupra iubirii 


„Claritatea minţii înseamnă inclusiv o claritate a pasiunii; 
aşa se explică de ce mintea clară şi lucidă iubeşte 


ih 

cu ardoare şi percepe imediat obiectul iubirii sale.” 
Blaise Pascal (1623 — 1662) 
Matematician şi filozof 


Una din modalitățile prin care îți poți cultiva atenția şi luciditatea 
constă în a-ți păcăli mintea punându-i întrebări de genul: „La ce mă 
pot uita care să-mi placă?”, „Câte lucruri care îmi plac pot vedea?”, 
„Ce altceva mai îmi place?”, „Ce îmi poate trezi interesul, pasiunea, 
entuziasmul?”, „Mai sunt şi alte lucruri pe care le pot vedea cu 
plăcere?”, „Ce pot asculta care să îmi facă plăcere?” Dacă îi pui minții 
întrebările corecte, aceasta nu se poate abţine să nu caute imediat 
răspunsurile la întrebările tale. Ea renunță la gândurile sale 
obişnuite şi se focalizează asupra întrebărilor pe care i le-ai pus. 


Secretul constă în a-i pune regulat întrebări minții. Cu cât îi vei 
pune mai multe întrebări, cu atât mai uşor o vei putea controla. 
Mintea ta va începe să colaboreze astfel cu tine, făcând ceea ce îi ceri 
să facă, în loc să te împiedice să îţi atingi obiectivele. 


Mintea are o putere atât de mare încât dacă nu o controlezi o poate 
lua razna, conducându-te unde doreşte ea, la fel ca un tren fără 
mecanic scăpat la vale. Tu eşti mecanicul minţii tale. De aceea, preia 
controlul asupra ei şi ține-o ocupată. Dă-i instrucțiuni şi spune-i 
unde doreşti să meargă. Mintea nu o poate lua razna decât dacă nu îi 
spui ce să facă. 


„Mintea acționează ca un duşman în cazul celor 
care nu o controlează.” 

Bhagavad Gita (Sec. V Î. Ch.) 

Text hindus antic 


Mintea este un instrument extrem de puternic, pe care îl poţi folosi 
aşa cum doreşti, dar mai întâi trebuie să preiei controlul asupra ei. 
Nu o lăsa să te distragă cu gândurile ei haotice, ci focalizeaz-o asupra 
iubirii. Acest proces nu durează prea mult, iar odată realizat conduce 
la apariția unor veritabile miracole în viața ta! 


— Puterea — 


Cheia recunoştinței 


„Fără recunoştinţă nu poți manifesta o mare putere, căci 
recunoştinţa este puntea de legătură cu puterea personală.” 
Wallace Delois Wattles (1860 — 1911) 

Autor aparținând curentului Noua Gândire 


Cunosc mii de oameni care au reuşit să iasă din cele mai dificile 
situații imaginabile cu ajutorul recunoştinței. Cunosc cazuri de 
vindecări miraculoase ale unor boli pe care medicii le considerau fără 
speranță de vindecare: recuperări ale unor rinichi blocaţi, vindecări 
ale unor boli ale inimii, regenerarea ochilor şi revenirea vederii, 
dispariții de tumori şi regenerări ale oaselor. Cunosc cazuri ale unor 
relații destrămate care s-au transformat în relații solide şi 
armonioase cu ajutorul recunoştinței: căsnicii eşuate care s-au 
restabilit complet, membri de familie înstrăinaţi care s-au reapropiat, 
relaţii dificile între părinți şi copii (mai ales adolescenți) sau între 
profesori şi elevi care au devenit minunate. Cunosc cazuri de oameni 
săraci care s-au îmbogățit după ce au practicat virtutea 
recunoştinței: oameni cu afaceri în faliment care au reuşit să şi le 
resusciteze şi oameni care s-au luptat toată viața cu sărăcia care au 
reuşit să ajungă la abundență. Cunosc chiar o persoană care dormea 
pe străzi şi care a reuşit să se angajeze şi să işi găsească o casă în 
mai puțin de o săptămână. Cunosc oameni care s-au luptat cu 
depresia şi care au sfârşit prin a se bucura de viață şi a se considera 
împliniţi cu ajutorul recunoştinţei. În sfârşit, cunosc oameni care au 
suferit de anxietate şi chiar de diferite boli psihice şi au reuşit să se 
vindece prin practicarea acestei virtuți sublime. 

Toţi marii mântuitori ai lumii au practicat şi au recomandat 
virtutea recunoştinței, conştienţi că aceasta este una dintre cele mai 
înalte expresii ale iubirii. Ei ştiau că atunci când manifestau 
recunoştinţă, se aflau la unison cu legea universală. De ce crezi că 
obişnuia lisus să spună mulțumesc ori de câte ori urma să facă un 
miracol? 


Atunci când te simți recunoscător, tu emiți vibrația iubirii, iar 
legea atracției îți oferă la rândul ei toate binecuvântările asociate cu 
această vibraţie. Ori de câte ori îi mulțumeşti cuiva sau te simți 
recunoscător pentru o maşină, o vacanţă, un apus de soare, un dar, 
o casă nouă sau un eveniment care te pasionează, tu îți manifeşti 
iubirea față de aceste lucruri, atrăgând astfel în viața ta şi mai multe 
motive de bucurie, o sănătate mai bună, mai mulți bani, experiențe 
mai pasionale, relații mai armonioase şi oportunități mai numeroase. 


Încearcă acest lucru chiar acum. Gândeşte-te la o situaţie sau la o 
persoană față de care te simţi recunoscător. Spre exemplu, alege 
persoana pe care o iubeşti cel mai mult pe lume. Focalizează-te 
asupra ei şi aminteşte-ţi toate lucrurile pe care le iubeşti la ea şi 
pentru care te simți recunoscător. Spune-i apoi persoanei respective 
ceea ce simți pentru ea, cu voce tare sau în sinea ta, ca şi cum ar fi 
prezentă lângă tine. Spune-i toate motivele pentru care o iubeşti. 
Aminteşte-ţi diferite situații sau momente frumoase, spunându-i: „Îţi 
mai aminteşti de?...” În tot acest timp, lasă recunoştinţa să îţi 
invadeze sufletul şi trupul. 


lubirea pe care ai emanat-o în timpul acestui exercițiu se va 
întoarce asupra ta, deopotrivă asupra relației tale cu persoana în 
cauză şi asupra vieţii tale în ansamblul ei. Nimic nu este mai uşor 
decât să manifeşti iubirea prin intermediul recunoştinței. 


Albert Einstein a fost unul dintre cei mai mari savanți care au trăit 
vreodată pe Pământ. Descoperirile sale au schimbat pentru 
totdeauna percepţia noastră asupra Universului. Întrebat cum a 
ajuns să facă aceste descoperiri, el s-a limitat să le mulțumească 
celorlalți oameni. Acest om înzestrat cu o minte genială obişnuia să le 
mulțumească celorlalți oameni pentru tot ce i-au dăruit — de o sută 
de ori pe zi! Cu alte cuvinte, el emana iubire de cel puţin o sută de ori 
pe zi. Nu este de mirare că viața i-a revelat atât de multe din 
misterele sale acestui om minunat... 


pl 

„Îmi amintesc de o sută de ori pe zi că viața mea lăuntrică 

şi cea exterioară depind de munca altor oameni, 

fie ei vii sau decedați. Acest lucru mă îmboldeşte 

să fac eforturi mai mari pentru a dărui la rândul meu ceva, 
răspunzând astfel în aceeaşi măsură pentru 

tot ce am primit şi pentru tot ceea ce continui să primesc.” 
Albert Einstein (1879 — 1955) 

Fizician, laureat al premiului Nobel 


Recunoştința, marele multiplicator 


Atunci când te simți recunoscător pentru tot ceea ce ai, deopotrivă 
pentru lucrurile măreţe şi pentru cele minore din viaţa ta, Universul 
îți oferă din ce în ce mai multe motive de recunoştinţă. Astfel, dacă te 
simți recunoscător pentru banii pe care îi ai, oricât de mică ar fi 
suma, vei primi mai mulți bani. Dacă te simți recunoscător pentru o 
relaţie, fie ea chiar şi imperfectă, relația ta se va îmbunătăți. Dacă te 
simți recunoscător pentru slujba pe care o ai, chiar dacă nu este 
slujba la care visezi, viața îți va oferi din ce în ce mai multe 
oportunități de a avansa în carieră sau de a-ți schimba locul de 
muncă. Pe scurt, recunoştinţa este marele multiplicator al vieţii! 


„Dacă singura rugăciune pe care o rosteşti întreaga viață 
este un simplu «mulțumesc», este suficient.” 

Meister Eckhart (1260 — 1328) 

Scriitor şi teolog creştin 


Recunoştința începe întotdeauna cu aceste două cuvinte simple: 
(îţi) mulțumesc, dar ele trebuie rostite din toată inima. Cu cât le vei 
rosti mai des, dar mai ales cu cât le vei trăi mai intens, cu atât mai 
multă iubire vei emana. 


Există trei modalități de a folosi puterea recunoştinței pentru a-ți 
transforma viața, şi toate trei reprezintă acte de iubire: 

1. Fii recunoscător pentru tot ce ai primit în viața ta (trecut). 

2. Fii recunoscător pentru tot ceea ce primeşti în viața ta (prezent). 

3. Fii recunoscător pentru tot ceea ce îți doreşti în viața ta, ca şi cum 
ai fi primit deja (viitor). 


[is 


— Rhonda Byrne — 


Dacă nu te simți recunoscător pentru lucrurile pe care le-ai primit 
în trecut sau de care te bucuri în momentul prezent, înseamnă că 
eşti incapabil să emani iubire, şi deci să îți schimbi actualele 
circumstanțe negative din viața ta. Invers, dacă oferi mulțumiri 
pentru lucrurile frumoase pe care le-ai primit şi pe care continui să le 
primeşti, recunoştinţa ta are capacitatea de a multiplica aceste 
lucruri! Fii recunoscător inclusiv pentru lucrurile pe care ţi le doreşti, 
ca şi cum le-ai fi primit deja, iar legea atracției va avea grijă — 
întotdeauna -— să le primeşti. 


Te-ai fi gândit vreodată că un element atât de simplu cum este 
recunoştinţa îți poate transforma viața, multiplicând toate lucrurile 
frumoase de care te bucuri deja şi oferindu-ți alte lucruri frumoase, 
pe care ţi le doreşti? 


Cunosc un bărbat singur, divorțat, deprimat şi care avea o slujbă 
pe care o detesta. La un moment dat, acesta s-a decis să practice 
zilnic virtutea recunoştinței pentru a-şi schimba viața. El a început 
să răspundă pozitiv tuturor persoanelor cu care interacționa de-a 
lungul zilei. Ori de câte ori îşi suna prietenii şi membrii familiei, 
aceştia rămâneau şocați să constate cât de pozitiv gândea şi cât de 
fericit părea. Bărbatul a început să practice recunoştinţa pentru toate 
lucrurile bune din viața sa, inclusiv pentru apa de la robinet. 

lată ce s-a întâmplat în viața sa într-un interval de patru luni: tot 
ce detesta la slujba sa s-a schimbat ca prin farmec, iar el a ajuns să 
îşi iubească sincer munca. Şefii săi au început să îl trimită în interes 
de serviciu în diferite locuri ale lumii, multe dintre ele fiind pe lista 
destinaţiilor pe care şi-ar fi dorit să le viziteze. Relaţiile cu membrii 
familiei sale s-au transformat, devenind uluitor de armonioase, lucru 
pe care nu şi l-ar fi putut imagina niciodată. A reuşit să îşi plătească 
ratele la noua sa maşină, iar banii îi prisosesc. Orice s-ar întâmpla în 
viața sa, toate zilele i se par frumoase. Peste toate, s-a recăsătorit cu 
prima sa iubită pe care a avut-o în clasa a zecea! 


„Recunoştinţa pentru abundența primită 
reprezintă cea mai bună poliţă de asigurare 
că vei continua să te bucuri de abundență.” 
Mahomed (570 - 632) 

Fondatorul islamului 

Dacă nu vei aplica recunoştinţa decât în mică măsură, viața ta se 
va schimba în mică măsură. Dacă o vei aplica masiv, zi de zi, viața ta 
se va transforma în maniere pe care nici măcar nu ţi le poți imagina 
la ora actuală, căci recunoştinţa are nu doar capacitatea de a 
multiplica toate lucrurile bune din viață, dar şi pe aceea de a elimina 
lucrurile rele. Indiferent cât de dificilă ți se pare situația cu care te 
confrunți în momentul de față, cu siguranță poţi găsi motive de 
recunoştinţă, iar dacă vei cultiva această vibraţie, vei descătuşa astfel 
forța iubirii, care va elimina negativitatea din viața ta. 


Recunoştința este puntea care face legătura cu iubirea 


„Dacă suntem liniştiți şi pregătiți, putem găsi o 
compensare pentru orice dezamăgire.” 

Henry David Thoreau (1817 — 1862) 

Autor transcendentalist 


Recunoştința a reuşit să o scoată pe mama din cea mai cruntă 
durere, proiectând-o într-o stare de fericire maximă. Părinţii mei s-au 
îndrăgostit la prima vedere şi întreaga lor căsnicie a fost o poveste de 
dragoste cum nu am mai văzut vreodată. De aceea, când tata a 
murit, mama aproape că s-a îmbolnăvit de durere, neputându-se 
împăca cu dispariția soțului ei. 


Wy 


— Rhonda Byrne — 


Ca să îşi aline această durere, ea a început să caute motive de 
recunoştinţă. Mai mult, deşi se simțea profund recunoscătoare 
pentru deceniile de iubire şi fericire alături de tatăl meu, ea a început 
să caute motive de recunoştinţă inclusiv pentru viitor. Prima 
descoperire pe care a făcut-o a fost aceea că, pentru prima dată în 
viață, putea călători oriunde dorea. 

Mama şi-a dorit întotdeauna să călătorească, dar nu a putut face 
acest lucru cât timp a trăit tata, întrucât acesta nu era deloc 
pasionat de aşa ceva. Mama şi-a îndeplinit astfel visul de o viață: ea a 
început să călătorească, dar şi să facă alte lucruri pe care şi-a dorit 
întotdeauna să le facă. 

Recunoştința s-a dovedit astfel puntea de legătură care i-a permis 
mamei să iasă din durerea imensă pe care o simțea şi să îşi 
construiască o viață nouă, plină de fericire. 


Este imposibil să te simți trist sau să ai alte sentimente negative 
atunci când te simți recunoscător. Chiar dacă te afli în cea mai 
dificilă situaţie posibilă, caută întotdeauna motive de recunoştinţă. 
Dacă ai găsit un prim motiv, caută un altul, apoi un altul, căci fiecare 
nou motiv de recunoştinţă reprezintă o cărămidă la baza punţii de 
legătură care va schimba situaţia în care te afli. Recunoştința este 
puntea de legătură între sentimentele negative pe care le simți la ora 
actuală şi forța benefică a iubirii! 


„Recunoştinţa este un vaccin, o antitoxină şi un antiseptic.” 
John Henry Jowett (1864 — 1923) 
Predicator prezbiterian şi autor 


Ori de câte ori ți se întâmplă ceva bun, oferă o mulțumire. Nu 
contează cât de minor este evenimentul. Spune: mulțumesc. De pildă, 
dacă găseşti un loc perfect de parcare, dacă auzi cântecul tău 
preferat la radio, dacă culoarea semaforului de care te apropii se 
schimbă în verde sau dacă găseşti un loc gol în metrou sau în 
autobuz, spune mulțumesc. Viaţa este plină de astfel de mici lucruri 
pozitive. 


Oferă mulțumiri pentru simțurile tale: pentru ochii care îți permit 
să vezi; pentru urechile care îți permit să auzi; pentru nasul care îţi 
permite să miroşi; pentru limba care îți permite să guşti şi pentru 
pielea care îți permite să atingi. Oferă mulțumiri pentru picioarele 
care îți permit să mergi, pentru mâinile care îți permit să faci aproape 

orice, pentru vocea care îți permite să te exprimi şi să comunici cu 
alte persoane, pentru uimitorul tău sistem imunitar care te vindecă şi 
îți menţine starea de sănătate, pentru toate organele care îți menţin 
corpul în stare de funcționare. Oferă mulțumiri pentru măreția minții 
tale umane, pe care niciun computer din lume nu o poate imita, 
pentru corpul tău, care reprezintă cel mai sofisticat laborator de pe 
planetă şi a cărui măreție nu poate fi duplicată de nimic şi de nimeni. 
Tu însuți reprezinți un miracol! 


Oferă mulțumiri pentru casa pe care o ai, pentru familia ta, pentru 
prieteni, pentru locul tău de muncă şi pentru animalele de casă. 
Oferă mulțumiri pentru soare, pentru apa pe care o bei, pentru 
alimentele pe care le consumi şi pentru aerul pe care îl respiri. 
Aminteşte-ți că nu ai putea exista fără acestea! 


Oferă mulțumiri pentru copaci, pentru animale, pentru oceane, 
pentru păsări, pentru flori, pentru plante, pentru cerul albastru, 
pentru ploaie, pentru stele, pentru Lună şi pentru această planetă 
superbă pe care locuim cu toții. 


Oferă mulțumiri pentru transportul de care te foloseşti zilnic, 
pentru toate companiile care îți oferă serviciile de care te bucuri şi 
care îți permit să duci o viață confortabilă. Gândeşte-te câți oameni 
au muncit din greu pentru ca tu să te poți bucura de apă răsucind 
un simplu robinet sau să te poţi bucura de lumină apăsând pe un 
simplu întrerupător. Gândeşte-te la miile de oameni care au trudit 
din greu, ani şi ani la rând, pentru a monta şinele de cale ferată de 
pe întreaga planetă, sau la cei care au construit şoselele care 
alcătuiesc astăzi o rețea mondială de transport fără de care viața 
noastră nu ar putea arăta aşa cum arată. 


„În viața de zi cu zi noi nu realizăm că primim mult mai 
multe decât oferim şi că viața noastră nu poate deveni 
cu adevărat bogată decât prin intermediul recunoştinței.” 
Dietrich Bonhoeffer (1906 - 1945) 

Pastor luteran 


Dacă doreşti să te foloseşti de puterea recunoştinței, practic-o. Cu 


cât vei simţi într-o mai mare măsură starea de recunoştinţă, cu atât 
mai multă iubire vei emana şi cu atât mai multă iubire vei primi. 

Te simți recunoscător pentru starea de sănătate atunci când te 
bucuri de ea, sau nu faci decât să o regreți atunci când te 
îmbolnăveşti? 


Te simți recunoscător pentru somnul odihnitor de care ai avut 
parte sau ți se pare normal să te bucuri de el, amintindu-ţi de el doar 
atunci când suferi de insomnie? 


Te simți recunoscător pentru prezența celor dragi în viața ta atunci 
când totul merge bine sau îi regreți doar atunci când dispar o sau 
când apar probleme în relaţiile tale? 


Te simți recunoscător pentru electricitatea de care te foloseşti 
atunci când aprinzi lumina sau când dai drumul la un aparat, sau îţi 
aminteşti de ea doar atunci când se produce o pană de curent? 


Te simți în fiecare zi recunoscător pentru că eşti viu? 


Fiecare clipă reprezintă o ocazie ideală pentru a-ți manifesta 
recunoştinţa şi pentru a multiplica astfel motivele de bucurie din 
viața ta. Pe timpuri îmi imaginam că eram o persoană recunoscă- 
toare, dar nu am devenit cu adevărat conştientă ce înseamnă această 
virtute decât atunci când am început să o practic. 


Atunci când mă plimb sau când conduc maşina, mă folosesc de 
acest timp pentru a oferi mulțumiri pentru toate lucrurile bune din 
viața mea. Fac acelaşi lucru chiar şi atunci când merg din bucătărie 
în dormitor, sau invers. În astfel de momente spun din toată inima: 
„Mulţumesc pentru această viață. Mulţumesc pentru armonia de care 
mă bucur. Mulţumesc pentru bucuria din viața mea. Mulţumesc 
pentru sănătate. Mulţumesc pentru distracție. Mulţumesc pentru 
miracolul vieții. Mulţumesc pentru tot ce este minunat şi sublim în 
viața mea.” 


Fii recunoscător! Recunoştința nu costă nimic, dar valorează mult 
mai mult decât toate bogăţiile acestei lumi. Ea îți îmbogățeşte viața 
ca nimic altceva, multiplicând toate motivele pentru care te simți 
recunoscător! 

Cheia jocului 


Există o modalitate garantată care te poate face să te simți mai 
bine în orice domeniu al vieţii tale, şi anume jocul şi distracţia. Jocul 
este întotdeauna amuzant şi este imposibil să nu te simți bine atunci 
când te joci. 


Din păcate, după ce am încetat să mai fim copii noi am renunțat la 
joacă, devenind din ce în ce mai serioşi în privința vieții. Această 
vibraţie a seriozității atrage în mod natural circumstanțe extrem de 
serioase, sau chiar grave. Atunci când te distrezi te simți automat 
bine, iar circumstanțele se schimbă la rândul lor, devenind mult mai 
plăcute. 


Viața ar trebui să fie amuzantă. De aceea, joacă-te cu legea 
atracției. Inventează jocuri folosindu-te de imaginație, căci legii 
atracției nu-i pasă dacă realitatea din mintea ta este imaginară sau 
jucăuşă. Ea are tendința să îi dea viață! 


Cum ne putem juca 


„Cei care înțeleg şi care învaţă cel mai uşor legea iubirii 
sunt copiii.” 

Mahatma Gandhi (1869 — 1948) 

Lider politic indian 


Cum ne putem juca? Simplu: făcând ceea ce făceam în copilărie şi 


folosindu-ne de imaginație pentru a crea jocuri în care să ne 
prefacem că credem. 

— Rhonda Byrne — 


Să spunem că practici ciclismul şi că doreşti să devii cel mai bun 
ciclist din lume, câştigând Turul Franței. Te descurci bine la 
antrenament şi îți urmezi visul, dar ți se pune diagnosticul unei boli 
fatale şi medicii îți acordă doar 40% şanse de a supravieţui. În timp 
ce îți urmezi tratamentul, continui să îți imaginezi că participi la 
Turul Franței şi că îl câştigi, chiar dacă personalul medical te 
aşteaptă şi te verifică la fiecare oprire. Îţi imaginezi această cursă în 
fiecare zi, şi de fiecare dată obţii timpi din ce în ce mai buni! În acest 
scop, trebuie însă mai întâi să te vindeci. 


La un an după ce te-ai vindecat, câştigi Turul Franţei, după care 
continui să îl câştigi şapte ani la rând, devenind singurul ciclist din 
istorie care a realizat o astfel de performanţă! Pare un scenariu 
fantezist, dar asta a făcut Lance Armstrong, legendarul ciclist. Aflat 
în cele mai dificile circumstanţe din viața sa, acesta şi-a creat un joc 
imaginar, iar în cele din urmă şi-a îndeplinit visul. 


Să spunem că doreşti să ai un corp grozav şi să devii unul din cei 
mai faimoşi actori din America. Trăieşti într-un sat micuţ din Europa 
şi provii dintr-o familie cu dificultăţi financiare, dar acest lucru nu te 
împiedică să visezi. Te foloseşti de poza unui corp perfect pentru a te 
identifica cu ea şi îți imaginezi că ai câştigat titlul european la 
culturism. În final, câştigi acest titlu de şapte ori la rând, după care 
te duci în America cu gândul să îți urmezi celălalt vis, acela de a 
deveni actor. Nimeni nu crede însă că ai talent actoricesc. Deşi toată 
lumea îți spune acest lucru, continui să îți urmezi visul din copilărie, 
iar în cele din urmă reuşeşti. Aceasta este povestea vieții lui Arnold 
Schwartzenegger, care a câştigat titlul de Mr. Olympia şapte ani la 
rând, după care a devenit un actor faimos la Hollywood. 


Imaginează-ţi că îți doreşti să devii un mare inventator. Când erai 
copil, ai trecut prin mari încercări: aveai halucinații şi vedeai flash- 
uri de lumină care te orbeau. Nu ai reuşit să îți termini facultatea şi 
ai fost nevoit să renunțţi la slujbă din cauza unei căderi nervoase. 
Pentru a scăpa de halucinaţii, încerci să preiei controlul asupra 
minţii tale creându-ți propria ta lume imaginară. Inspirat de ideea 
unui viitor mai luminos, îți focalizezi imaginația asupra unor noi 
invenţii. Îţi construieşti invențiile în imaginaţie, apoi le testezi şi le 
corectezi în mintea ta, fără a face măcar o schiță pe hârtie. Îţi creezi 
un laborator în propria ta minte şi te foloseşti de imaginație pentru a- 
ți verifica noile invenţii înainte de a le da o aparenţă fizică efectivă. 


— Puterea — 


Aşa a procedat Nikola Tesla, unul dintre cei mai geniali inventatori ai 
tuturor timpurilor. El a creat prin această metodă a imaginației 
motorul cu curent alternativ, radioul, amplificatorul, aparatele de 
comunicare fără fir, lumina fluorescentă, laserul, telecomanda şi alte 
peste trei sute de invenții patentate. 


„Logica te poate duce de la A la B. 
Imaginaţia te poate duce oriunde.” 
Albert Einstein (1879 — 1955) 

Fizician, laureat al premiului Nobel 


Orice îți doreşti, foloseşte-te de imaginație, creează jocuri şi joacă- 
te. Foloseşte-te de orice prilej care te-ar putea ajuta. Dacă doreşti să 
slăbeşti sau să arăţi mai bine, creează-ţi alte jocuri care să te facă să 
simţi că ai deja un corp superb. Înconjoară-te de imagini ale unor 
corpuri frumoase, dar nu uita că secretul constă în a-ți imagina că 
aceste corpuri îti aparțin! Atunci când te uiţi la ele, imaginează-ți că 
te uiţi la propriul tău corp, nu la corpul altei persoane. 


Dacă eşti prea gras sau prea slab, gândeşte-te cum te-ai simți 
dacă ai avea în momentul de față greutatea ideală. Cu siguranță, te- 
ai simţi altfel decât te simţi acum. Întreaga ta postură corporală s-ar 
schimba, ba chiar şi personalitatea ta. Ai merge altfel, ai vorbi altfel 
şi probabil ai acţiona altfel. Imaginează-ți toate aceste lucruri şi 
începe să mergi altfel, să vorbeşti altfel şi să acționezi altfel! Acelaşi 
principiu este valabil şi pentru celelalte dorințe ale tale: imaginează-ți 
că acestea s-au împlinit deja şi vezi cum te simți. De îndată ce faci 
acest lucru, legea atracției preia noua ta vibrație şi îți oferă ceea ce îţi 
doreşti. 


Lance Armstrong, Arnold Swartzenegger, Nikola Tesla şi alții ca ei 
s-au jucat cu imaginația şi au simţit cu toată intensitatea că visele 
lor s-au împlinit. Scenele imaginate de ei au devenit atât de reale 
încât le-au putut simti, fapt care i-a convins că ele se pot realiza. Nu 
contează cât de îndepărtat de tine pare un vis. Acesta îți este mai 
apropiat decât orice altceva în viață, căci puterea de a-l transforma în 
realitate rezidă în interiorul tău! 


„Orice este posibil pentru cel care crede.” 
Iisus (aproximativ 5 I. Ch., 30 D. Ch.) 


Fondatorul creştinismului, în Evanghelia după Marcu 9:23 


— Rhonda Byrne — 


În viitor vom asista la un număr din ce în ce mai mare de 
descoperiri făcute cu ajutorul puterii imaginației. Oamenii de ştiinţă 
au descoperit deja nişte celule speciale care oglindesc şi activează 
acele zone din creier care trăiesc o experiență imaginară ca şi cum 
aceasta ar fi reală. Ei au ajuns astfel la concluzia că atunci când îţi 
imaginezi că experimentezi ceva, creierul tău reacționează imediat, la 
fel cum ar face-o dacă experiența ar fi reală. 


Ori de câte ori vorbeşti despre o experienţă trecută sau viitoare, 
imaginația ta o percepe la momentul actual. De aceea, tu trăieşti cu o 
anumită intensitate experiența respectivă, emiţi frecvența ei de 
vibraţie şi activezi astfel legea atracției. În mod similar, atunci când 
îți imaginezi o situație la care visezi, legea atracției o percepe la 
momentul prezent. Reţine: legea atracției nu cunoaşte alt timp decât 
prezentul. 


Dacă ceea ce îți doreşti nu se realizează imediat, acest lucru se 
datorează faptului că tu nu emiți încontinuu vibrația caracteristică 
dorinței tale, iar această vibraţie echivalează întotdeauna cu iubirea 
pe care o ai față de dorinţa ta în momentul prezent! Dacă eşti capabil 
să identifici această vibraţie şi să rămâi ancorat în ea, este inevitabil 
ca dorința ta să se îndeplinească. 


„Tot ceea ce îți poți dori îți aparține deja. 
Transformă-ţi dorințele în realitate imaginându-ți 
şi simțind că ele s-au îndeplinit deja.” 

Neville Goddard (1905 — 1972) 

Autor aparținând curentului Noua Gândire 


Ori de câte ori te simţi plin de entuziasm față de o anumită situație 
din viața ta, devino conştient de această energie şi aminteşte-ți de 
visul tău. Activează-ți imaginile mentale cultivate prin exercițiu şi 
lasă-le să se impregneze cu energia plină de pasiune pe care o simți 
în momentul de față. Asta înseamnă să te joci. Foloseşte bucuria 
jocului pentru a-ţi crea viaţa pe care ţi-o doreşti. 

AFIRMAȚII CARE EMANĂ PUTERE 


Cheia iubirii 


e Dacă doreşti să te foloseşti de puterea supremă din viața ta, 
trebuie să iubeşti aşa cum nu ai mai iubit vreodată. Indrăgosteşte-te 
de viață! 


e Nu privi decât iubirea. Nu asculta decât iubirea. Nu rosti decât 
cuvinte pline de iubire şi nu mai simţi altceva decât iubirea cea mai 
pasională şi mai sinceră cu putință. 


e Nu există limite ale iubirii pe care o poți simţi, iar această energie 
nelimitată se află înlăuntrul tău! Tu eşti alcătuit din iubire. 


e Spune-i zilnic legii atracției ce anume iubeşti, evidențiind toate 
lucrurile care îți plac şi urmărind să le simți. 


e Dacă doreşti să îți schimbi starea de spirit sau să îţi intensifici şi 
mai mult intensitatea sentimentelor pozitive, fă o listă mentală cu toate 
lucrurile care îți plac şi pe care le iubeşti! 


e Sarcina ta este să iubeşti cât mai mult în fiecare zi. 


e Fă un efort conştient de a observa zilnic cât mai multe lucruri care 
îți plac şi pe care le iubeşti. 


Cheia recunoştinței 


e Ori de câte ori te simţi recunoscător, tu emiţi iubire. 


e Fii recunoscător pentru tot ce ai primit în viața ta (trecut). 

Fii recunoscător pentru tot ce primeşti în viața ta (prezent). 

Fii recunoscător pentru tot ceea ce îți doreşti în viața ta ca şi cum ai 
fi primit deja (viitor). 


e Recunoştința ta va multiplica toate lucrurile bune din viața ta. 


e Recunoştința este puntea care face legătura între sentimentele tale 
negative şi strunirea forței iubirii! 


— Rhonda Byrne — 


e Pentru a te folosi de puterea recunoştinței, practic-o. Ori de câte ori 
ți se întâmplă ceva bun, oferă mulțumiri. Nu contează cât de minor este 
evenimentul respectiv. Spune mulțumesc. 


e Cu cât recunoştinţa pe care o simți este mai mare, cu atât mai 
multă iubire emani. Cu cât emani mai multă iubire, cu atât mai multe 
lucruri bune ţi se întâmplă. 


e Fiecare moment reprezintă o ocazie perfectă pentru a fi 
recunoscător şi pentru a multiplica lucrurile pe care le iubeşti. 


Cheia jocului 


e Atunci când te joci, tu te simți automat bine, şi astfel atragi în 
viața ta circumstanțe pozitive. Seriozitatea nu atrage decât evenimente 
serioase. 


e Viaţa ar trebui să reprezinte o distracție! 


e Legea atracției nu ştie când îți imaginezi ceva şi când te joci. 
Tot ceea ce cultivi în imaginația ta tinde să devină real. 


e Orice îți doreşti, foloseşte-ți imaginația, creează jocuri şi joacă-te. 


e Acționează ca şi cum dorința ta ti-ar fi deja îndeplinită în 
momentul prezent. Ori de câte ori îți imaginezi o situaţie şi eşti capabil 
să simţi că ea este reală, tu activezi automat legea atracției, care o 
transformă apoi în realitate. 


e Dacă dorința ta nu s-a împlinit încă, acest lucra se datorează 
exclusiv faptului că nu eşti capabil să menţii continuu vibrația care 
corespunde dorinței tale. 


e Ori de câte ori simţi o stare de entuziasm sau o altă emoție 
pozitivă intensă, devino conştient de această energie şi aminteşte-ți de 
visul tău, impregnându-l astfel cu ea. 

PUTEREA ŞI BANII 


„Sărăcia constă în a te simţi sărac.” 
Ralph Waldo Emerson (1803 — 1882) 
Autor transcendentalist 


Tu ce simți atunci când te gândeşti la bani? Mulţi oameni sunt 
tentaţi să răspundă că iubesc banii, dar acest lucru nu este 
întotdeauna adevărat. Dacă nu au bani, înseamnă că nu se simt 
confortabil atunci când se gândesc la ei. Cu siguranță, un om care 
are toți banii de care are nevoie se simte bine când vine vorba de 
bani. De aceea, răspunsul la întrebarea de mai sus este cât se poate 
de simplu: dacă nu ai suficienți bani pentru a-ți asigura toate nevoile 
şi dorințele, înseamnă că nu te simți suficient de confortabil atunci 
când te gândeşti la bani. 


Este suficient să privim lumea în care trăim ca să ne dăm seama 
că marea majoritate a oamenilor nu se simt confortabil atunci când 
vine vorba de bani, pentru simplul motiv că cele mai multe bogății 
sunt acumulate în mâinile a cel mult 10% dintre oameni. Singura 
diferență dintre oamenii bogați şi ceilalți oameni constă în faptul că 
cei din prima categorie au sentimente mai degrabă pozitive decât 
negative atunci când vine vorba de bani. E simplu! 


Cum se explică însă că atât de mulți oameni au sentimente atât de 
negative în legătură cu banii? Acest lucru nu se datorează faptului că 
nu au avut niciodată bani, căci majoritatea celor care sunt foarte 
bogaţi au pornit de la zero. Motivul pentru care atât de mulți oameni 
nu se simt bine atunci când vine vorba de bani este legat de emoțiile 
lor negative asociate cu banii şi de convingerile greşite care le-au fost 
inoculate în subconştient pe vremea când erau copii, de genul: „Nu 
ne putem permite acest lucru”, „Banii sunt ochiul dracului”, 
„Majoritatea oamenilor bogați sunt necinstiți”, „Este greşit să îţi 
doreşti foarte mulți bani”, „Banii nu sunt ceva spiritual” sau „Dacă 
doreşti să ai foarte mulți bani, trebuie să munceşti din greu.” 

Copiii acceptă de regulă tot ce le spun părinții, profesorii şi ceilalți 
oameni din jurul lor. Fără să realizeze, ei cresc şi devin adulți, dar 
păstrează convingerile care le-au fost inoculate în copilărie, inclusiv 
sentimentele negative față de bani. Ironia sorții face ca în timp ce li se 
spune că a-ți dori bani este ceva rău (greşit), trebuie totuşi să 
munceşti din greu pentru a-ți câştiga traiul, chiar dacă nu îți place 
ceea ce faci. Mulţi copii cresc chiar cu convingerea că numărul 
slujbelor care le pot permite să îşi câştige traiul este limitat, aşa că 
nu au prea multe de ales. 


Toate aceste convingeri sunt greşite, dar nimeni nu este vinovat 
pentru transmiterea lor, căci adulţii care le vorbesc astfel copiilor 
cred sincer în ceea ce spun. Aceasta este realitatea lor, căci legea 
atracției are grijă să le îndeplinească convingerile. Învățătura din 
cartea de față spune altceva: legile care stau la baza vieţii 
funcționează după alte criterii. Dacă nu ai suficienţi bani, acest lucru 
se datorează faptului că nu ai sentimente pozitive față de ei. 


„Atunci când înţelegi că nu îţi lipseşte nimic, 
întreaga lume îți aparține.” 

Lao Tzu (sec. VI Î. Ch., aproximativ) 
Fondatorul taoismului 


Iubirea este puterea care atrage 


Personal, am crescut într-un mediu sărac. Deşi părinții mei nu şi- 
au dorit niciodată foarte mulți bani, ei au făcut totuşi eforturi mari 
pentru a asigura traiul familiei lor. De aceea, am crescut având 
aceleaşi convingeri negative legate de bani pe care le au majoritatea 
oamenilor. Mai târziu, am realizat că dacă doresc să îmi schimb viața 
din acest punct de vedere trebuie mai întâi să îmi schimb părerile 
despre bani, ba chiar să mă transform în întregime, pentru ca banii 
nu doar să vină la mine, dar să îi şi pot păstra. 


Examinând lumea înconjurătoare, am constatat de multe ori că 
oamenii bogați nu numai că atrag cu uşurinţă banii în viața lor, dar 
aceştia din urmă par să se cramponeze de ei. Chiar dacă cineva ar 
lua toţi banii din lume şi i-ar distribui în mod egal tuturor locuitorilor 
planetei, în scurt timp majoritatea banilor s-ar întoarce în mâinile 
câtorva procente ale umanităţii, pentru simplul motiv că legea 

atracției urmează întotdeauna forța iubirii, iar cele câteva procente 
care se simt într-adevăr bine atunci când au bani i-ar atrage imediat 
înapoi către ei. Forța iubirii pune totul în mişcare, inclusiv banii şi 
bogăţiile acestei lumi, căci legea ei este imuabilă. 


„Acesta este principiul etern şi fundamental, inerent 
în tot ceea ce există, în toate sistemele filozofice, 

în toate religiile şi în toate ştiinţele. 

Nimeni nu poate scăpa de legea iubirii.” 

Charles Haanel (1866 — 1949) 

Autor aparținând curentului Noua Gândire 


Putem vedea cu uşurinţă cum funcționează legea atracției dacă ne 
uităm la oamenii care câştigă la loto. Aceştia îşi imaginează şi simt cu 
intensitate cum ar fi dacă ar câştiga la loto. Ei vorbesc despre 
momentul în care vor câştiga, nu dacă vor câştiga vreodată. După 
care chiar câştigă! La prima vedere, aceşti oameni par ancorați în 
vibrația bogăției, dar statisticile arată că cei mai mulți dintre ei 
risipesc banii câştigaţi la fel de uşor cum i-au obţinut. În numai 
câțiva ani, marea majoritate a câştigătorilor la loterie rămân fără 
niciun ban, ajungând astfel din nou în situaţia de la care au plecat. 


Deşi s-au folosit în mod corect de legea atracției pentru a câştiga la 
loto, primirea banilor nu le-a schimbat în mod fundamental 
convingerile legate de aceştia, aşa că i-au risipit la fel cum i-au 
obținut. Altfel spus, banii nu s-au lipit de ei! 


Atunci când nu te simţi bine în legătură cu banii, tu ai tendința să 
îi respingi. De aceea, aceştia îți vor aluneca printre degete la fel ca 
apa. Chiar dacă primeşti din când în când bani suplimentari, pe care 
nu te aşteptai să îi obţii, în scurt timp aceştia par să dispară ca prin 
farmec. Îţi vin facturi mai mari, ţi se strică lucrurile din casă sau au 
loc alte evenimente care te silesc să îți bagi mâna în buzunar şi să 
plăteşti cheltuieli neaşteptate. 


Care este forța care face banii nu doar să vină la tine, dar să şi 
rămână? Iubirea! Iubirea este forța de atracție care aduce banii, dar 
şi puterea care îi face să rămână! Acest mecanism nu are nimic de-a 
face cu bunătatea sau cu corectitudinea ta. De altfel, acest mod de a 
pune problema este din start greşit, întrucât tu eşti o ființă mai 
măreaţă şi mai sublimă decât îți poți imagina! 


— Rhonda Byrne — 


Aşadar, dacă doreşti să obţii bani şi să îi poți păstra, tu trebuie să 
îi iubeşti şi să te simți bine atunci când vine vorba de ei! Dacă în 
clipa de față îți lipsesc banii, iar datoria de pe cârdul tău de credit 
creşte, înseamnă că îi respingi singur, căci îți lipseşte puterea de a-i 
atrage în viața ta. 

Pe de altă parte, nu contează în ce stare financiară te afli în 
momentul de față. Nu contează nici măcar în ce stare financiară se 
află țara în care locuieşti sau lumea în ansamblul ei. Nu există nicio 
situație complet lipsită de speranţă. În timpul Marii Recesiuni au 
existat oameni care au prosperat, întrucât cunoşteau legea atracției 
şi legea iubirii. Ei şi-au imaginat şi au simţit că aveau deja tot ce îşi 
doreau, sfidând astfel circumstanțele exterioare şi criza din jurul lor. 


„Dacă ne simțim bine în pielea noastră, 

epoca pe care o trăim este una bună. 

Noi suntem cei care determinăm epoca, nu invers. 
Aşa cum suntem noi, aşa este şi epoca.” 

Sfântul Augustin din Hippo (354 — 430) 

Teolog şi Episcop 


Forța iubirii poate face față oricărei situații şi oricărui obstacol. 
Problemele lumii exterioare nu reprezintă un obstacol în calea ei. 
Legea atracției operează cu aceeaşi putere indiferent de timpurile pe 
care le trăim. 

Cum îti poti schimba sentimentele față de bani 

Dacă îți vei schimba sentimentele față de bani, situația ta 
financiară se va schimba. Cu cât vei ajunge să te simți mai bine în 
privința banilor, cu atât mai mulți bani vei atrage către tine. 


Atunci când nu ai foarte mulți bani, primirea facturilor te 
indispune. Din păcate, atunci când reacționezi negativ față de o 
factură mare, tu emiți o vibraţie negativă, care va atrage în viața ta 
alte facturi mari. Omul primeşte exact ceea ce oferă. De aceea, este 
foarte important ca atunci când îţi plăteşti facturile să găseşti o 
modalitate de a te simţi bine. Nu-ţi plăti niciodată facturile dacă nu 
te afli într-o stare de spirit pozitivă, căci în acest fel nu vei face decât 
să atragi facturi din ce în ce mai mari în viața ta. 


Pentru a schimba ceea ce simți este necesar să îți foloseşti 
imaginația, inventând un joc care să te facă să te simți bine atunci 
când îți plăteşti facturile. De pildă, îți poți imagina că acestea nu 
sunt facturi propriu-zise, ci modalități prin care poți dona bani unor 
companii sau persoane, din pură bunătate, pentru serviciile pe care 
ți le furnizează. 


Alternativ, îți poți imagina că facturile pe care le primeşti sunt de 
fapt cecuri. Cultivă-ţi recunoştinţa şi mulţumeşte companiei care ţi-a 
trimis factura, gândindu-te cât de mult ai beneficiat de pe urma 
serviciilor sale, de pildă a electricității sau a casei în care locuieşti 
(dacă trebuie să plăteşti o rată la bancă pentru aceasta). Poţi chiar 
scrie pe factură: „Mulţumesc. Am achitat.” Dacă nu ai bani să o 
plăteşti deocamdată, scrie pe ea: „Mulţumesc pentru banii primiți.” 
Legea atracției nu este interesată dacă imaginile mentale pe care ţi le 
creezi sunt reale sau nu (mai ales dacă şi simţi ceea ce îți imaginezi). 

Ea reacționează doar la ceea ce oferi. Punct. 


„Tu nu eşti răsplătit în funcţie de munca ta 

sau de timpul investit, ci în funcţie de măsura iubirii tale.” 
Sfânta Caterina de Siena (1347 — 1380) 

Filozoafă şi doctor al bisericii catolice 


=) => 


— Rhonda Byrne — 


Atunci când îți primeşti salariul, fii recunoscător pentru el, astfel 
încât banii primiți să se multiplice! Cei mai mulți dintre oameni nu se 
simt bine atunci când sunt plătiți, întrucât nu ştiu dacă banii primiți 
le vor ajunge până la următorul salariu. Ori de câte ori primeşti nişte 
bani (oricât de puţini), fii recunoscător! Reţine: recunoştinţa are 
capacitatea de a multiplica obiectul ei! 


Foloseşte-te de orice ocazie pentru a te juca 


Foloseşte-te de orice prilej în care manipulezi bani pentru a 
inventa un joc care să te facă să te simți bine, astfel încât banii să se 
multiplice. Ori de câte ori plăteşti pentru ceva, urmăreşte să simți 
starea de iubire! Imaginează-ți cât de mult îi ajută banii tăi pe 
membrii companiei pentru care faci plata. În acest fel, te vei simți 
mai bine şi nu te vei mai gândi că îţi cheltuieşti banii. Aceasta este 
diferența dintre un om care are foarte mulți bani şi unul care se luptă 
toată viața ca să îşi câştige traiul. 


lată un alt joc pe care îl poţi juca pentru a-ți aminti să te simți 
bine ori de câte ori trebuie să faci o plată. Imaginează-ţi o bancnotă 
de un dolar. Gândeşte-te că partea din față reprezintă latura ei 
pozitivă, care simbolizează abundența financiară, în timp ce partea 
din spate reprezintă latura ei negativă, care simbolizează sărăcia. Ori 
de câte ori primeşti bani, întoarce în mod deliberat bancnotele cu fața 
în sus şi aşează-le astfel în portofel. Procedează la fel şi atunci când 
dai bani. În acest fel, îți vei aminti de fiecare dată de ideea de 
abundență şi te vei simți mai bine. 


Poți juca acest joc şi atunci când plăteşti cu cardul de credit. 
Imaginează-ţi că partea din față reprezintă latura ei pozitivă, care 
simbolizează abundența, cu atât mai mult cu cât pe ea este înscris 
numele tău. 


Ori de câte ori faci o plată cash sau cu cârdul, doreşte-i persoanei 
din fața ta să se bucure de cât mai mulți bani şi urmăreşte să fii 
sincer, căci legea atracției te ajută să primeşti tot ceea ce oferi! 


Imaginează-ți că eşti un om bogat chiar în momentul de față. 
Gândeşte-te că dispui de toți banii din lume de care ai nevoie. Ce ai 
schimba în acest caz în viața ta? Gândeşte-te la toate lucrurile pe 

care le-ai putea face. Ce simţi? Cu siguranță, te simți altfel decât în 
mod obişnuit. Atunci când ai bani, mergi altfel, vorbeşti altfel, te 
comporți altfel. Întreaga ta postură corporală se schimbă. La fel şi 
reacțiile tale, în orice situaţie: atunci când trebuie să îți plăteşti 
facturile, în fața oamenilor, a circumstanțelor şi a tuturor 
evenimentelor din viață. Aceste reacții sunt diferite pentru că tu te 
simți altfel! Eşti mult mai relaxat, mult mai senin şi mult mai fericit. 
Totul ţi se pare uşor. Te bucuri de fiecare zi şi nu te mai gândeşti atât 
de mult la ziua de mâine. Asta înseamnă să iubeşti banii şi să îi 
atragi în mod magnetic către tine. Încearcă să cultivi acest sentiment! 


„Sesizează senzațiile asociate cu împlinirea dorinței tale şi 
asumă-ți-le ca şi cum te-ai afla deja în posesia obiectului dorit. 
În acest fel, dorințele tale îți vor fi îndeplinite.” 

Neville Goddard (1905 — 1972) 

Autor aparținând curentului Noua Gândire 


Spune da banilor 


Reţine: ori de câte ori auzi că altcineva a primit bani sau a avut un 
succes intr-un domeniu sau altul, bucură-te pentru el, căci asta 
înseamnă să te situezi pe aceeaşi frecvenţă cu el! Starea de bucurie 
este cea mai bună dovadă că te afli pe o frecvenţă de vibrație pozitivă; 
de aceea, bucură-te pentru succesele celorlalți oameni ca şi cum ai fi 
în pielea lor. Totul depinde de felul în care reacționezi în fața 
succeselor celorlalți oameni: dacă eşti capabil să te bucuri pentru ei, 
tu spui practic da banilor şi succesului personal. Dimpotrivă, dacă te 
simți dezamăgit sau invidios că nu te afli în locul lor, reacția ta 
negativă spune nu banilor şi succesului personal. Spre exemplu, 
dacă auzi că cineva a câştigat la loto sau că o companie a făcut un 
profit record, bucură-te. Simplul fapt că ai auzit această veste arată 
că te situezi pe aceeaşi frecvenţă de vibraţie, iar reacţia ta de bucurie 
interioară atrage în viața ta acelaşi tip de succes. 


Acum câţiva ani am ajuns pe fundul căldării din punct de vedere 
financiar. Îmi epuizasem limita de credit a mai multor carduri, 
apartamentul în care locuiam era ipotecat la maxim, iar compania 
mea avea datorii de milioane de dolari, întrucât tocmai produceam pe 
banii mei filmul Secretul. Pe scurt, mă aflam într-o situație disperată. 


~ 1035F 


— Rhonda Byrne — 


Îmi doream bani ca să termin filmul, şi cunoscând legea atracției, 
ştiam că pentru a-i atrage trebuia să îmi cultiv o stare de spirit cât 
mai pozitivă legată de bani. Nu îmi era însă deloc uşor, căci mă 
confruntam în fiecare zi cu datorii din ce în ce mai mari şi cu oameni 
care îmi cereau bani, şi nu aveam nicio idee cum să îmi plătesc 
propriii salariați. De aceea, am trecut la măsuri drastice. 


M-am dus la un bancomat şi am scos câteva sute de dolari de pe 
cardul meu de credit. Aş fi avut o nevoie disperată să îmi plătesc 
facturile şi să îmi cumpăr de mâncare cu aceşti bani, dar am preferat 
să mă plimb pe o stradă aglomerată şi să îi împart în stânga şi în 
dreapta trecătorilor. 

Mă uitam la fețele oamenilor care treceau pe lângă mine, 
încercând să mă decid cui să dau bani. De fapt, mi-aş fi dorit să le 
ofer tuturor bani, dar nu dispuneam decât de o sumă limitată. De 
aceea, m-am lăsat călăuzită de inimă şi le-am oferit bani tuturor 
trecătorilor față de care simțeam o anumită afinitate. A fost prima 
dată în viața mea când am simțit o iubire reală şi sinceră față de 
bani. De fapt, nu banii propriu-zişi erau obiectul iubirii mele, ci ideea 
de a-i dărui semenilor mei. Era o zi de vineri, aşa că m-am bucurat 
întregul weekend de starea extraordinară de exaltare pe care am 
simtit-o dăruind bani. Ori de câte ori îmi aminteam de gestul meu, 
îmi dădeau lacrimile. 


În ziua de luni mi s-a întâmplat ceva uimitor: contul meu bancar a 
fost încărcat cu 25.000 de dolari printr-o suită uimitoare de 
evenimente. Practic, banii mi-au căzut literalmente din cer. Cu mulți 
ani înainte cumpărasem acțiuni la compania unui prieten, după care 
am uitat de acestea, întrucât au rămas la aceeaşi valoare. În acea 
dimineață de luni am primit însă un telefon de la agentul meu 
bursier, care m-a întrebat dacă doream să îmi vând acțiunile, a căror 
valoare crescuse foarte mult peste noapte. Am acceptat imediat şi în 
după-amiaza aceleiaşi zile cei 25.000 de dolari mi-au fost virați în 
cont. 


Scopul gestului meu de vineri nu a fost de a oferi bani cu intenția 
premeditată de a primi alți bani, ci doar de a simți o stare de iubire 
față de bani. O viață întreagă m-am simţit rău ori de câte ori era 
vorba de bani. Dacă i-aş fi dăruit în acea zi de vineri cu intenția 
deliberată de a primi alți bani în loc, mecanismul nu ar fi funcționat, 
pentru că motivaţia gestului meu ar fi fost din nou lipsa banilor, care 

este un sentiment negativ. Din fericire, adevărata mea motivație a 
fost iubirea. Atunci când dăruieşti bani din iubire (asociind astfel 
conceptul de bani cu vibrația înaltă a iubirii), legea atracției îți va 
trimite cu siguranță alți bani. Cunosc pe cineva care a scris un cec 
de loo de dolari şi a donat aceşti bani pentru o operă de caritate la 
care ţinea foarte mult. După numai zece ore, el a încheiat cel mai 
mare contract de vânzare pe care l-a avut vreodată compania sa. 


„Nu contează atât de mult cât dăruim, 

cât iubirea pe care o investim în actul dăruirii noastre.” 
Maica Tereza (1910 — 1997) 

Misionară, laureată a premiului Nobel pentru Pace 


Dacă ai dificultăți financiare şi doreşti să îți schimbi gândurile şi 
sentimentele față de bani, transmite gânduri sincere de abundență 
tuturor oamenilor pe lângă care treci pe stradă de-a lungul zilei. 
Priveşte-le fețele şi imaginează-ți că le dăruieşti foarte mulți bani. 
Bucură-te sincer de această imagine, apoi treci la următoarea 
persoană. Acest exercițiu de imaginaţie este foarte uşor de practicat, 
iar dacă vei reuşi să simți starea de bucurie sinceră la gândul dăruirii 
acestor sume de bani, el îți poate schimba sentimentele față de bani, 
şi implicit situația financiară. 


Cariera şi afacerile 


„Geniul lipsit de inimă este o imposibilitate, 

căci nu este suficient să fii inteligent şi să dispui 

de o mare putere de înțelegere pentru a fi un geniu! 
Iubirea! Iubirea! lubirea! Aceasta este sufletul geniului.” 
Nikolaus Joseph von Jacquin (1727 — 1817) 

Om de ştiinţă olandez 


Forța de atracție care pune în mişcare toți banii din lume este 
iubirea. De aceea, orice om capabil să simtă iubire în situațiile 
asociate cu banii devine un magnet pentru aceştia. Banii nu trebuie 
câştigaţi din greu pentru a-ți dovedi astfel valoarea. Tu meriți să 
primeşti toți banii de care ai nevoie, chiar acum! Adevărata motivaţie 
a muncii este bucuria pe care ţi-o produce, nu nevoia de a-ți câştiga 
traiul. Munca este menită să te entuziasmeze şi să îți amplifice starea 
de iubire! Atunci când iubeşti ceea ce faci, banii vin de la sine. 

Dacă faci ceva ce nu-ți place cu unicul scop de a-ţi câştiga traiul, 
nu vei obține nici foarte mulți bani, şi nici slujba visată. Cu 
siguranță, slujba la care visezi există, şi tot ce trebuie să faci pentru 
a o atrage către tine este să îți manifeşti iubirea față de ea. 
Imaginează-ți că faci deja ceea ce îți place şi astfel vei atrage slujba 
visată. Caută toate amănuntele care îți plac la actuala slujbă şi 
manifestă-ți iubirea față de ele, căci numai prin iubire poți atrage 
lucruri plăcute în viața ta. Dacă vei proceda astfel, slujba la care 
visezi îți va bate singură la uşă! 


Cunosc un bărbat şomer care a depus cerere de angajare pentru o 
slujbă pe care şi-a dorit-o dintotdeauna. Pentru a atrage slujba de 
vis, el şi-a compus singur o scrisoare de acceptare de la compania la 
care a depus cererea, care includea salariul pe care şi-l dorea şi alte 
detalii legate de sarcinile de serviciu. Şi-a făcut cărți de vizită cu 
numele companiei pe ele şi le-a privit zilnic cu recunoştinţă pentru 
faptul că lucra la compania sa preferată. La fiecare câteva zile şi-a 
trimis singur email-uri de felicitare pentru noua sa slujbă. 


A urmat un interviu prin telefon, iar apoi altul față în față. La 
numai două ore după ultimul interviu, cei de la firmă l-au sunat 
pentru a-i da vestea că a obținut postul pe care şi l-a dorit 
dintotdeauna, oferindu-i un salariu mult mai mare decât cel pe care 
şi-l scrisese singur pe scrisoarea de acceptare. 


Chiar dacă nu ştii exact ce anume doreşti să faci în această viață, 
manifestă-ți iubirea prin cultivarea unei stări de spirit pozitive, iar 
sentimentele tale te vor conduce singure către slujba ideală pentru 
tine. Aceasta se află cu siguranţă pe vibrația înaltă a iubirii, iar dacă 
vei cultiva această vibraţie, vei fi atras în mod natural către ea. 


„Nu succesul este cheia fericirii. 
Fericirea este cheia succesului.” 
Albert Schweitzer (1875 — 1965) 
Filozof şi misionar medical, laureat al premiului Nobel pentru Pace 


Succesul în afaceri operează după acelaşi principiu. Dacă ai o 
afacere care nu merge aşa cum ţi-ai dori, adevărata problemă nu are 
nimic de-a face cu circumstanțele exterioare, ci cu sentimentele tale 
negative datorate absenței succesului. 

Chiar şi în cazul în care afacerea merge bine, dacă te enervezi din 
cauza unei probleme minore care apare din mers, tu creezi singur 
premisele prăbuşirii afacerii tale. Toate inspirațţiile şi ideile care te-ar 
putea conduce pe culmi nebănuite ale succesului în afaceri se află pe 
vibrația iubirii. De aceea, este foarte important să îţi cultivi în 
permanenţă o stare de spirit pozitivă legată de afacerea ta şi să rămâi 
cât mai des pe vibrația cea mai înaltă pe care o poţi susține. 


Imaginează-ţi, creează şi joacă jocuri mentale. Fă tot ce îţi stă în 
puteri pentru a-ți menține starea de spirit pozitivă. Prin ridicarea 
acestei stări de spirit, tu ridici automat şi vibrația afacerii tale. 

Iubeşte tot ce te înconjoară, în toate domeniile vieţii tale, inclusiv 
succesul altor companii, ca şi cum acestea ți-ar aparține! Dacă ideea 
de succes te face să te simți bine, oricui i-ar aparține acesta, tu îl 
atragi automat către tine! 


Indiferent cu ce te ocupi, ai grijă ca valoarea pe care o oferi să fie 
cel puțin egală cu valoarea banilor pe care îi primeşti sub formă de 
salarii sau sub formă de profit. Dacă ceea ce oferi este mai puțin 
decât ceea ce primeşti, vei fi predestinat eşecului. Atunci când iei 
ceva de la altcineva, tu iei practic de la tine. De aceea, urmăreşte să 
dăruieşti întotdeauna o valoare cel puțin egală cu cea pe care o 
primeşti. Dacă vei oferi o valoare chiar mai mare decât cea primită, 
cariera sau afacerea ta va înflori rapid. 

Iubirea cunoaşte nenumărate modalități de a-ți oferi 
ceea ce îți doreşti 


Banii nu sunt altceva decât un instrument care te poate ajuta să 
experimentezi ceea ce îți doreşti în viață. Dacă te vei gândi la toate 
lucrurile pe care le-ai putea face cu banii dacă i-ai avea, te vei simți 
mult mai bine (şi implicit, vei simţi o iubire şi o bucurie mult mai 
mare) decât dacă te vei gândi doar la bani. De aceea, imaginează-ți că 
deții deja toate lucrurile pe care ţi le doreşti, că faci deja tot ceea ce îţi 
doreşti să faci şi că ai devenit deja ceea ce îți doreşti să devii. Dacă 
vei proceda în acest fel, vei simți mult mai multă iubire decât dacă te 
vei gândi exclusiv la bani. 


Forța de atracție a iubirii cunoaşte nenumărate modalități prin 
care Îți poate oferi ceea ce îți doreşti. Una dintre ele este cea 
financiară, dar aceasta nu este nici pe departe singura. De aceea, nu 
face greşeala să crezi că banii reprezintă singura soluţie pentru a 
primi ceea ce îți doreşti. Acest mod de a gândi este limitat şi nu va 
face decât să îţi limiteze viața! 


Spre exemplu, sora mea a atras în viața ei o maşină nouă printr-o 
suită absolut neobişnuită de evenimente. Pe când îşi conducea 
maşina, îndreptându-se către serviciu, a fost prinsă de o viitură 
neaşteptată. Au apărut imediat echipajele de salvare, care au insistat 
să o ducă în brațe pe uscat, deşi nivelul apei nu era periculos de 
mare. Evenimentul a fost mediatizat şi a apărut chiar la ştiri. 
Amuzată de incident, sora mea s-a distrat şi a râs tot timpul. Maşina 
ei a fost însă avariată dincolo de orice posibilitate de reparare. De 
aceea, asigurările au despăgubit-o oferindu-i un cec uriaş, care i-a 
permis să îşi cumpere o maşină nouă, la care visa de multă vreme. 


Culmea este că sora mea îşi renova casa la vremea respectivă, aşa 
că nu şi-ar fi putut permite în niciun caz o maşină nouă. De aceea, 
nici măcar nu-i trecuse prin minte să îşi vizualizeze una. Ea a atras-o 
în viața ei pur şi simplu pentru că o altă soră a noastră şi-a 
cumpărat o maşină nouă, iar ea s-a bucurat pentru ea ca şi cum ar fi 
fost maşina ei. Bucuria ei a fost atât de sinceră şi de plină de iubire 
încât a activat instantaneu legea atracției, care a pus la rândul ei în 
mişcare circumstanțele şi evenimentele necesare pentru ca sora mea 
să primească maşina viselor sale. Atât de mare este puterea iubirii! 

Nimeni nu poate şti dinainte în ce fel va primi ceea ce îşi doreşte, 
dar forța iubirii cunoaşte aceste detalii. De aceea, renunţă la vechiul 
tău mod de a gândi şi cultivă-ți credința. Imaginează-ți că deții deja 
ceea ce îți doreşti şi bucură-te sincer. În acest fel, forța de atracţie a 
iubirii va găsi modalitatea perfectă pentru ca tu să primeşti ceea ce îţi 
doreşti. Mintea noastră rațională este limitată, dar nu şi inteligența 
iubirii. Căile lui Dumnezeu sunt infinit mai misterioase decât ne 
imaginăm noi. Prin urmare, nu-ți limita viața crezând că banii 
reprezintă unica soluție pentru a obține ceea ce îți doreşti. Nu fă din 
ei unicul tău obiectiv. Gândeşte-te întotdeauna la ceea ce îți doreşti 
să devii, să ai şi să faci. De pildă, dacă îți doreşti o casă nouă, 
imaginează-ți şi simte bucuria de a locui în ea. Dacă îţi doreşti haine 
frumoase, diferite aparate noi sau o maşină, să mergi la facultate, să 
te muţi într-o altă țară, să studiezi muzica, actoria sau să faci sport — 
imaginează-ţi toate aceste lucruri! În acest fel, acestea vor veni 
singure la tine, prin cele mai neaşteptate modalități! 


Regulile iubirii 


În ceea ce priveşte banii nu există decât o singură regulă: nu pune 
niciodată banii mai presus de iubire. În caz contrar, vei încălca legea 
de atracție a iubirii şi vei fi nevoit să suporţi consecințele. Iubirea 
trebuie să fie şi să rămână întotdeauna principala forță călăuzitoare 
din viața ta. Nicio altă dorință nu trebuie pusă mai presus de ea. 
Banii nu reprezintă decât un simplu instrument şi pot fi atraşi cu 
ajutorul iubirii, dar dacă îi vei pune mai presus de aceasta, viața va 
avea grijă să te corecteze oferindu-ți cele mai negative circumstanţe. 

De pildă, nu-ţi poți cultiva iubirea față de bani, manifestându-ți în 
acelaşi timp negativitatea față de ceilalți oameni, căci în acest fel vei 
deschide poarta către cele mai nefericite circumstanțe în domeniul 
relaţiilor, al sănătății, al fericirii şi chiar în cel financiar. 


„Dacă îți doreşti să ai parte de iubire, află că singura 
modalitate de a obține iubirea constă în a o oferi. 

Cu cât vei oferi mai multă iubire, cu atât mai mare 

va fi iubirea de care vei avea parte. 

Singura modalitate de a oferi iubirea constă 

în a te umple până la refuz cu vibrația ei, 

până când ajungi să devii precum un magnet.” 

Charles Haanel (1866 — 1949) 
Autor aparținând curentului Noua Gândire 


Tu eşti predestinat să obţii toți banii necesari pentru a duce o 
viață cu adevărat împlinită. Menirea ta nu este să suferi din cauza 
lipsei banilor, căci suferința nu face decât să adauge şi mai multă 
negativitate în această lume. Frumusețea vieții constă în faptul că 
atunci când pui pe primul loc iubirea, toți banii de care ai nevoie 
pentru a duce o viață împlinită vin singuri la tine. 


AFIRMAȚII CARE EMANĂ PUTERE 


e Cea care pune în mişcare toți banii din lume este forța de atracţie 
a iubirii. Orice om care oferă iubire prin faptul că se simte bine devine 
un magnet pentru atragerea banilor. 


e Este uşor să îți dai seama ce simți în legătură cu subiectul banilor: 
dacă nu dispui de toate lucrurile de care ai nevoie şi pe care ţi le 
doreşti, înseamnă că sentimentele tale faţă de bani sunt negative. 


e Iubirea nu este numai forța care atrage banii în viața ta, ci şi cea 
care te ajută să nu îi risipeşti. 

e Atunci când îți plăteşti facturile, găseşte o modalitate (oricare) de a 
te simţi bine. Imaginează-ți că facturile tale sunt în realitate cecuri pe 
care le încasezi, sau aplică legea recunoştinței şi mulţumeşte 
companiei care ţi-a trimis factura pentru serviciile ei. 


e Ori de câte ori primeşti o sumă de bani, oricât de mică ar fi 
aceasta, manifestă-ți recunoştinţa! Reţine: recunoştinţa este cel mai 
mare multiplicator al lumii. 


e Atunci când trebuie să faci o plată, urmăreşte să simţi o stare de 
iubire, nu una negativă pentru că îți cheltuieşti banii. Diferența dintre 
cele două atitudini este exact diferența dintre persoanele care au foarte 
mulţi bani şi cele care se luptă întreaga viață să îşi câştige traiul. 


e Foloseşte-te de banii fizici pentru a-ţi aduce aminte de conceptul 
de abundență. Imaginează-ți că partea din față a fiecărei bancnote 
reprezintă latura ei pozitivă, care simbolizează abundența. 

Ori de câte ori manipulezi bani (îi primeşti sau îi oferi), aşează în 
mod deliberat bancnotele cu fața în sus. 


e Dacă eşti capabil să te simţi bine atunci când vine vorba de 
succes, indiferent de persoana la care face referire el, tu atragi 
automat succesul în viața ta! 


e Oferă întotdeauna o valoare cel puțin egală cu cea a banilor pe 
care îi primeşti sub formă de salariu sau de profit. Dacă vei oferi o 
valoare chiar mai mare decât cea a banilor primiţi, afacerea şi cariera 
ta vor înflori. 


e Banii nu sunt decât un instrument care îți permite să 
experimentezi toate lucrurile care îți plac. Forța de atracţie a iubirii 
cunoaşte nenumărate modalități prin care îți poate oferi ceea ce îți 
doreşti. Banii nu reprezintă decât una dintre acestea. 


e Imaginează-ți că ai devenit deja ceea ce doreşti să devii, că ai deja 
ceea ce îți doreşti să ai şi că faci deja ceea ce îţi doreşti să faci. 

În acest fel, vei simţi o iubire şi o bucurie mult mai mari decât dacă 
te vei gândi tot timpul la bani. 


e Frumusețea vieții constă în faptul că atunci când pui pe primul loc 
iubirea, banii de care ai nevoie pentru a duce viața pe care ţi-o doreşti 
vin singuri la tine. 

PUTEREA ŞI RELAŢIILE 


„Proiectează asupra oricărei persoane cu care intri 

în contact, indiferent cât de minor este acest contact, 
întreaga iubire, afecțiune şi bunătate de care eşti capabil, 
şi fă acest lucru fără a aştepta nimic în schimb. 

Dacă vei proceda în acest fel, viața ta 

nu va mai fi niciodată aceeaşi.” 

Og Mandino (1923 — 1996) Autor 


Iubirea este legea universală, care se aplică în toate domeniile 
vieţii. În niciun alt domeniu nu este însă atât de evident acest lucru 
ca în domeniul relaţiilor. Forţei iubirii nu-i pasă în ce măsură cunoşti 
sau nu o persoană, dacă aceasta îți este prieten sau duşman, o 
persoană dragă sau un necunoscut. Ei nu-i pasă dacă ai de-a face cu 
un coleg de muncă, cu un şef, cu un partener de afaceri, cu un 
părinte, cu un copil, cu un elev sau cu vânzătoarea care te serveşte la 
magazin. Indiferent cine este persoana cu care intri în contact, tu nu 
ai decât două posibilităţi: fie îți manifeşti iubirea față de ea, fie nu. Şi 
la fel ca întotdeauna, tu primeşti ceea ce dăruieşti. 


Relaţiile reprezintă cel mai important canal al iubirii. De aceea, 
prin iubirea pe care o oferi în cadrul relaţiilor tale interumane tu îţi 
poţi schimba în bine întreaga viață. Pe de altă parte, relațiile pot 
deveni cea mai mare capcană a vieţii, căci foarte mulți oameni se 
folosesc de ele ca de pretextul suprem pentru a nu oferi iubire! 


Ceea ce dăruieşti altor oameni, îti dăruieşti tie 


Toţi marii maeştri iluminați din istorie ne-au învățat să ne iubim 
semenii. Această lege nu are nimic de-a face cu codul manierelor 
elegante, cu etica sau cu morala, ci reprezintă însuşi secretul suprem 
al vieţii! Prin intermediul ei, marii maeştri ne-au descris de fapt legea 
atracției! Atunci când îți iubeşti cu adevărat semenii, viața ta se 
transformă devenind cu adevărat extraordinară. Altfel spus, atunci 
când îți iubeşti cu adevărat semenii, tu primeşti în schimbul iubirii 
tale exact viața pe care o meriți. 

„Întreaga lege poate fi sintetizată într-o singură poruncă: 
iubeşte-ți aproapele la fel de mult ca pe tine însuți.” 
Sfântul Pavel (aproximativ 5 — 67) 

Apostol creştin, în Scrisoarea către Galateni 5:14 


Manifestă-ţi întotdeauna iubirea față de semeni prin bunătate, 
încurajări, sprijin, recunoştinţă sau alte sentimente pozitive, iar 
aceasta se va întoarce la tine multiplicată, oferindu-ți ceea ce îţi 
doreşti în toate celelalte domenii ale vieţii, inclusiv în cel al sănătății, 
în cel financiar, al fericirii şi al carierei. 


Invers, dacă îţi vei proiecta negativitatea asupra semenilor tăi prin 
critici, mânie, nerăbdare sau alte sentimente mai puţin plăcute, 
această negativitate se va întoarce în mod garantat asupra ta! Mai 
mult decât atât, ea se va întoarce multiplicată, putând să îţi afecteze 
întreaga viaţă. 


Nu cealaltă persoană este responsabilă 


Este foarte uşor să îți dai seama cât de multă iubire ai oferit până 
acum în planul relaţiilor. Dacă te bucuri de o relaţie de cuplu sau de 
familie excelentă, înseamnă că iubirea şi recunoştinţa pe care le-ai 
manifestat până în prezent au depăşit negativitatea pe care ai emis-o. 
Invers, dacă ai parte de relaţii dificile sau dizarmonioase, înseamnă 
că ei emis mai multă negativitate decât iubire. 


Foarte mulți oameni cred în mod greşit că o relaţie este bună sau 
rea din cauza celeilalte persoane, dar mecanismul vieții nu 
funcționează astfel. Degeaba îi spui forței iubirii: „Nu îmi voi oferi 
iubirea decât dacă o voi primi la rândul meu de la cealaltă persoană!” 
Viața nu oferă niciodată nimic decât celor care încep prin a dărui 
vibraţiile respective! Tu primeşti exact ceea ce oferi. De aceea, singura 
persoană responsabilă pentru ceea ce primeşti eşti chiar tu. Totul 
depinde de sentimentele tale. 


Tu poţi schimba chiar acum orice relație căutând lucrurile pe care 
le iubeşti, pe care le apreciezi şi pentru care te simți recunoscător la 
cealaltă persoană. Dacă vei face efortul deliberat de a căuta mai 
degrabă lucrurile pozitive decât cele negative din viața celeilalte 

persoane, în relația dintre tine şi ea se va produce un miracol. La 
prima vedere, ți se va părea chiar că persoana s-a transformat într-o 
manieră de-a dreptul incredibilă. Adevărata cauză a transformării 
relaţiei tale va fi însă forța iubirii, care are capacitatea de a dizolva 
orice negativitate, inclusiv cea manifestată în cadrul relațiilor. Tot ce 
trebuie să faci în acest scop este să îți descătuşezi forța iubirii 
căutând lucrurile care îți plac la cealaltă persoană, şi întreaga relaţie 
se va schimba! 


Cunosc personal sute de relaţii care s-au transformat în bine prin 
puterea iubirii, dar unul dintre cazurile care m-au impresionat cel 
mai mult este cel al unei femei care s-a folosit de această putere 
pentru a-şi restaura căsnicia aproape destrămată. Cazul mi s-a părut 
deosebit deoarece femeia îşi pierduse orice iubire față de bărbatul ei, 
pe care nici măcar nu îl mai suporta în preajmă. Acesta se plângea 
întotdeauna de tot şi de toate, era bolnăvicios, deprimat şi mânios, şi 
îi abuza verbal pe ea şi pe cei patru copii ai lor. 


Când a aflat despre puterea iubirii, femeia s-a decis pe loc să îşi 
cultive starea de fericire în pofida problemelor căsniciei sale. 
Instantaneu, atmosfera din casa lor a devenit mai tolerabilă, iar 
relaţiile femeii cu copiii ei s-au îmbunătățit radical. Ea şi-a revăzut 
albumele cu fotografii de familie şi şi-a adus aminte de momentele 
frumoase de la începutul căsniciei sale. A luat chiar câteva dintre ele 
şi le-a pus pe birou, astfel încât să le vadă în fiecare zi. S-a întâmplat 
apoi ceva uimitor. Femeia a început să simtă din nou iubirea pe care 
a avut-o cândva pentru soțul ei, iar aceasta s-a amplificat în scurt 
timp. A ajuns chiar să îşi iubească bărbatul mai mult decât îl iubise 
vreodată până atunci. Depresia şi starea constantă de furie a 
acestuia au dispărut ca prin farmec, iar starea sa de sănătate a 
început să se îmbunătățească. De unde nu cu mult timp în urmă 
femeia dorea să plece cât mai departe de bărbatul ei, astfel încât să 
nu îl mai vadă niciodată, acum cei doi sunt aproape de nedespărțit, 
ca în prima tinereţe. 


Iubirea înseamnă libertate 


Unul din aspectele mai puţin înțelese în ceea ce priveşte iubirea 
oferită în cadrul unei relații şi care îi împiedică pe foarte mulți 
oameni să se bucure de viața pe care şi-o doresc este acela că iubirea 

înseamnă libertate. Acest aspect pare greu de înțeles deoarece puțini 
oameni înțeleg de fapt ce înseamnă să le ofere celorlalți iubirea lor. 
Pentru a înțelege mai bine acest aspect, este important să spunem ce 
înseamnă să nu le oferi iubire semenilor tăi. 


Atunci când încerci să îl schimbi pe celălalt aşa cum doreşti tu, cu 
siguranță nu îi oferi iubire! Atunci când eşti convins că ştii ce este 
bine pentru el mai bine decât el însuşi, cu siguranţă nu îi oferi iubire! 
Atunci când crezi că tu ai dreptate, iar celălalt greşeşte, cu siguranță 
nu îi oferi iubire! Orice formă de critică, de acuzare, lamentările, 
sâcâielile şi căutarea nodului în papură înseamnă că nu îi oferi 
celuilalt iubire! 


„Ura nu poate fi cucerită de ură. 

Ea nu poate fi cucerită decât de iubire. 
Aceasta este legea eternă.” 

Gautama Budda (563 — 483 Î. Ch.) 
Fondatorul budismului 


Doresc să îți împărtăşesc o poveste pe care am aflat-o şi care 
demonstrează cum trebuie să procedăm în cadrul relațiilor noastre. 
Soţia unui bărbat l-a părăsit pe acesta, luând inclusiv copiii cu ea. 
Bărbatul s-a simțit devastat, şi-a acuzat nevasta şi a refuzat să îi 
accepte acesteia decizia. El a continuat să o contacteze, fiind ferm 
hotărât să facă tot ce îi stătea în puteri pentru a o readuce acasă. 
Poate că bărbatul era convins că acționa astfel din iubire, dar 
acțiunile sale nu erau deloc pline de iubire. El îşi acuza în 
permanenţă soția pentru destrămarea căsniciei lor, fiind convins că 
aceasta greşea, în timp ce el avea dreptate. De aceea, i-a refuzat 
acesteia dreptul de a decide pentru ea. În cele din urmă, ca urmare a 
hărțuielilor la care o supunea neîncetat, a fost arestat de poliție şi 
trimis la închisoare. 


Într-un târziu, bărbatul a înţeles că nu îşi manifesta iubirea față 
de soția sa atunci când îi contesta libertatea de a alege viața pe care 
şi-o dorea. Mai mult decât atât, incapacitatea sa de a-i oferi soției 
sale libertatea de a alege l-a costat propria sa libertate (la propriu). 
Legea atracției este sinonimă cu legea iubirii şi nimeni nu o poate 
încălca fără a suporta consecințele. Cine o violează se condamnă 
singur. 

Am dorit să relatez această poveste deoarece foarte puţini oameni 
sunt capabili să accepte cu seninătate destrămarea relațiilor lor. 

Nimeni nu are însă dreptul de a-i interzice altui om libertatea de a 
alege viața pe care şi-o doreşte, întrucât acest mod de a proceda nu 
are nimic de-a face cu iubirea. De bună seamă, este foarte dificil să 
accepți atunci când te simți sfâşiat în interiorul tău, dar trebuie 
totuşi să îi respecţi celuilalt dreptul la liberul său arbitru, în ultimă 
instanță, ceea ce îi oferi se va întoarce asupra ta, iar dacă îi negi 
dreptul legitim de a face propriile alegeri vei atrage în viața ta 
circumstanțe care te vor împiedica la rândul lor să îți manifeşti 
liberul arbitru. Acest lucru se poate întâmpla în orice domeniu de 
viață, nu neapărat în cel al relaţiilor. De pildă, este posibil să atragi 
mai puţini bani, să te îmbolnăveşti, să îţi pierzi slujba (sau o 
promovare). Pe scurt, ţi se poate întâmpla ceva care îți va afecta 
propria libertate. Aşa cum spuneam mai devreme, pentru legea 
atracției nu exişti decât tu. „Cealaltă persoană” nu există pentru ea. 
Tu primeşti exact ceea ce oferi. 


Desigur, a-ți iubi semenii nu înseamnă să le permiţi să te calce în 
picioare sau să te abuzeze în vreun fel, căci nici aceste acţiuni nu au 
nimic de-a face cu iubirea. 

Atunci când îi permiți unei alte persoane să se folosească de tine, 
tu nu o ajuţi nici pe ea, nici pe tine. Iubirea nu este niciodată slabă, 
iar legea ei este implacabilă, învățându-ne să ne maturizăm şi să 
creştem. 

De aceea, legea iubirii ne obligă să experimentăm întotdeauna 
consecinţele faptelor noastre. 


Aşadar, dacă lăsăm pe altcineva să ne calce în picioare, noi nu ne 
manifestăm în niciun caz iubirea față de el. Soluția este alta: noi 
trebuie să ne ridicăm propria frecvență de vibrație pe cel mai înalt 
nivel posibil, urmărind să ne simțim cât mai bine, iar legea atracției 
are grijă să rezolve sigură situația în locul nostru. 


„Ori de câte ori cineva mă insultă, 

încerc să îmi ridic sufletul suficient de sus 
pentru ca insulta să nu îl atingă.” 

René Descartes (1596 — 1650) 
Matematician şi filozof 

Secretul relațiilor 


Viaţa ne prezintă cele mai variate circumstanțe, pentru a le putea 
alege pe cele pe care le preferăm. Printre altele, ea ne prezintă diferiți 
oameni pentru ca noi să putem alege lucrurile care ne plac la ei, 
astfel încât să putem întoarce spatele aspectelor care ne displac. De 
bună seamă, dacă o persoană ne displace complet, noi nu trebuie să 
inventăm calități pe care nu le are, ci doar să ne distanțăm de ea, 
fără a-i oferi niciun fel de sentimente negative. 


A te distanța de cineva care nu îți place înseamnă a te simți 
relaxat, nu iritat, în preajma sa. Înseamnă a conştientiza că viaţa îţi 
oferă astfel posibilitatea de a face o alegere. Nu are niciun rost să te 
cerți cu el pentru a-i dovedi că greşeşte, să îl acuzi sau să îl 
învinovățeşti, ori să încerci să îl schimbi pornind de la premisa că tu 
eşti cel care are dreptate. Niciuna din aceste atitudini şi 
comportamente nu are nimic de-a face cu iubirea. Dimpotrivă! 


„Sufletul tău este hrănit atunci când eşti bun 
şi este distrus atunci când eşti crud.” 

Regele Solomon (aproximativ Sec. X Î. Ch.) 
Rege biblic al Israelului, în Proverbe 11:17 


Atunci când te situezi pe frecvenţa iubirii, singurii oameni care pot 
intra în viața ta sunt cei care emană aceeaşi frecvență. 


Aşa cum tu ai zile în care te simţi fericit şi altele în care te simți 
iritat sau trist, manifestând astfel cele mai variate ipostaze, la fel au 
şi ceilalți oameni, inclusiv cei cu care întreții relații. Dincolo de aceste 
ipostaze se află însă întotdeauna aceeaşi persoană. De aceea, dacă te 
vei simți fericit, oamenii pe care îi cunoşti vor avea tendința să îţi 
prezinte ipostaza lor fericită. Nu poţi beneficia însă de această 
ipostază decât dacă începi prin a fi tu însuți fericit! 


Desigur, asta nu înseamnă că tu eşti responsabil în vreun fel 
pentru fericirea celorlalți oameni. Fiecare este responsabil pentru 
viața sa, inclusiv pentru fericirea de care se bucură. Legea atracției 
are însă grijă ca atunci când te simţi fericit să atragi inevitabil 
ipostazele fericite ale oamenilor cu care ai de-a face. 

„Fericirea noastră depinde numai de noi.” 
Aristotel (384 — 322 I. Ch.) 
Filozof şi savant grec 


Consilierii personali în domeniul relaţiilor 


Una din modalitățile prin care poţi ieşi dintr-o stare de iritare 
atunci când te afli într-o relaţie dificilă constă în a ţi-l imagina pe 
celălalt ca fiind „consilierul tău personal în domeniul relaţiilor”. Forța 
iubirii îți prezintă tot felul de astfel de consilieri, deghizați sub forma 
unor oameni obişnuiţi, care te învață să îți controlezi emoţiile şi să 
optezi întotdeauna pentru iubire! 


Unii oameni nu se dovedesc nişte consilieri foarte buni în 
domeniul emoţional, întrucât nu apasă niciodată pe butoanele tale 
dureroase, fiind uşor de iubit. Alții sunt însă nişte consilieri foarte 
duri, forțându-te să îți depăşeşti limitele la fel cum procedează de 
multe ori antrenorii sportivi. Deşi relația cu ei poate părea dificilă, ei 
sunt cei care te pot ajuta să devii mai puternic, făcându-te să alegi 
iubirea chiar şi în cele mai dificile circumstanţe. 


Consilierii personali în domeniul emoțional pot folosi cele mai 
variate strategii şi tactici pentru a te pune la încercare, dar lucrul pe 
care trebuie să îl reţii este că toate aceste provocări au unicul scop de 
a te determina să optezi întotdeauna pentru iubire, şi nu pentru 
negativitate şi acuzații. Unii consilieri te pot provoca să îi judeci pe ei 
sau pe alții, dar ai grijă să nu cazi în această capcană. Judecata 
critică este întotdeauna negativă şi nu are nimic de-a face cu iubirea. 
De aceea, dacă eşti incapabil deocamdată să iubeşti calitățile pozitive 
ale unei anumite persoane, mai bine distanțează-te de ea, dar fără a 
o critica şi fără a o acuza. 


Alți consilieri te pot testa altfel, provocându-te să te simți furios, 
plin de ură sau dornic de răzbunare. Evită aceste stări de spirit şi 
caută întotdeauna numai lucrurile care îți plac în viață. Unii 
consilieri pot încerca chiar să te facă să te simți vinovat, nedemn sau 
plin de teamă. Nu cădea în niciuna din aceste capcane, căci 
negativitatea de orice fel nu are nimic de-a face cu iubirea. 

„Ura paralizează viața; iubirea o eliberează. 

Ura aruncă viața în confuzie; iubirea o armonizează. 

Ura întunecă viața; iubirea o iluminează. ” 

Martin Luther King Jr. (1929 — 1968) 

Pastor baptist şi lider al Mişcării pentru Drepturile Omului 


Dacă îţi vei imagina oamenii din viața ta ca pe nişte consilieri în 
domeniul relațiilor personale, acest lucru te va ajuta să treci mai uşor 
de relaţiile dificile. Numai consilierii duri te pot face mai puternic şi 
mai hotărât să optezi pentru iubire în orice condiţii. Dincolo de toate, 
ei îți transmit mesajul că ai intrat pe o frecvență de vibrație negativă, 
din care nu vei putea ieşi decât dacă te vei simți mai bine! Nimeni nu 
poate intra în viața ta şi nu te poate afecta într-un sens negativ dacă 
nu ai deja aceeaşi frecvență de vibrație. Atât timp cât te afli pe 
frecvența iubirii, aceşti oameni nu te pot afecta, indiferent cât de 
puternici sau de negativişti sunt. 


Ceilalți oameni îşi joacă pur şi simplu rolul de consilieri personali 
în domeniul relaţiilor, la fel ca şi tine. În realitate nu există duşmani, 
ci doar mari consilieri personali, care te pot ajuta să ajungi la rândul 
tău mare. 


Legea atracției este foarte molipsitoare 


Legea atracției este foarte molipsitoare. Dacă te bucuri pentru 
norocul unei alte persoane, norocul ei trece imediat la tine! Dacă 
apreciezi sau admiri un talent sau o calitate la o altă persoană, 
acestea au tendinţa să ţi se transfere. Acelaşi mecanism funcționează 
însă şi invers: dacă te gândeşti sau discuți despre calitățile negative 
ale unei alte persoane, acestea se lipesc imediat de tine, iar singurul 
responsabil eşti tu. 


Legea atracției răspunde la sentimentele tale. Tu primeşti numai 
ceea ce oferi. De aceea, dacă îi pui o etichetă unei alte persoane, unei 
circumstanţe sau unui eveniment din viața ta, tu îţi lipeşti singur 
aceeaşi etichetă de frunte, şi exact de lucrul respectiv vei avea parte 
în viitor. 


Din fericire, această veste este una bună, căci ea înseamnă că poți 
atrage în viața ta tot ceea ce îți place la ceilalți oameni, spunând da 

lucrurilor respective din toată inima! Aşa cum spuneam, lumea 
exterioară este catalogul din care poţi alege articolele favorite, iar 
dacă vei înțelege corect cum funcționează puterea iubirii tale, îți vei 
face o ocupaţie cu normă întreagă din a observa tot ce îți place la 
ceilalți oameni. 

Aceasta este cea mai uşoară modalitate de a-ți schimba întreaga 
viață, cu mult mai uşoară decât efortul şi suferința. Tot ce trebuie să 
faci este să remarci lucrurile care îți plac la ceilalți oameni şi să te 
bucuri sincer pentru ei, evitând lucrurile care îți displac la ei fără a le 
oferi sentimentele tale. 

Ce poate fi mai uşor decât atât? 


„Am făcut primul pas cu un gând bun, 

al doilea pas cu un cuvânt bun, 

iar al treilea pas cu o faptă bună, 

şi astfel am ajuns în Paradis.” 

Cartea lui Arda Viraf (aproximativ sec. VI) 
Text religios zoroastrian 


Şi bârfa este la fel de molipsitoare 


La prima vedere bârfa pare inocentă, dar ea poate genera foarte 
mult rău în viața oamenilor. De aceea, ea nu are nimic de-a face cu 
iubirea. Dimpotrivă, ea echivalează cu emanarea unor vibrații 
negative, iar cei care bârfesc au parte exact de aceleaşi vibrații în 
viața lor. În realitate, bârfa nu le face rău celor bârfiți, ci bârfitorilor! 


Atunci când vorbeşti cu un membru de familie sau cu un prieten 
şi acesta îți spune ceva negativ despre o cunoştinţă comună, el se 
află pe frecvența de vibrație negativă a bârfei. Atât timp cât îl asculți 
tu te afli pe aceeaşi frecvență de vibrație, căci este imposibil să 
asculți ceva negativ fără a asocia sentimente negative cuvintelor 
auzite. În mod similar, atunci când vorbeşti cu un coleg de serviciu 
bârfind pe cineva, amândoi emanați negativitate. Nimeni nu poate 
rosti sau asculta un mesaj negativ păstrându-şi sentimentele 
pozitive! 


De aceea, este foarte important să nu ne băgăm nasul acolo unde 
nu ne fierbe oala, respectiv în treburile altor oameni, dacă nu dorim 
să ne molipsim exact cu calitățile criticate! 

Dacă nu doreşti ca o persoană, o situație sau un eveniment 
neplăcut să te afecteze, întoarce-i spatele fără a simţi nimic. În acest 
fel, îți vei face nu doar ţie un serviciu, ci şi persoanelor cu care eşti 
tentat să bârfeşti şi care nu sunt conştiente de efectele negative 
molipsitoare pe care le poate avea bârfa. 


Dacă te trezeşti că ai început să bârfeşti pe cineva sau că discuți 
cu o persoană care bârfeşte, opreşte-te chiar în mijlocul frazei şi 
spune imediat: „Pe de altă parte, îi sunt recunoscător persoanei 
respective pentru...” Continuă spunând ceva bun despre persoana pe 
care ai bârfit-o mai devreme. 


„Dacă cineva vorbeşte sau acționează cu gând rău, 
durerea îl urmează. Dacă el vorbeşte sau acționează 
cu un gând curat, el va fi urmat de fericire 

ca de o umbră care nu îl va mai părăsi niciodată.” 
Gautama Budda (563 — 483 Î. Ch.) 

Fondatorul budismului 


Reacţia ta reprezintă o alegere 


Aşa cum spuneam, viața îți prezintă diferite persoane şi 
circumstanţe pentru ca tu să poți alege dintre ele ceea ce îţi place şi 
ceea ce nu-ți place. Ori de câte ori reacționezi în fața unei persoane, a 
unei circumstanțe sau a unui eveniment, reacția ta va avea inclusiv o 
componentă emoțională, care se va întoarce apoi asupra ta. De aceea, 
această reacție reprezintă de fapt o alegere! Indiferent dacă este 
pozitivă sau negativă, reacția ta îți va afecta în continuare viața, 
molipsindu-te. Cu alte cuvinte, prin felul în care reacționezi, tu afirmi 
de fapt că îți doreşti mai mult din vibrația respectivă! De aceea, eşti 
foarte important să îți supraveghezi reacțiile în viața relațională, 
întrucât ele reprezintă emoţii pe care le emani (fie ele pozitive sau 
negative) şi care vor atrage în viața ta circumstanţe aflate pe aceeaşi 
frecvenţă de vibraţie (care te vor face să te simți la fel). 


Dacă cineva spune sau face ceva şi te trezeşti că te simți iritat, 
insultat sau de-a dreptul furios, fă tot ce îţi stă în puteri pentru a-ţi 
schimba imediat reacția negativă. Simplul fapt că ai devenit conştient 
de reacția ta negativă este adeseori suficient pentru a diminua 
puterea sentimentelor negative, şi de multe ori chiar pentru a le 

neutraliza complet. Dacă simți totuşi că aceste sentimente negative 
continuă să te afecteze, cel mai bine este să te îndepărtezi şi să 
petreci câteva minute amintindu-ți de lucrurile pe care le iubeşti în 
mod natural, până când începi să te simți mai bine. De pildă, îți poți 
aminti de muzica ta preferată, de hobby-urile tale sau de orice alte 
lucruri (obiecte materiale, acțiuni sau persoane) pe care le iubeşti. 
Dacă te simți capabil, te poți gândi chiar la aspectele pozitive ale 
persoanei care te-a scos din minți. Acest lucru nu este întotdeauna 
uşor, dar dacă îl poţi face, el va accelera mult procesul de schimbare 
a frecvenței tale de vibraţie. Mai mult, aceasta este cea mai rapidă 
cale de a deveni maestrul sentimentelor tale! 


„Omul care se controlează poate pune în mod deliberat 

capăt unei stări de tristeţe şi îşi poate inventa oricând 

o plăcere. Eu nu doresc să fiu la mila emoţiilor mele, ci doresc 
să mă folosesc de ele, să mă bucur de ele şi să le domin.” 
Oscar Wilde (1854 — 1900) 

Autor şi poet 


Tu poți schimba orice situație negativă din viața ta, dar nu atât 
timp cât îi porți resentimente. Atât timp cât vei continua să 
reacționezi negativ față de ea, propriile tale emoții vor amplifica şi vor 
multiplica negativitatea cu care te confrunți. Dacă îți vei schimba 
starea de spirit, trecând la sentimente mai pozitive, acestea vor 
amplifica şi vor multiplica imediat tot ce este pozitiv în viața ta. Chiar 
dacă te afli într-o situație neplăcută şi nu vezi nicio ieşire din impas, 
forța iubirii găseşte întotdeauna modalitatea cea mai potrivită! 


Iubirea este un scut 


Dacă nu doreşti să fii afectat de negativitatea altor persoane, 
aminteşte-ți de câmpul magnetic al emoțiilor (aura) care înconjoară 
orice om. Există un câmp magnetic al iubirii, unul al bucuriei, unul 
al fericirii, unul al recunoştinței, unul al pasiunii, unul al 
entuziasmului etc., după cum există şi un câmp magnetic al furiei, 
altul al descurajării, altul al frustrării, altul al urii, altul al dorinţei de 
răzbunare etc. 


Un om înconjurat de câmpul magnetic al furiei nu se simte 
niciodată bine. De aceea, dacă te afli în apropierea lui, el va avea 

tendința să îşi direcționeze furia asupra ta. Chiar dacă nu îşi 
propune în mod intenţionat să îţi facă rău, el nu mai percepe nimic 
frumos atunci când priveşte lumea înconjurătoare prin filtrul furiei 
sale. După cum spune expresia populară, el „vede roşu în fața 
ochilor” şi este predispus să îşi reverse furia asupra primei persoane 
care îi iese în cale, inclusiv asupra unei persoane dragi. Ţi se pare 
cumva familiară această situație? 


Dacă te simți excepțional de bine, forța câmpului tău magnetic 
creează în jurul tău un scut pe care nicio vibraţie negativă nu îl poate 
penetra. De aceea, negativitatea celor din jurul tău nu te poate 
atinge, alunecând pe lângă scutul tău emoțional fără să te afecteze în 
niciun fel. 


Pe de altă parte, dacă cineva îți spune ceva neplăcut şi te simți 
atins, este bine să fii conştient că nivelul tău de vibraţie a scăzut, 
întrucât negativitatea celeilalte persoane a trecut de bariera scutului 
tău emoţional. În astfel de cazuri nu merită să faci decât un singur 
lucru: să te scuzi politicos şi să pleci, urmărind să îţi ridici din nou 
nivelul de vibraţie personal. Două câmpuri aflate pe aceeaşi vibrație 
se amplifică rapid atunci când intră în contact, iar dacă vibrația 
respectivă este negativă, nimic bun nu poate ieşi din această situație. 
Cu siguranță cunoşti acest lucru din experiența ta personală: două 
câmpuri negative care interacționează nu reprezintă deloc un lucru 
plăcut! 


„Dacă este lăsată să se liniştească, 
apa plină cu mâl devine curată.” 
Lao Tzu (sec. VI Î. Ch., aproximativ) 
Fondatorul taoismului 


Dacă te simți trist, dezamăgit, frustrat sau dacă ai orice altă trăire 
negativă, înseamnă că percepi lumea exterioară prin filtrul vibraţiei 
respective. De aceea, întreaga lume ți se va părea tristă, 
dezamăgitoare sau frustrantă. Atunci când priveşti lumea prin filtrul 
sentimentelor negative, este imposibil să vezi ceva frumos sau bun în 
ea. Este foarte uşor să intri astfel într-o spirală descendentă, căci 
această stare de spirit va continua să atragă în viața ta persoane, 
evenimente şi circumstanțe negative, şi peste toate nu îţi va fi deloc 
uşor să găseşti soluții pentru problemele tale atât timp cât nu îţi vei 
schimba starea de spirit. Schimbarea stării de spirit este infinit mai 

uşoară decât încercarea de a schimba circumstanțele exterioare. De 
fapt, nicio acțiune fizică executată în lumea exterioară nu va putea 
schimba vreodată situația în care te afli. În schimb, dacă îţi vei 
schimba starea emoțională de spirit, circumstanțele exterioare se vor 
schimba de la sine! 


„Puterea provine din interiorul nostru, dar noi 
nu o putem primi până când nu o dăruim.” 
Charles Haanel (1866 — 1949) 

Autor aparținând curentului Noua Gândire 


Atunci când cineva este înconjurat de câmpul magnetic al 
bucuriei, simpla sa intrare într-o încăpere este suficientă pentru a 
lumina atmosfera. Oamenii populari şi cu personalități magnetice 
sunt întotdeauna cei care se simt bine în pielea lor. Bucuria care îi 
înconjoară este atât de puternică încât atrage pe toată lumea în jurul 
lor. 


Pe scurt, cu cât te vei simți mai bine şi cu cât mai multă iubire vei 
emana, cu atât mai magnetic şi mai dilatat va deveni câmpul care te 
înconjoară, atrăgând în viața ta toate persoanele şi circumstanţele 
care îți sunt pe plac! Imaginează-ți cum ar putea fi viața ta... 


Tpi 

Iubirea este puterea care conectează totul 


„Când toți oamenii din lume vor ajunge să se iubească 
unii pe alții, cei puternici nu îi vor mai asupri pe cei slabi, 
majoritatea nu va mai asupri minoritățile, 

cei bogaţi nu îi vor mai asupri pe cei săraci, 

cei faimoşi nu îi vor mai disprețul pe cei umili, 

iar cei vicleni nu îi vor mai amăgi pe cei inocenți.” 

Mozi (aproximativ 470-391 Î. Ch.) 

Filozof chinez 


Tu ai în fiecare zi nenumărate ocazii de a le oferi celorlalți oameni 
iubirea ta prin intermediul sentimentelor pozitive. Ori de câte ori te 
simți fericit, tu le transmiți celor din jur o stare pozitivă de iubire, 
care se va întoarce apoi asupra ta într-o măsură mult mai mare decât 
îți imaginezi la ora actuală. 


Dacă îi transmiți unui alt om o stare pozitivă de spirit, iar el 
reuşeşte să o transmită mai departe, la fel ca un bulgăre de zăpadă, 
toată această pozitivitate se va întoarce asupra ta, indiferent cât de 
departe a călătorit ea. În acest fel, nu numai că vei primi înapoi 
iubirea pe care i-ai dăruit-o primei persoane, dar vei primi întreaga 
iubire care a fost transmisă mai departe, unui număr de oameni care 
poate fi nelimitat! Această vibraţie înaltă se va întoarce la tine 
deghizată sub forma unor persoane, evenimente şi circumstanțe 
pozitive care îți vor transforma radical viața în bine. 


În mod similar, dacă influenţezi negativ o altă persoană într-o 
asemenea măsură încât aceasta reuşeşte să îşi transmită 
negativitatea inclusiv altor persoane, toată această negativitate se va 
întoarce asupra ta, sub forma unor circumstanțe negative care îți vor 
afecta situația financiară, cariera, starea de sănătate sau relațiile. 
Aşa cum spuneam, tu primeşti întotdeauna ceea ce oferi. 


„Dacă eşti afectat negativ de o situație exterioară, 
durerea ta nu se datorează situației propriu-zise, 

ci reacției tale în fața ei. Din fericire, tu îți poți revizui 
oricând doreşti această reacţie.” 

Marcus Aurelius (121 — 180) 

Împărat roman 


== 

Ori de câte ori te simţi plin de entuziasm, fericit şi bine dispus, 
aceste sentimente pozitive îi influențează pe toți cei din jurul tău. 
Chiar dacă interferezi doar câteva momente cu o persoană într-un 
magazin, în autobuz sau în lift, buna ta dispoziție îi poate influența 
starea de spirit, iar efectul acestei transformări asupra propriei tale 
vieți va fi uluitor. 


„Reţine: nu există acte minore de bunătate. 
Fiecare astfel de faptă generează efecte în lanţ, 
care nu se vor sfârşi niciodată.” 

Scott Adams (N. 1957) 

Creator de benzi desenate 


Iubirea este întotdeauna soluția pentru toate problemele tale 
relaționale. Tu nu vei putea îmbunătăți niciodată o relaţie cu ajutorul 
negativității. De aceea, aplică Procesul Creator în cazul relației pe 
care doreşti să o transformi şi oferă-i celeilalte persoane iubirea ta 
pentru a o putea primi la rândul tău. Aplică Cheile Puterii în cazul 
particular al relaţiilor tale. Observă toate lucrurile care îți plac şi 
întoarce-ți spatele celor care nu îți sunt pe plac. Imaginează-ţi că ai o 
relație perfectă pe vibrația supremă a iubirii şi încearcă să simți acest 
lucru. Dacă ţi se pare dificil să te simţi bine atunci când vine vorba 
de relația ta, iubeşte cât mai mult celelalte persoane şi situații din 
jurul tău şi încearcă să nu mai observi aspectele negative ale relației 
tale. 


Iubirea poate face minuni! Tot ce trebuie să faci tu este să te simți 
bine, iar negativitatea care îți afectează relația va dispărea de la sine. 
Ori de câte ori te confrunți cu o situație neplăcută în cadrul relației 
tale, soluția este întotdeauna iubirea! Situaţia se va rezolva apoi prin 
modalități pe care la ora actuală nu le poţi bănui, dar se va rezolva 
cu siguranță, atât timp cât îți vei păstra starea pozitivă de spirit. 


Mesajul pe care ni l-au transmis Lao Tzu, Buddha, lisus, 


Mahomed şi alte ființe iluminate a fost cât se poate de explicit şi de 
limpede: iubiți! 

AFIRMAȚII CARE EMANĂ PUTERE 


e Indiferent cu ce persoană intri în contact, tu ai de ales între două 
extreme: fie îi oferi iubirea ta, fie nu. Ceea ce îți va oferi viața în 
continuare depinde de alegerea ta. 


e Oferă-le iubire semenilor tăi prin gesturile tale pline de bunătate, 
prin sprijinul pe care li-l acorzi, prin recunoştinţa ta sau prin orice alte 
sentimente pozitive, iar aceste vibrații înalte se vor întoarce în viața ta 
multiplicate sub forma circumstanțelor pozitive care îți vor afecta toate 
domeniile vieții. 


e Caută întotdeauna aspectele pozitive din relația ta şi observă-le 
într-o măsură mai mare decât pe cele negative. Dacă vei proceda 
astfel, cealaltă persoană va părea că se transformă sub ochii tăi. 

Pur şi simplu nu o să-ți vină să crezi ce se întâmplă. 


e Atunci când încerci să schimbi o altă persoană, convins că ştii ce 
este mai bine pentru ea, sau atunci când crezi că tu ai dreptate şi ea 
nu, tu nu îi oferi iubirea ta! 


e La fel, critica, acuzaţiile, lamentările şi sâcâielile nu reprezintă 
acte de iubire față de celelalte persoane! 


e Dacă doreşti să te confrunți cu ipostazele fericite ale celorlalți 
oameni, trebuie să fii fericit tu însuți! 


e Forța iubirii îți prezintă diferiți consilieri personali în domeniul 
relațiilor, deghizați sub forma unor oameni obişnuiţi, care te învaţă să 
optezi întotdeauna pentru iubire! 


e Tu poți atrage în viața ta tot ceea ce îţi place admirând şi 
apreciind sincer aceste lucruri (calități, obiecte, situații) la ceilalți 
oameni care dispun deja de ele! 


e Este imposibil să vorbeşti sau să asculți lucruri negative şi să te 
simţi bine în acelaşi timp! 


e Viaţa îți prezintă diferite persoane şi circumstanțe, pentru ca tu să 
le poți alege pe cele care îţi plac şi pentru a le putea evita pe cele care 
nu îți plac. Această alegere se face prin reacţiile tale, dublate de 
sentimentele tale! 

e Tu nu poți schimba o situație negativă atât timp cât aceasta te 
deranjează. Dimpotrivă, dacă vei continua să reacționezi negativ în 
fața ei, sentimentele tale negative vor atrage şi vor multiplica 
negativitatea din viața ta. 


e Atunci când te simti fantastic de bine, forța câmpului tău magnetic 
creează în jurul tău un scut impenetrabil, pe care nicio vibraţie 
negativă nu îl mai poate străpunge. 


e Este mult mai uşor să îți schimbi starea de spirit decât să încerci 
să schimbi circumstanțele din lumea exterioară  Schimbă-ţi 
sentimentele şi vei schimba astfel circumstanțele exterioare. 


e Cu cât dăruieşti mai multă iubire şi cu cât te simți mai bine, cu 
atât mai puternic şi mai dilatat devine câmpul tău magnetic, atrăgând 
în viata ta tot ceea ce iubeşti. 

PUTEREA ŞI STAREA DE SĂNĂTATE 


„Adevăraţii vindecători ai bolii 

sunt forțele naturale dinlăuntrul nostru.” 
Hippocrate (aproximativ 460 — 370 Î. Ch.) 
Părintele medicinii occidentale 


Ce înseamnă să fii sănătos? Poate crezi că sănătatea înseamnă să 
nu fii bolnav, dar în realitate ea înseamnă mult mai mult decât atât. 
Atât timp cât te simți relativ bine şi nu ai probleme deosebit de grave 
de sănătate nu înseamnă că eşti sănătos. 


A fi sănătos înseamnă să te simți aşa cum se simt copiii mici, a 
căror energie dă pe afară în fiecare zi. Corpurile lor sunt uşoare şi 
flexibile, iar mişcările lor sunt lipsite de efort. Articulațiile lor sunt 
elastice, mintea lor este limpede, iar ei se simt fericiți şi lipsiți de griji 
şi de stres. Somnul lor este profund şi senin, iar atunci când se 
trezesc se simt perfect odihniți şi regenerați, de parcă s-ar naşte într- 
un corp nou. Copiii privesc cu entuziasm şi cu pasiune fiecare nouă 
zi. Nu vei putea înțelege ce înseamnă cu adevărat starea de sănătate 
decât dacă vei privi cum se comportă şi cum se simt copiii mici. Aşa 
te-ai simțit şi tu cândva, şi aşa ar trebui să te simți inclusiv în 
prezent! 


Acest lucru nu este deloc imposibil, căci forța iubirii ne pune 
tuturor la dispoziție o rezervă infinită de energie şi de sănătate! 
Nimeni şi nimic nu ne împiedică vreodată să ne bucurăm de aceste 
lucruri. Noi putem avea cu ajutorul ei toate lucrurile pe care ni le 
dorim, inclusiv o stare perfectă de sănătate, dar în acest scop trebuie 
să deschidem poarta pentru a o putea primi! 


Tu ce crezi? 


„Căci omul este aşa cum crede el în inima sa.” 
Regele Solomon (aproximativ Sec. X I. Ch.) 
Rege biblic al Israelului, în Proverbe 23:7 

Aceste cuvinte sunt pline de înțelepciune, dar la ce se referă ele? 
Ce înseamnă „aşa cum crede el în inima sa”? 


Ceea ce crezi în inima ta înseamnă ceea ce crezi că este adevărat. 
Convingerile nu sunt altceva decât gânduri repetate de foarte multe 
ori, cărora le sunt asociate sentimente puternice. Astfel de gânduri 
pot fi: „Obişnuiesc să răcesc foarte uşor”, „Am un stomac foarte 
sensibil”, „Îmi este foarte greu să slăbesc”, „Sunt alergic la cutare 
produs”, „Cafeaua mă ţine treaz.” Toate aceste afirmaţii exprimă 
anumite convingeri, nu anumite realități. Orice convingere reprezintă 
o decizie fermă, o închidere a uşii urmată de aruncarea cheii, un 
verdict care nu mai lasă loc pentru alte deliberări sau negocieri. Ceea 
ce crezi că este adevărat chiar este adevărat pentru tine, indiferent 
dacă respectiva convingere îți este benefică sau îți face rău. Legea 
atracției transformă întotdeauna în realitate convingerile tale. 


Foarte mulți oameni au mai multe convingeri negative asociate cu 
boala decât convingeri pozitive asociate cu starea de sănătate. De 
altfel, acest lucru nici nu este de mirare, dat fiind accentul care se 
pune în mass-media şi în cultura noastră pe boală. Cu toate 
progresele medicinii, incidența bolilor nu face decât să crească în 
permanență, întrucât oamenii au devenit din ce în ce mai temători în 
fața lor. 


Cum arată balanța sentimentelor tale legate de starea de sănătate? 
Prevalează sentimentele tale pozitive, asociate cu ea, în fața celor 
negative, asociate cu boala? Eşti într-o măsură mai mare convins că 
te vei bucura pe termen lung de sănătate, sau crezi în inevitabilitatea 
bolii? În cazul în care eşti absolut convins că trupul se deteriorează 
cu vârsta şi că bolile sunt inevitabile, aceasta este vibrația pe care o 
emiti, iar legea atracției va face tot ce îi va sta în puteri pentru a-ţi 
confirma convingerile, oferindu-ți circumstanțe care îți vor afecta 
starea de sănătate. 


„Căci lucrul de care mă tem vine peste mine, 
iar ceea ce mă îngrozeşte cade asupra mea.” 
lov 3:25 


Efectul placebo, bine cunoscut în medicină, este cel mai bun 
exemplu al puterii convingerilor noastre. Experimentele au arătat că 
dacă unui grup de persoane i se administrează medicamente active 

pentru tratarea unei anumite boli, iar altuia doar pastile de zahăr 
care nu conţin substanţe active, fără a li se spune însă pacienților 
adevărul, cei din grupul placebo obţin de multe ori rezultate 
semnificativ mai bune în îmbunătățirea condiției lor, respectiv în 
diminuarea sau dispariția simptomelor bolii. Aceste rezultate 
uimitoare, obținute de fiecare dată în astfel de experimente, 
demonstrează puterea incredibilă a convingerilor noastre asupra 
organismului. Ca de obicei, noi primim ceea ce îi oferim corpului 
nostru prin convingerile şi sentimentele noastre foarte puternice. 


Emoţiile pe care le simți afectează fiecare celulă şi fiecare organ al 
corpului tău. Ori de câte ori nutreşti sentimente pozitive, tu îi oferi 
corpului iubirea ta, iar acesta îți răspunde printr-o stare de sănătate 
mai bună. Invers, ori de câte ori nutreşti sentimente negative, 
tensiunea ta psihică sileşte nervii şi celulele să devină tensionate, 
echilibrul chimic al corpului să se schimbe, vasele de sânge să se 
contracte, iar respiraţia ta să devină superficială, fapt care reduce 
vitalitatea organelor şi corpului tău. De fapt, boala nu înseamnă 
altceva decât o stare prelungită de disconfort al organismului ca 
urmare a stresului, grijilor şi fricii. 


„Emoţile tale îți afectează fiecare celulă a corpului. 
Mintea şi corpul, sau lumea mentală şi cea fizică, 
sunt înlănțuite şi imposibil de separat.” 

Thomas Tutko (N. 1931) 

Autor şi psiholog sportiv 


Lumea interioară a corpului tău 


În interiorul tău există o întreagă lume! Pentru a înțelege puterea 
pe care o ai asupra corpului tău, este necesar mai întâi să înţelegi 
cum funcționează acest Univers interior, aflat în întregime sub 
comanda ta! 


Toate celulele din corpul tău au un anumit rol de jucat şi 
colaborează împreună cu unicul scop de a-ţi da ţie viață. Unele celule 
sunt liderele anumitor regiuni sau organe particulare şi controlează 
activitatea tuturor celorlalte celule din regiunea lor, care poate fi 
inima, creierul, ficatul, rinichii sau plămânii. Celulele-şefe ale unui 
organ le supraveghează pe toate celelalte celule din organul respectiv, 

asigurând ordinea şi armonia la nivelul acestuia, pentru ca el să 
poată funcționa normal. Alte celule patrulează de-a lungul celor circa 
100.000 de kilometri de vase sanguine din corpul tău, pentru a 
menține ordinea şi pacea. Ori de câte ori se produce un dezechilibru, 
cum ar fi o zgârietură pe piele, aceste celule dau imediat alarma, iar 
cele mai apropiate echipe de intervenție intervin şi repară țesuturile 
avariate. În cazul zgârieturii, prima echipă care intervine este cea 
care coagulează sângele şi care are scopul de a opri hemoragia. 
Urmează apoi alte echipe de intervenție, care repară țesuturile pielii 
şi cele musculare afectate de rană. 


Dacă anumiţi intruşi cum ar fi virusurile sau bacteriile pătrund în 
organism, celulele memoriei copiază imediat tiparul invadatorilor. 
Acesta este verificat apoi în banca lor de date pentru a vedea în ce 
măsură se potriveşte cu tiparele altor intruşi din trecut, iar dacă este 
descoperită o astfel de similitudine, celulele memoriei alertează 
imediat echipele de intervenţie specifice, care îi atacă pe invadatori. 
Dacă nu descoperă nicio similitudine, celulele memoriei deschid un 
dosar nou şi introduc în el datele intruşilor, după care alertează toate 
echipele de apărare ale organismului. Echipa care are succes în 
oprirea şi distrugerea invadatorilor este înregistrată apoi de celulele 
memoriei în noul dosar. În acest fel, dacă intruşii se întorc mai 
târziu, ele vor şti imediat ce echipă trebuie să alerteze şi care este cel 
mai potrivit mecanism de apărare al corpului. 


Dacă una din celulele corpului începe (dintr-un motiv sau altul) să 
îşi modifice comportamentul, încetând să mai lucreze pentru binele 
comunității, celulele de pază alertează echipele de salvare, care 
intervin şi repară celula avariată. În cazul în care aceasta din urmă 
are nevoie de o anumită substanță chimică pentru a fi vindecată, 
remediul este luat chiar din farmacia naturală a corpului. Toţi 
oamenii au un laborator farmaceutic complet în interiorul lor, care 
poate produce orice substanță necesară pentru vindecare. 


Celulele organismului nostru lucrează aşadar în echipă, 24 de ore 
pe zi, şapte zile pe săptămână, pe întreaga durată a vieții noastre. 
Unicul lor scop este de a menține viața şi sănătatea corpului nostru. 
În medie, noi avem 100 de mii de miliarde de celule, care lucrează 
nonstop pentru a ne menţine viața! Toate aceste celule se află sub 
comanda noastră, ascultând de gândurile, de sentimentele şi de 
convingerile noastre. 

Celulele cred tot ceea ce crezi tu despre corpul tău. Ele nu îți pun 
nicio clipă la îndoială gândurile, sentimentele sau convingerile, pe 
care le percep întocmai. 


Spre exemplu, dacă nutreşti convingerea că: „Am întotdeauna rău 
de avion atunci când călătoresc”, celulele percep această afirmaţie ca 
pe o comandă şi trec de îndată la transpunerea în practică a 
instrucțiunilor tale. Dacă eşti convins că ai o problemă cu greutatea, 
celulele consideră convingerea ta o poruncă şi fac tot ce le stă în 
puteri pentru a-ți menţine condiția supraponderală. Dacă te temi că 
te poţi îmbolnăvi de o afecțiune virală, celulele primesc mesajul tău şi 
creează imediat simptomele bolii. Pe scurt, celulele răspund la toate 
comenzile tale, aceasta fiind maniera legii atracției de a opera în 
interiorul corpului tău. 


„Creează-ţi imaginea perfectă a fiecărui organ, 
iar umbra bolii nu te va mai atinge niciodată.” 
Robert Collier (1885 — 1950) 

Autor aparținând curentului Noua Gândire 


Aşadar, decide-te ce anume îți doreşti şi ce anume îţi place. 
Celulele tale sunt cei mai loiali slujitori pe care îi ai şi îți ascultă 
comenzile fără crâcnire. De aceea, tot ceea ce gândeşti şi ce simți 
devine pentru corpul tău o lege imuabilă. Dacă doreşti să te simți la 
fel de bine ca pe vremea când erai copil, spune-le celulelor tale: 
„Astăzi mă simt excepţional de bine”, „Dispun de foarte multă 
energie” „Am o vedere perfectă”, „Pot mânca orice doresc, păstrându- 
mi greutatea optimă”, „Dorm în fiecare noapte ca un prunc.” Tu eşti 
conducătorul suprem al regatului tău interior şi tot ceea ce gândeşti 
şi ce simţi devine o lege pentru acesta. 


Puterea inimii tale 


„Privind lucrurile dintr-o anumită perspectivă, 
omul este un microcosmos al Universului. 

De aceea, studiind ceea ce este omul, 

putem obține indicii referitoare la Univers.” 
David Bohm (1917 — 1992) 

Fizician cuantic 

Interiorul corpului tău reprezintă o hartă perfectă a sistemului 
solar şi a Universului. Inima ta simbolizează soarele, respectiv 
centrul sistemului tău corporal. Organele tale simbolizează planetele. 
Aşa cum planetele depind de soare pentru a-şi păstra echilibrul şi 
armonia, organele corpului tău depind de inima ta pentru a-şi păstra 
acest echilibru şi această armonie. 


Oamenii de ştiinţă de la Institutul HeartMath din California au 
demonstrat că sentimentele sincere de iubire, de apreciere şi de 
recunoştinţă stimulează puternic sistemul imunitar, amplifică 
secreția substanțelor chimice vitale, şi implicit vitalitatea şi vigoarea 
corpului, reduc nivelul hormonilor stresului, presiunea arterială 
excesivă, anxietatea şi vinovăția, şi îmbunătățesc mecanismele de 
reglare a glucozei în cazul diabeticilor. În plus, iubirea creează 
îmbunătățirea ritmului cardiac (în cazul existenței unor neregularități 
ale acestuia). Cercetătorii de la HeartMath au demonstrat că inima 
are un câmp magnetic de 5000 de ori mai puternic decât cel al 
creierului, cu o rază de câțiva metri în jurul corpului. 


= 184 = 


— Puterea — 


Alţi savanți au revoluționat modul nostru de a înțelege felul în care 
influențează iubirea starea noastră de sănătate, făcând experimente 
cu ajutorul apei. Ce are de-a face apa cu starea de sănătate? Ei bine, 
corpul nostru este alcătuit în proporție de 70% din apă! În interiorul 
craniului, apa atinge un procentaj de 80%! 


Cercetătorii din Rusia, Japonia, Europa şi din Statele Unite au 
descoperit că prin expunerea apei în fața unor cuvinte şi sentimente 
pozitive cum ar fi iubirea şi recunoştinţa, acest lucru nu numai că 
amplifică nivelul energetic al apei, dar însăşi structura chimică a 
acesteia se modifică în sensul unei mai mari armonii. Cu cât 
sentimentele pozitive la care este expusă apa sunt mai elevate şi mai 
nobile, cu atât mai frumoase şi mai armonioase devin cristalele de 
apă atunci când aceasta este înghețată. Invers, atunci când apa este 
expusă unor emoţii negative, cum ar fi ura, nivelul energetic al apei 
se reduce, iar în structura ei chimică intervin schimbări haotice, care 
o distorsionează. 


Dacă emoţiile umane pot schimba structura apei, îți poţi imagina 
cu uşurinţă ce efecte produc ele asupra stării tale de sănătate! Îţi 
reamintesc în această direcţie că celulele corpului tău sunt alcătuite 
în cea mai mare parte din apă! Ele conțin această apă şi sunt 
înconjurate în întregime de ea. 


Îţi poţi imagina impactul iubirii şi al recunoştinței asupra corpului 
tău? Îţi poţi imagina puterea acestor două sentimente pozitive de a-ţi 
restabili starea de sănătate? Ori de câte ori simți o stare de iubire, 
aceasta modifică şi armonizează structura chimică a apei din cele 
100.000 de miliarde de celule ale corpului tău! 


Cum trebuie folosită puterea iubirii pentru a avea o 
sănătate perfectă 


„Acolo unde iubirea este maximă, 
miracolele sunt întotdeauna posibile.” 
Willa Cather (1873 — 1947) 

Romancieră, laureată a premiului Pulitzer 

Dacă doreşti să îți îmbunătăţeşti starea de sănătate, adică să te 
bucuri de sănătatea pe care o iubeşti, trebuie mai întâi de toate să 
oferi iubire! Dacă eşti bolnav sau predispus către boală, emite 
gânduri şi sentimente pozitive legate de starea de sănătate, căci 
numai iubirea poate restaura armonia la nivelul organismului. Este 
imposibil să emiți gânduri şi sentimente negative legate de boală, şi 
în acelaşi timp să te vindeci. Dacă îți urăşti boala sau te temi de ea, 
tu emiți automat vibrații negative, iar boala ta nu se va putea vindeca 
niciodată pe deplin. Invers, atunci când gândurile şi resentimentele 
tale reflectă ceea ce îți place, ceea ce iubeşti şi ceea ce apreciezi, 
celulele tale primesc mesajul tău de armonie şi reacționează prin 
restaurarea stării tale de sănătate. Pe scurt, ori de câte ori te 
gândeşti la ceea ce nu-ți place (susținându-ți gândurile prin 
sentimentele tale), nivelul de vitalitate al celulelor tale scade! Nu 
contează dacă gândurile tale nu au nimic de-a face cu corpul sau cu 
starea de sănătate; dacă emiți o vibraţie negativă pe un subiect 
oarecare, tu îţi reduci singur vitalitatea celulară. În schimb, atunci 
când te umpli de iubire pentru cineva sau ceva, chiar dacă este vorba 
de o simplă zi însorită, de o casă nouă, de o promovare sau de un 
prieten, corpul tău se încarcă imediat cu vitalitate. 


Aşa cum spuneam, recunoştinţa este cel mai mare multiplicator 
dintre toate. De aceea, mulţumeşte în fiecare zi pentru sănătatea de 
care te bucuri. Starea de sănătate nu poate fi cumpărată nici chiar 
cu toți banii din lume, căci ea reprezintă un dar al vieţii. De aceea, fii 
recunoscător pentru sănătatea de care te bucuri, mai mult decât 
pentru orice altceva! Aceasta este cea mai bună asigurare de sănătate 
pe care o poți achiziționa vreodată, căci recunoştinţa garantează 
automat starea de sănătate! 


Nu-i mai căuta nod în papură corpului tău, ci fii recunoscător 
pentru el, exact aşa cum este. Ori de câte ori ai tendința să te 
gândeşti la anumite aspecte corporale care îți displac, aminteşte-ți că 
apa din interiorul celulelor tale receptează ceea ce simți. Mai bine 
spune mulțumesc pentru toate aspectele care îți plac la corpul tău şi 
ignoră-le pe celelalte. 


„Iubirea generează întotdeauna şi mai multă iubire.” 


Sfânta Tereza din Avila (1515 — 1582) 
Călugăriță, mistică şi scriitoare 

— Puterea — 


Înainte de a consuma un aliment sau de a bea apă, priveşte 
alimentul sau apa cu iubire şi cu recunoştinţă. Urmăreşte să nu 
vorbeşti niciodată de lucruri negative atunci când mănânci. 


Binecuvântează mâncarea pe care o consumi, căci acest gest 
simbolizează iubirea şi recunoştinţa pentru hrana primită. Prin 
binecuvântarea ei, tu îi schimbi practic structura chimică, şi implicit 
efectele ei asupra apei din organismul tău. Binecuvântarea apei cu 
iubire şi cu recunoştinţă are un efect similar. Sentimentele tale 
pozitive pot schimba structura chimică a apei din orice aliment. De 
aceea, foloseşte-te de puterea lor. 


Foloseşte-te de puterea iubirii şi a recunoştinței inclusiv atunci 
când primeşti un tratament medicamentos. Dacă îți poţi imagina că 
te simți bine, tu poți simți efectiv acest lucru, şi astfel îți poți restabili 
starea de sănătate. Pe scurt, dacă doreşti să te vindeci, tot ce trebuie 
să faci este să emiți gânduri şi sentimente pline de iubire într-o 
proporție mai mare de 50%. Este suficient ca acest procent să fie de 
51% pentru a înclina balanţa în sensul vindecării de boală. 


Ori de câte ori îți faci nişte analize medicale, fie generale, fie 
specifice, cum ar fi verificarea tensiunii, un control la ochi, este foarte 
important să urmăreşti să ai o stare de spirit pozitivă în timpul 
analizelor, dacă doreşti ca rezultatul să fie cât mai bun pentru tine. 
Legea atracției face ca rezultatul unor analize medicale să urmeze 
starea ta de spirit atunci când le-ai făcut. De aceea, dacă doreşti să 
obţii rezultatul pozitiv pe care ţi-l doreşti, este absolut necesar să îţi 
cultivi o stare de spirit pozitivă atunci când îți faci analizele. Aşa 
funcționează viața în toate domeniile. Ea nu se petrece pur şi simplu. 
Rezultatul oricărei situații din viața ta depinde de frecvența ta de 
vibrație, respectând astfel întocmai legea atracției! Aşadar, dacă 
doreşti să obţii rezultate cât mai bune la analizele medicale făcute, 
imaginează-ți că ai obținut deja aceste rezultate şi că ele sunt 
pozitive. Teoretic, aceste rezultate pot fi bune sau rele, dar dacă 
doreşti ca ele să fie bune, trebuie să te situezi pe o frecvență de 
vibrație pozitivă. 


„Posibilităţile şi miracolele înseamnă acelaşi lucru.” 


Prentice Mulford (1834 — 1891) 
Autor aparținând curentului Noua Gândire 

Imaginează-ți şi simte că te bucuri de o stare de sănătate perfectă. 
Dacă doreşti să îți îmbunătățeşti vederea, gândeşte-te cu iubire la o 
vedere perfectă şi imaginează-ţi că dispui deja de ea. În mod similar, 
gândeşte-te cu iubire la un auz perfect şi imaginează-ţi că dispui deja 
de el. Gândeşte-te cu iubire la o greutate corporală optimă, la un corp 
perfect sau la un organ sănătos, şi imaginează-ți că dispui deja de 
acestea. Fii recunoscător pentru ele! Corpul tău este dispus să îţi 
îndeplinească orice dorință, dar numai dacă o încarci cu iubire şi cu 
recunoştinţă. 


Cunosc o tânără căreia i s-a spus că suferă de o boală de inimă 
foarte rară. În acel moment, întregul ei univers lăuntric s-a prăbuşit. 
Deşi până atunci se simţise perfect, dintr-odată a început să se simtă 
slabă şi fragilă. În urma diagnosticului, ea a început să îşi vadă în 
negru întregul viitor, fiind convinsă că nu va mai putea duce o viață 
sănătoasă şi normală. Cel mai rău îi părea pentru cele două fetițe ale 
ei, care aveau să rămână fără mamă. Din fericire, femeia s-a decis să 
facă tot ce îi stătea în puteri pentru a-şi vindeca boala. 


Începând din acel moment, ea a refuzat să mai cultive vreodată 
gânduri legate de inima ei şubredă. Şi-a pus în fiecare zi mâna 
dreaptă pe inimă şi şi-a imaginat-o sănătoasă şi puternică. În fiecare 
dimineață, când se trezea, îşi începea ziua mulțumind plină de 
recunoştinţă pentru inima ei puternică. A început să îşi imagineze 
frecvent o scenă în care medicii cardiologi îi spuneau că s-a vindecat 
complet. A făcut toate aceste lucruri zilnic, timp de patru luni la 
rând. La următorul control pe care şi l-a făcut, medicii au rămas 
uluiți: oricâte teste i-au făcut, acestea au indicat o stare de sănătate 
perfectă a inimii sale. 


Această femeie a aplicat în mod corect legea atracției sau legea 
iubirii. Ea nu s-a gândit în permanenţă la diagnosticul primit, 
încărcându-şi câmpul magnetic personal cu sentimente negative, ci a 
optat pentru a se gândi plină de iubire la o inimă sănătoasă, pe care 
legea atracției i-a şi oferit-o. Dacă suferi de o boală, procedează la fel 
ca şi ea: nu-ți asuma boala prin gândurile şi prin sentimentele tale 
negative. Nu îți uri şi nu-ți detesta boala, căci acest lucru înseamnă 
să îți proiectezi negativitatea asupra ei. Mai bine gândeşte-te plin de 
iubire la sănătate în general, la sănătatea ta în particular, şi apoi 
asumă-ți această stare de sănătate. 

„Fereşte-te să îţi focalizezi mintea asupra bolii. 
Gândeşte-te la putere şi la vitalitate, 

şi astfel le vei atrage către tine. 

Gândeşte-te la sănătate, şi astfel te vei bucura de ea.” 
Prentice Mulford (1834 — 1891) 

Autor aparținând curentului Noua Gândire 


Ori de câte ori simți o stare de iubire pentru starea ta de sănătate, 
forța iubirii elimină negativitatea din corpul tău! Dacă îţi vine greu să 
te simți bine atunci când te gândeşti la starea de sănătate, 
focalizează-ţi iubirea asupra altor aspecte. Înconjoară-te cu tot ceea 
ce-ţi place şi foloseşte-te de aceste lucruri pentru a te simți cât mai 
bine cu putință. Foloseşte-te de orice pretext din lumea exterioară 
pentru a-ți cultiva starea de iubire. Uită-te la filmele care te fac să 
râzi şi să te simți bine, nu la cele care te deprimă, care te întristează 
sau care te fac să te simți tensionat. Ascultă melodii care te relaxează 
şi pe care le iubeşti. Roagă-ți prietenii să îți spună bancuri sau să îţi 
povestească diferite momente amuzante din viața lor. Pe scurt, fă tot 
ceea ce îți place, căci tu cunoşti cel mai bine lucrurile pe care le 
preferi şi care te fac fericit. Înconjoară-te cu aceste lucruri şi 
urmăreşte să te simți cât mai bine cu putință. Nu uita să te foloseşti 
inclusiv de Procesul Creator. Aplică Cheile Puterii. Aminteşte-ţi că nu 
trebuie decât să treci pragul celor 51% din gândurile şi sentimentele 
tale pline de iubire pentru a trece de la boală la sănătate! 


Dacă doreşti să ajuţi o altă persoană care este bolnavă, foloseşte-te 
de Procesul Creator şi imaginează-ți că persoana respectivă se simte 
mai bine. Deşi legea atracției se aplică la nivel individual, depinzând 
de vibraţiile pe care le emite persoana în cauză, tu o poți ajuta să îşi 
ridice propria frecvenţă de vibraţie şi să îşi restabilească astfel starea 
de sănătate. 


Frumusețea se naşte din iubire 


„Atunci când iubirea se amplifică în tine, 

frumusețea se amplifică la rândul ei. 

Căci iubirea nu este altceva decât frumusețea sufletului.” 
Sfântul Augustin din Hippo (354 — 430) 

Teolog şi Episcop 

La baza oricărei forme de frumusețe stă iubirea. ie îți stă la 
dispoziție o frumusețe nelimitată. Din păcate, marea majoritate a 
oamenilor îşi critică trupul şi îi găsesc diferite defecte într-o măsură 
mai mare decât îl apreciază. Dacă îţi vei căuta defectele personale şi 
dacă te vei simți nefericit din cauza lor nu vei atrage niciodată 
frumusețea în viața ta! Dimpotrivă, nu vei atrage decât mai multe 
defecte şi mai multă nefericire. 


La ora actuală, industria frumuseţii a atins o cifră uriaşă de 
afaceri, generând profituri incredibile. În realitate, noi avem la 
dispoziție o sursă infinită de frumusețe, din care ne putem hrăni în 
fiecare secundă, cu o singură condiție: să ne manifestăm iubirea! Cu 
cât vei fi mai fericit, cu atât mai frumos vei arăta. Cearcănele îți vor 
dispărea, pielea ți se va netezi şi va începe să strălucească, părul ți se 
va îngroşa şi va deveni mai puternic, ochii tăi vor căpăta un luciu 
specific, iar culoarea lor se va intensifica. Dar mai presus de orice, vei 
constata că oamenii sunt atraşi către tine oriunde te-ai duce. Aceasta 
este poate cea mai bună dovadă că frumusețea se naşte din iubire. 


Vârsta ta este vârsta pe care o simti 

Textele din vechime afirmă că au existat epoci în care oamenii 
trăiau sute şi sute de ani. Patriarhii din Biblie (epoca lui Adam) au 
trăit până la vârste de 800-900 de ani, iar în alte epoci au existat 
oameni care au trăit până la 500-600 de ani. În acele vremuri, 
longevitatea era considerată firească şi naturală. Ce anume s-a 
schimbat între timp? Convingerile oamenilor! În loc să creadă că pot 
trăi sute şi sute de ani, oamenii şi-au schimbat convingerile de la o 
generație la alta şi au început să creadă că nu mai pot trăi decât 
câteva zeci de ani. 


Noi am moştenit aceste convingeri ale unei speranțe reduse de 
viață. Aceste convingeri ne-au fost inoculate încă de la naştere şi au 
devenit una cu însăşi urzeala minții şi sufletului nostru. Am ajuns să 
ne programăm astfel corpul încă de la cea mai fragedă vârstă să 
trăiască numai un anumit interval de timp, iar corpul nostru ne 
ascultă întocmai. 


TOS 

„Nu există niciun element biologic care să indice 
inevitabilitatea morţii. Acest lucru îmi sugerează că 
moartea nu este deloc un fenomen inevitabil 

şi că nu va mai trece mult timp până când 

biologii vor descoperi care sunt factorii exteriori 
care ne fac să îmbătrânim şi să murim.” 

Richard Feynman (1918 — 1988) 

Fizician cuantic, laureat al premiului Nobel 


Dacă îţi stă în puteri, nu îți mai impune nicio limită vieții. Este 
suficient ca un singur om să depăşească aşteptările generale legate 
de speranța de viață pentru a schimba convingerile întregii 
umanități. Ceilalți oameni îl vor urma unul după altul, căci este 
suficient ca un singur om să depăşească cu mult speranța medie de 
viață pentru ca alți oameni să creadă că pot face acelaşi lucru şi 
chiar să îl facă. 


Dacă eşti convins şi simţi că procesul de îmbătrânire şi de 
deteriorare fizică este inevitabil, acesta chiar devine inevitabil. 
Celulele, organele şi corpul tău în ansamblul lui ascultă întru totul 
de convingerile şi de sentimentele tale. De aceea, simte-te tânăr şi 
opreşte procesul de îmbătrânire. Gândeşte-te că acest proces nu este 
decât o convingere asumată şi un program pe care i l-ai inoculat 
corpului tău. Tu poţi schimba acest program oricând doreşti, prin 
schimbarea convingerilor tale! 


Cum pot fi schimbate aceste convingeri? Simplu: prin iubire! 
Convingerile negative, cum ar fi cele legate de limitările personale, de 
îmbătrânire sau de boală nu au nimic de-a face cu iubirea. Atunci 
când te simți bine şi când emani iubire, înalta vibraţie a acesteia 
dizolvă orice negativitate, inclusiv convingerile negative care nu îţi 
sunt de niciun folos. 


„Adevăratul elixir al vieţii este iubirea 
care se revarsă asupra tuturor. 

Acesta este izvorul longevităţii fizice. 
Procesul de îmbătrânire este întotdeauna 
provocat de lipsa acestei iubiri.” 

Josiah Gilbert Holland (1819 — 1881) 
Autor 

Iubirea este sinonimă cu adevărul 


Pe vremea când erai copil, te simțeai flexibil şi elastic tocmai 
pentru că nu aveai atât de multe convingeri negative legate de viață. 
Pe măsură ce ai avansat în vârstă, tu ţi-ai asumat şi ai acceptat din 
ce în ce mai multe convingeri şi sentimente legate de propria ta 
limitare şi negativitate, care te-au făcut să devii mai rigid şi mai puţin 
flexibil. O astfel de viață nu este deloc extraordinară; este doar o 
banală viață limitată. 


Cu cât iubeşti mai mult, cu atât mai mare devine capacitatea 
iubirii tale de a dizolva negativitatea din corpul şi din mintea ta. 
Acest lucru se întâmplă ori de câte ori te simți fericit, recunoscător şi 
bucuros, şi este foarte uşor de simţit! Un om fericit se simte uşor, 
invincibil, „În al nouălea cer”! 


Dacă vei începe să emiți din ce în ce mai mult vibrația iubirii, vei 
constata că trupul tău începe să se schimbe. Mâncarea va căpăta un 
gust mai bun, culorile vor deveni mai strălucitoare, sunetele mai 
clare, alunițele şi celelalte semne de pe corpul tău vor avea tendința 
să cadă şi să dispară, iar trupul tău va deveni din ce în ce mai 
flexibil. Dacă vei experimenta aceste miracole la nivelul corpului tău, 
nu vei mai avea nicio îndoială că iubirea este adevărata sursă a stării 
de sănătate! 


Iubirea stă la baza oricărui miracol 


Miracolele nu sunt altceva decât forța iubirii în acţiune. Ele apar 
atunci când ne îndepărtăm de negativitate şi când ne focalizăm 
asupra iubirii. Chiar dacă ai fost un pesimist întreaga ta viaţă, nu 
este niciodată prea târziu să îți schimbi starea de spirit. 


Cunosc pe cineva care obişnuia să se descrie cu seninătate ca fiind 
un pesimist. Când a primit vestea că soția sa aştepta al treilea copil, 
el nu s-a putut gândi la altceva decât la impactul negativ pe care îl va 
avea copilul asupra vieților lor. Din păcate, el nu s-a gândit nicio 
clipă la impactul pe care îl vor avea gândurile şi sentimentele sale 
negative asupra vieții sale. 

La jumătatea sarcinii, soția sa a trebuit internată la spital, iar 
medicii i-au făcut o operaţie pentru a extrage fătul. Trei specialişti 
diferiți au declarat că după numai 23 de săptămâni de gestație, fătul 
nu avea nicio şansă de supraviețuire. Bărbatul de care vorbesc s-a 
simțit îngenuncheat. Cu toate gândurile sale negative, nu îşi 
imaginase niciodată că ar putea pierde un copil. 


După operaţie, el a fost dus la incubator pentru a i se arăta 
copilul. Era cel mai mic făt pe care îl văzuse vreodată. Avea numai 25 
de centimetri lungime şi o greutate de 340 de grame. Personalul 
medical a încercat să pună în funcțiune plămânii copilului cu 
ajutorul unui sistem de ventilație, dar pulsul acestuia scădea rapid. 
Medicii i-au repetat tatălui că nu mai puteau face nimic. Atunci, 
bărbatul a strigat în sinea sa: „Te rog!!” Exact în acel moment, 
plămânii copilului au început să funcționeze, iar pulsul său a 
crescut. 


Au trecut astfel mai multe zile. Toţi medicii din spital au continuat 
să declare că micuțul nu va supraviețui, dar bărbatul care a fost un 
pesimist toată viața a început să îşi imagineze cum ar fi dacă fiul său 
ar supravieţui. În fiecare seară înainte de culcare, el îşi imagina 
lumina iubirii strălucind deasupra copilului său. Dimineaţa, când se 
trezea, îi mulțumea lui Dumnezeu pentru că fiul său a supraviețuit. 


Cu fiecare nouă zi copilul a continuat să facă progrese, depăşind 
toate obstacolele din calea sa. După patru luni petrecute la terapie 
intensivă, cei doi soți şi-au putut lua acasă copilul căruia medicii îi 
acordaseră zero la sută şanse de supraviețuire. 

Aşa cum spuneam, la baza oricărui miracol stă iubirea. 


= o= 


— Rhonda Byrne — 
AFIRMAȚII CARE EMANĂ PUTERE 


e Corpul reacţionează în funcţie de convingerile şi de sentimentele 
tale cele mai intense. Vibraţia acestora saturează fiecare celulă şi 
fiecare organ al corpului tău. 


e Tu eşti conducătorul suprem al regatului tău interior, iar celulele 
tale sunt supuşii tăi cei mai loiali, care te slujesc necondiţionat. 

Tot ceea ce gândeşti şi ceea ce simți devine legea imuabilă a acestui 
regat — legea de care ascultă corpul tău. 


e Ori de câte ori te gândeşti la ceea ce nu-ți place (dublându-ți 
gândurile cu emotii negative caracteristice), forța vitală a celulelor tale 
scade! Ori de câte ori te gândeşti cu iubire la ceva — poate fi vorba de o 
simplă zi însorită, de o casă nouă, de o promovare sau de un prieten — 
corpul tău debordează de vitalitate. 


e Recunoştința este marele multiplicator natural. De aceea, 
mulţumeşte zilnic pentru sănătatea de care te bucuri. 


e Spune un mulțumesc sincer pentru toate aspectele legate de corpul 
tău care îți plac şi ignoră aspectele care nu îți plac la el. 


e Dacă doreşti să îți îmbunătățeşti starea de sănătate, ai grijă ca 
gândurile tale pline de iubire față de starea de sănătate să 
depăşească procentul de 51% din totalul gândurilor tale. Trecerea 
acestui prag procentual echivalează cu trecerea de la boală la 
sănătate. 


e Dacă te confrunţi cu o boală, fă tot ce îți stă în puteri pentru a nu 
ti-o asuma prin gândurile şi prin sentimentele tale. Gândeşte-te tot 
timpul la sănătate în general, la propria ta sănătate în particular, şi 
asumă-ți această condiție. 


e Gândeşte-te cu iubire la o greutate ideală, la un corp perfect, la o 
sănătate desăvârşită a organelor tale. Imaginează-ți că dispui deja de 
aceste lucruri şi simte-te recunoscător pentru acest lucru. 

e Dacă eşti convins că organismul se va deteriora cu vârsta, tu emiţi 
această convingere, iar legea atracției creează circumstanțele care o 
confirmă. 


e Simte-te tânăr. Urmăreşte să nu îţi mai simți vârsta reală. 


e Cultivă iubirea şi recunoştinţa, iar corpul tău se va transforma aşa 
cum îţi doreşti. 


TA 

PUTEREA ŞI TU 


„Puterea de a fi fericit, de a avea parte numai de lucruri bune 
şi de tot ce avem nevoie în viaţă se află în fiecare dintre noi. 
Această putere interioară este nelimitată. ” 

Robert Collier (1885 — 1950) 

Autor aparținând curentului Noua Gândire 


Tot ceea ce există are o anumită frecvență de vibraţie. Absolut 
totul! Fiecare cuvânt are o astfel de frecvenţă, fiecare sunet, fiecare 
culoare, fiecare copac, fiecare animal, fiecare plantă, fiecare 
substanță minerală şi fiecare obiect material. Orice aliment şi orice 
lichid are o anumită frecvență de vibraţie. De asemenea, orice loc, 
orice oraş şi orice ţară. Elementele naturii: aerul, focul, apa şi 
pământul, au astfel de frecvențe de vibraţie. Starea de sănătate, 
bolile, abundența, sărăcia, succesul şi eşecul — toate au frecvenţe de 
vibrație specifice. Orice eveniment, orice situație şi orice 
circumstanță are o anumită frecvență de vibrație. Chiar şi numele 
tău are o astfel de frecvență. Dar numele real al frecvenței tale de 
vibraţie este ceea ce simți! Sentimentele tale atrag în viața ta toate 
celelalte circumstanţe, pe aceeaşi frecvenţă ca şi ele. 


Spre exemplu, dacă te simți fericit mai multă vreme, tu atragi în 
viața ta persoane, circumstanţe şi evenimente fericite. Dacă te simți 
stresat mai multă vreme, tu atragi în viața ta persoane, circumstanțe 
şi evenimente stresante, care îți amplifică starea de spirit. Cu 
siguranță ai constatat acest lucru atunci când te grăbeai din cauză 
că te aflai în întârziere. Grabei îi corespunde un sentiment negativ. 
De aceea, atunci când te grăbeşti mai tare din cauză că te afli în 
întârziere totul pare să concureze pentru a te întârzia şi mai tare. În 
cale îți apar cele mai bizare obstacole cu unicul scop de a te întârzia. 
Aşa funcționează legea atracției. 


Înțelegi acum cât de important este să te simţi bine înainte de a-ţi 
începe propriu-zis ziua? Dacă nu îţi faci timp dimineața la prima oră 
pentru a-ți cultiva o stare de spirit pozitivă, este posibil ca ziua 
respectivă să nu îţi ofere prea multe motive de bucurie. 

Atunci când ţi se întâmplă un eveniment neplăcut este mult mai 

greu să îl modifici, întrucât te afli deja în fața lui, aşa că nu ai cum să 
nu crezi în el! De aceea, este mult mai bine să îţi cultivi din timp o 
stare de spirit pozitivă astfel încât un astfel de eveniment să nu se 
producă deloc. Tu poţi schimba orice aspect din viața ta prin 
schimbarea sentimentelor tale, dar acest proces este infinit mai uşor 
atunci când tot ceea ce ţi se întâmplă este bun şi frumos! 


Priveşte filmul vieții tale 


Viaţa este fermecată! În fiecare zi ţi se întâmplă o sumedenie de 
lucruri minunate, dar pentru a le sesiza trebuie să le priveşti la fel de 
concentrat ca atunci când te uiţi la un film. Dacă te uiţi la un film şi 
îți laşi atenţia să fie distrasă de un telefon ori dacă adormi, tu ratezi 
ceea ce se întâmplă în continuare. La fel se petrec lucrurile şi cu 
filmul vieţii tale, care se derulează în permanență pe ecranul 
momentului prezent. Dacă eşti pe jumătate adormit şi nu eşti atent la 
ceea ce se întâmplă în fața ta, tu rişti să ratezi mesajele pe care le 
primeşti şi sincronicităţile care se petrec în viața ta, vorbindu-ți în 
permanență, călăuzindu-te şi direcționându-te! 

Viaţa comunică cu tine! Ea îți vorbeşte! În viaţă nu există 
accidente sau coincidențe. Fiecare zi are propria ei frecvență de 
vibraţie şi tot ceea ce ţi se întâmplă are aceeaşi frecvență ca şi tine în 
momentul respectiv. Tot ceea ce vezi în fața ta — fiecare culoare, 
fiecare semn, fiecare persoană şi fiecare obiect — tot ceea ce auzi, 
toate circumstanţele şi toate evenimentele care ți se întâmplă în 
momentul prezent vibrează pe aceeaşi frecvenţă ca şi tine. 


„Această conexiune este atât de uluitoare încât pare 
că însuşi Creatorul a conceput rețeaua electrică 

a acestei planete.” 

Nikola Tesla (1856-1943) 

Inventatorul radioului şi al curentului alternativ 


Atunci când conduci maşina şi vezi un echipaj de poliție, tu devii 
automat mai atent. Cu siguranţă, există un motiv pentru care 
echipajul de poliție ţi-a apărut în momentul de față, iar mesajul care 
îți este transmis este: „Fii atent!” Poate că apariția lui înseamnă şi 
altceva, dar pentru a afla ce anume trebuie să te întrebi: „Ce îmi 
transmite acest simbol?” Poliţia reprezintă legea şi ordinea, aşa că 
apariția echipajului de poliție ar putea însemna că ceva nu este în 

ordine în viața ta. Poate fi vorba de un lucru minor, cum ar fi faptul 
că ai uitat să îți suni un prieten de la care ai primit un mesaj pe 
robot sau că nu i-ai mulțumit cuiva pentru un serviciu. 

Dacă auzi sirena unei ambulante, ce îți transmite acest lucru? 
Oare îți atrage atenţia să te simți recunoscător pentru faptul că eşti 
sănătos? Îţi reaminteşte cumva să mulțumeşti pentru sănătatea celor 
dragi? Ce îți transmite o maşină de pompieri care trece pe lângă tine? 
Nu cumva există în viața ta un foc (simbolic) pe care trebuie să îl 
stingi? Sau poate dimpotrivă, că trebuie să îți reaprinzi iubirea? Tu 
eşti singurul om care poate înțelege semnificația mesajelor simbolice 
pe care ţi le transmit evenimentele din viața ta, dar în acest scop 
trebuie să începi prin a fi atent la ele şi prin a-ți pune întrebări. 
Numai aşa vei putea primi răspunsurile pe care le cauţi şi vei putea 
descifra semnificația simbolică a lucrurilor care ţi se întâmplă. 


Tu primeşti în permanență mesaje şi un feedback continuu. De 
altfel, le-ai primit de-a lungul întregii tale vieţi! În ceea ce mă priveşte, 
dacă aud conversaţia altor persoane care se întâmplă să stea lângă 
mine, consider că aceasta are o semnificație inclusiv pentru mine; în 
caz contrar, nu aş fi auzit aceste cuvinte. Pornesc întotdeauna de la 
premisa că ele reprezintă un mesaj pentru mine, că au o anumită 
relevanţă pentru viața mea şi că îmi oferă un feedback de care mă pot 
folosi. Dacă mă aflu într-o călătorie şi îmi iese în cale un panou, 
citesc cuvintele de pe el şi încerc să descifrez semnificația lor pentru 
mine, în ce fel sunt semnificative ele pentru viața mea. De vreme ce 
am apucat să le citesc, este evident pentru mine că mă aflu pe 
aceeaşi frecvență de vibraţie ca şi ele. În caz contrar, nu le-aş fi 
observat... 


Fiecare lucru care mă înconjoară de-a lungul unei zile îmi vorbeşte 
personal, oferindu-mi diferite mesaje. De pildă, dacă remarc că 
oamenii din jurul meu nu zâmbesc şi nu se simt foarte fericiți, îmi 
dau seama că frecvența mea de vibraţie a scăzut. Drept urmare, îmi 
amintesc imediat de toate lucrurile care îmi plac, până când starea 
mea de spirit devine mai luminoasă. 


„Dacă dorim să vedem în jurul nostru o schimbare, 
trebuie să începem prin a ne schimba noi înşine 

în sensul dorit.” 

Mahatma Gandhi (1869 — 1948) 

Lider politic indian 

Simbolul tău secret 


Una din manierele de a te juca cu legea atracției constă în a-i cere 
dovezi concrete ale forței iubirii. Gândeşte-te la ceva ce îţi place şi 
consideră-l un simbol al forței iubirii. Ori de câte ori vezi sau auzi 
acest simbol, conştientizează faptul că forța iubirii se află alături de 
tine. Personal, am ales ca simbol orice lumină scânteietoare. De 
aceea, ori de câte ori văd lumina soarelui sau o reflexie a acesteia, mă 
gândesc la faptul că forța iubirii se află alături de mine. Ori de câte 
ori mă simt plină de bucurie şi de iubire, sesizez imediat o scânteiere 
sau o luminiță undeva în jurul meu. Sora mea foloseşte ca simbol 
curcubeul şi ori de câte ori se umple de recunoştinţă sau de iubire 
sesizează în jurul ei o reflexie luminoasă descompusă în culorile 
curcubeului. Alte simboluri pe care le poți folosi sunt stelele, aurul, 
argintul sau orice altă culoare, un animal, o pasăre, un copac sau o 
floare pe care o iubeşti foarte mult. La fel de bine, poţi opta pentru 
anumite cuvinte sau sunete. Important este să alegi ceva care îţi 
place foarte, foarte mult. 


Dacă doreşti, îți poţi alege inclusiv un simbol pe care să îl 
consideri un avertisment din partea forței iubirii, care îţi transmite 
prin intermediul lui să fii mai atent. De fapt, tu primeşti mesaje şi 
avertismente tot timpul. Atunci când îți cade ceva din mână, când te 
împiedici, când ţi se agaţă haina de ceva sau când te ciocneşti de 
cineva sau de un obiect, tu primeşti practic un mesaj de avertisment 
care îți spune să nu mai gândeşti ceea ce gândeşti şi să nu mai simți 
ceea ce simți în momentul de față! Aşa cum spuneam, nu există 
accidente sau coincidente. Întreaga viață se desfăşoară pe principiul 
sincronicităților, căci tot ceea ce există are la bază o frecvență 
energetică. Aceasta este fizica vieții şi a Universului. 


„Atunci când privesc sistemul solar, constat că Pământul 
este situat la distanța cea mai potrivită de Soare, 

astfel încât să primească exact atâta căldură şi lumină 
câtă are nevoie pentru a susține viața de pe el. 

Acest lucru nu poate fi întâmplător.” 

Isaac Newton (1643 — 1727) 

Matematician şi fizician 

Viaţa este fermecătoare 


Există o relaţie între iubire şi fiecare dintre noi, iar aceasta este 
cea mai uimitoare şi mai fermecătoare relație care poate exista 
vreodată. Doresc să îți împărtăşesc cum îmi trăiesc eu fiecare zi în 
parte ţinând cont de această cunoaştere. 


Atunci când mă trezesc dimineaţa, mă simt recunoscătoare pentru 
că sunt în viață, pentru tot ceea ce am şi pentru toate persoanele din 
viața mea. Îmi petrec 15 minute în fiecare dimineaţă simțind iubire şi 
transmițând această vibraţie lumii întregi. 

Îmi imaginez apoi cum se va derula în continuare ziua care începe. 
Îmi imaginez că toate lucrurile pe care trebuie să le fac se vor derula 
perfect şi mă umplu de iubire şi de recunoştinţă la acest gând. Cu 
alte cuvinte, mă las călăuzită de forța iubirii cultivând această stare 
de spirit înainte de a face ceva! Nu-mi deschid niciodată email-urile 
sau pachetele primite prin poştă, nu dau telefoane importante şi nu 
fac nimic cu adevărat semnificativ dacă nu mă simt în prealabil bine. 


Atunci când mă îmbrac dimineața, simt o recunoştinţă profundă 
pentru hainele mele. Pentru a economisi timp, îmi pun întrebarea: 
„Care sunt hainele ideale pentru a le voi purta în această zi?” Cu 
câțiva ani în urmă m-am decis să mă joc puțin cu legea atracției şi cu 
garderoba mea. În loc să încerc diferite combinaţii nepotrivite de 
haine (fapt care atrage apoi alte evenimente care nu se potrivesc sau 
care nu merg), m-am decis să mă las îmbrăcată de forța iubirii. În 
acest scop, mi-am imaginat cum m-aş simți dacă tot ceea ce aş purta 
s-ar asorta la modul ideal. După ce mi-am imaginat şi am simțit 
acest lucru, mi-am pus întrebarea: „Ce trebuie să port astăzi?” În 
final, am rămas uluită de cât de bine asortate au fost hainele pe care 
le-am ales şi de cât de bine mă făceau acestea să mă simt. 

Atunci când merg pe stradă, urmăresc să fiu cât mai atentă şi să îi 
observ pe oamenii care trec pe lângă mine. Încerc să transmit 
gânduri şi sentimente de iubire cât mai multor oameni. Le privesc 
fețele, mă umplu de iubire şi îmi imaginez că aceştia primesc iubirea 
mea. Pornind de la premisa că forța iubirii este sursa abundenței 
financiare, a fericirii în cadrul relațiilor, a sănătății perfecte şi a 
tuturor celorlalte lucruri pe care ni le dorim, le transmit oamenilor 
iubirea mea, conştientă că în acest fel le transmit practic tot ceea ce 
îşi doresc. 

Atunci când văd pe cineva care pare să aibă o nevoie particulară, 
de pildă un om care nu îşi poate permite să îşi cumpere ceea ce îşi 
doreşte, îi transmit gânduri de abundență. Dacă persoana pare 
supărată, îi transmit fericire. Dacă pare stresată şi grăbită, îi 
transmit pace şi bucurie. Ori de câte ori fac cumpărături, merg pe 
stradă sau îmi conduc maşina şi mă aflu în mijlocul altor oameni, fac 
tot ce îmi stă în puteri pentru a le transmite cât mai multă iubire 
posibil. Nu uit cu această ocazie să îmi exprim recunoştinţa pentru 
banii de care dispun, pentru fericirea de care mă bucur şi pentru 
pacea şi bucuria din viața mea, căci nevoile altor oameni îmi 
reamintesc de aceste lucruri. 


Dacă mă aflu în avion, le transmit iubire celorlalți pasageri. Dacă 
mă aflu la restaurant, le transmit iubire celorlalți clienți, dar şi 
membrilor personalului, precum şi mâncării propriu-zise. Indiferent 
cu cine am de-a face, cu o organizaţie sau cu o corporație, cu un 
vânzător sau cu o altă persoană, le transmit tuturor iubire. Atunci 
când mă urc în maşină, îmi imaginez că m-am întors deja acasă 
veselă şi fericită, fără să fi trecut prin incidente neplăcute, şi rostesc 
un „mulțumesc” din inimă. Îmi pun apoi întrebarea: „Care este cel 
mai bun traseu pe care ar trebui să îl urmez?” Ori de câte ori intru în 
casă sau ies din ea, spun „mulțumesc” pentru căminul meu. Când 
fac cumpărături într-un supermarket, mă întreb: „De ce altceva aş 
mai avea nevoie?” şi „Am luat totul?” Primesc întotdeauna răspunsuri 
la aceste întrebări. 


„Dincolo de orice îndoială, cunoaşterea este o încuietoare, 
iar cheia care o deschide este întrebarea.” 

Ja'far al-Sadig (702 - 765) 

Lider spiritual islamic 


Îmi pun în fiecare zi cât mai multe întrebări, uneori de ordinul 
sutelor. De pildă, mă întreb singură: „Cum mă simt astăzi?”, „Ce ar 
trebui să fac în această situație>?”, „Care este cea mai bună decizie pe 
care aş putea-o lua?”, „Care este soluția la această problemă?”, „Care 
este cea mai bună alegere în momentul de față?”, „Este această 
persoană o companie bună pentru mine?”, „Cum m-aş putea simți 
mai bine?”, „Cum mi-aş putea eleva starea de spirit?”, „Cui trebuie să 
îi ofer iubire astăzi?”, „Pentru ce ar trebui să mă simt recunoscătoare 
astăzi?” 


= 150 


— Puterea — 


Ori de câte ori îți pui o întrebare, tu emiti o vibraţie, aşa că trebuie 
să primeşti un răspuns! Trebuie să fii însă atent şi lucid pentru a 
conştientiza răspunsurile primite la întrebările tale. Acestea îți pot 
veni prin lectura unui text, prin auzirea unor cuvinte sau chiar 
printr-un vis. Sunt şi cazuri în care te trezeşti pur şi simplu că ştii 
răspunsul dorit. Cert este că îl vei primi întotdeauna! 


Dacă mi s-a întâmplat să îmi rătăcesc cheile sau un alt obiect, mă 
întreb: „Unde îmi sunt cheile (sau obiectul pe care nu îl găsesc)?” Nu 
mă opresc însă aici. Atunci când îmi găsesc cheile, mă întreb: „Ce 
semnificație a avut acest eveniment pentru mine?” Cu alte cuvinte, 
de ce le-am rătăcit? Există întotdeauna o motivație care se ascunde 
în spatele evenimentelor din viața noastră. Aşa cum spuneam, nu 
există accidente sau coincidențe. Uneori, răspunsul pe care îl 
primesc este: „Încetineşte ritmul, te grăbeşti prea tare.” Alteori 
primesc următorul răspuns: „Portofelul tău nu este în poşetă.” Drept 
urmare, mă uit prin cameră în locul în care mi-am găsit cheile şi 
găsesc acolo portofelul. Uneori nu primesc pe loc răspunsul dorit, dar 
în timp ce mă pregătesc să ies din casă sună telefonul, iar persoana 
de la celălalt capăt al firului îmi spune că nu mai poate veni la 
consultație. Îmi dau astfel seama că rătăcirea cheilor s-a datorat în 
acest caz unui motiv pozitiv. Pe scurt, ador pur şi simplu felul în care 
se desfăşoară viața mea. Trebuie să înţelegi însă că nu poți primi 
răspunsuri şi sfaturi dacă nu pui întrebările de rigoare. 


Uneori viața îmi scoate în cale obstacole şi probleme, dar pornesc 
întotdeauna de la premisa că eu am fost cea care le-am atras către 
mine. De aceea, îmi pun imediat întrebarea cum am reuşit acest 
lucru, astfel încât să îmi pot învăţa lecţia şi să nu o mai repet! 


În schimbul tuturor bucuriilor pe care mi le oferă viața îi transmit 
lumii iubirea mea, cât de mult pot. Caut întotdeauna binele în orice 
situație şi în orice persoană. Mă simt recunoscătoare pentru tot ce mi 
se întâmplă. Cu cât dăruiesc mai multă iubire, cu atât mai mare este 
fericirea care mă inundă şi care îmi taie uneori respirația. Atunci 
când dăruieşti iubire pentru tot ceea ce primeşti, forța iubirii 
multiplică această vibrație şi îți înapoiază încă şi mai multă iubire! 
Dacă ţi s-a întâmplat măcar o dată acest lucru, nu vei mai fi 
niciodată acelaşi! 

Iubirea poate face orice pentru tine 


Tu poți descătuşa forța iubirii pentru a te ajuta în orice domeniu al 
vieții tale. De pildă, o poţi ruga să îți aducă aminte la momentul 
potrivit de un lucru pe care trebuie să ţi-l aminteşti. O poţi ruga să te 
trezească dimineața la ora la care trebuie să te trezeşti. Forța iubirii 
poate deveni asistentul tău personal, consilierul tău financiar, 
medicul tău. Ea te poate ajuta să îți reglezi situația financiară, 
greutatea corporală, alimentația, să îți armonizezi relațiile sau să îţi 
rezolvi orice altă problemă. Ea nu va face însă aceste lucruri pentru 
tine decât dacă vei deveni una cu ea prin iubire, apreciere şi 
recunoştinţă, dacă te vei abandona în fața ei, având încredere în ea şi 
renunțând să mai încerci să controlezi totul în viața ta! 


„Pe măsură ce credința ta va creşte, vei descoperi 

că nu mai trebuie să controlezi lucrurile, 

căci acestea vor evolua de la sine în direcția dorită de tine, 
iar tu te poți lăsa dus de val, spre imensa ta satisfacție.” 
Wingate Paine (1915 — 1987) 

Autor şi fotograf 


Uneşte-ţi forțele cu imensa putere a vieţii. Dacă doreşti ca forța 
iubirii să facă ceva pentru tine, imaginează-ți că aceasta ţi-a 
îndeplinit deja dorința şi umple-te cu iubire şi cu recunoştinţă. Vei 
primi apoi cu siguranță ceea ce îți doreşti. 

Foloseşte-ți imaginaţia şi gândeşte-te la toate lucrurile pe care le 
poate face pentru tine forța iubirii. Aceasta este însăşi inteligența 
vieții şi a Universului. Dacă îți poți imagina inteligența care poate 
crea o floare sau o celulă a corpului uman, vei înțelege că nu există 
întrebare la care această inteligență să nu-ţi ofere răspunsul perfect, 
indiferent de situația în care te afli. Iubirea poate face orice pentru 
tine, dar în acest scop trebuie să devii una cu ea, realizând astfel 
puterea ei în viaţa ta. 


Ce contează dacă?... 


„Descoperă simplitatea în orice lucru complicat. 
Descoperă armonia în mijlocul discordiei. 
Descoperă oportunitatea în orice situație dificilă. ” 
Albert Einstein (1879 — 1955) 

Fizician, laureat al premiului Nobel 


Dacă te gândeşti la prea multe detalii, aceste amănunte minore îţi 
vor distrage atenţia şi te vor trage în jos. Îţi va fi greu să te focalizezi 
asupra unei stări de spirit cât mai elevate dacă îţi vei risipi atenția 
asupra amănuntelor lipsite de importanţă. Ce contează dacă ţi-ai pus 
rufele în uscător înainte ca programul de spălat să se fi terminat? Ce 
contează pentru viața ta dacă echipa ta sportivă favorită nu a câştigat 
săptămâna aceasta? Va exista întotdeauna o săptămână viitoare. Ce 
contează dacă ai ratat autobuzul? Ce contează dacă nu ai găsit 
portocale la magazin, întrucât tocmai s-au terminat? Ce contează 
dacă trebuie să stai la coadă câteva minute? La nivelul imaginii de 
ansamblu, ce contează toate aceste lucruri mărunte? 


Detaliile lipsite de importanță nu fac decât să îți distreze atenţia, 
putându-ți sabota întreaga viață. Dacă le acorzi o importanţă prea 
mare, rişti să nu te simți bine. Gândeşte-te că niciunul din aceste 
amănunte mărunte nu contează la nivelul imaginii de ansamblu a 
vieții tale! Nici măcar unul singur! De aceea, simplifică-ți cât mai 
mult viața şi protejează-ți astfel starea de spirit pozitivă. Eliminând 
detaliile nesemnificative, vei crea şi mai mult loc pentru lucrurile 
importante din viața ta, pentru cele pe care ţi le doreşti. 

Tu eşti cel care conferă semnificație vieţii tale 

Tu eşti cel care conferă semnificație tuturor aspectelor din viața ta. 
Nicio situaţie nu este în sine bună sau rea. Tot ceea ce se întâmplă 
este neutru din acest punct de vedere. Un curcubeu sau o furtună nu 
înseamnă ceva bun sau ceva rău, ci doar două fenomene la fel de 
naturale. Tu eşti cel care acordă semnificație curcubeului prin ceea 
ce simţi față de el. La fel şi în cazul furtunii. În mod similar, o slujbă 
nu este bună sau rea. Ea nu este decât o slujbă, dar tu o poţi face să 
devină bună sau rea pentru tine în funcție de ceea ce simți față de ea. 
La fel, o relaţie nu este bună sau rea în sine. Ea nu este decât o 
relaţie, dar ea devine bună sau rea pentru tine în funcție de ceea ce 
simți față de ea. 


„Nimic nu este în sine bun sau rău, 

dar gândurile noastre îl pot face să devină astfel.” 
William Shakespeare (1564 — 1616) 

Dramaturg englez 


Dacă cineva îi face rău unei alte persoane, legea atracției îi 
răspunde cu aceeaşi monedă. Ea se poate folosi în acest scop de 
poliție, de lege sau de alte modalităţi, dar răufăcătorul îşi va primi 
mai devreme sau mai târziu cu vârf şi îndesat pedeapsa cuvenită. Noi 
primim întotdeauna ceea ce oferim. De aceea, dacă auzi de o 
persoană căreia altcineva i-a făcut rău, simte o stare de compasiune 
pentru ea, dar nu te grăbi să judeci pe nimeni. Atunci când judeci pe 
cineva şi te gândeşti că este rău, tu nu îi oferi iubirea ta. În acest fel, 
îți lipeşti ţie însuți pe frunte eticheta de om rău. Tu primeşti exact 
ceea ce oferi. Dacă emiți gânduri sau sentimente negative față de 
altcineva, indiferent ce a făcut acesta, sentimentele tale negative se 
întorc împotriva ta cu aceeaşi forță cu care le-ai emis! Altfel spus, ele 
vor crea circumstanțe negative în viața ta! Forța iubirii nu cunoaşte 
justificări! 


„Viața care iubeşte totul 

este o viață bogată şi trăită plenar, 

care îşi extinde încontinuu frumusețea şi puterea.” 
Ralph Waldo Trine (1866 — 1958) 

Autor aparținând curentului Noua Gândire 

Iubirea este singura putere din lume 


Forța iubirii nu are niciun opus. Singura putere din lume este 
iubirea. Nu există o forță a negativității. Oamenii din vechime au 
descris uneori negativitatea dându-i nume precum „diavolul” sau 
„răul”. A fi tentat de diavol nu înseamnă altceva decât a fi tentat să 
cazi în capcana gândurilor şi sentimentelor negative, în loc să te 
identifici cu forța pozitivă a iubirii. În realitate nu există o forță a 
negativității. Există o singură forță, iar aceasta este forța iubirii. 


Tot ceea ce există negativ în această lume are la bază absența 
iubirii. Indiferent dacă această negativitate se manifestă printr-o 
persoană, printr-un loc, printr-o circumstanță sau un eveniment, ea 
derivă inevitabil dintr-o lipsă de iubire. De pildă, nu există o forță a 
tristeţii; tristețea nu este altceva decât o absență a fericirii, iar 
fericirea se naşte din iubire. 

La fel, nu există o forță a eşecului; eşecul nu este altceva decât 
absența succesului, iar succesul se naşte din iubire. Nu există o forță 
a bolii; boala nu este altceva decât o absență a sănătății, iar 
sănătatea se naşte din iubire. 

Nu există o forță a sărăciei; sărăcia nu este altceva decât o absență 
a abundenței, iar abundența se naşte din iubire. Iubirea este singura 
forță pozitivă a vieţii, şi toate circumstanțele negative apar 
întotdeauna ca urmare a lipsei de iubire. 


Dacă umanitatea va trece un anumit punct critic şi va învăţa să 
cultive mai multă pozitivitate decât negativitate, aceasta din urmă va 
dispărea rapid de pe planetă. Gândeşte-te: ori de câte ori optezi 
pentru iubire, tu contribui la vindecarea de negativitate a întregii 
lumi! Din ce în ce mai mulți oameni cred că ne aflăm foarte aproape 
de acest punct de cotitură în istoria umanității. Indiferent dacă au 
dreptate sau nu, a sosit într-adevăr timpul să îi oferim acestei lumi 
cât mai multă iubire şi cât mai multă pozitivitate. Fă acest lucru 
pentru ţara ta. Fă-l pentru întreaga lume. 


„Când inima este echilibrată, 

întreaga viață personală devine echilibrată. 
Când viața personală este echilibrată, 
viața familiei devine echilibrată. 

Când viața familiei este echilibrată, 
viața naţiunii devine echilibrată. 
Când viața națiunii este echilibrată, 
viața întregii lumi devine echilibrată. ” 
Confucius (551 - 479 Î. Ch.) 

Filozof chinez 


Tu poţi influența întreaga lume prin puterea ta, căci ai foarte 
multă iubire de oferit. 

AFIRMAȚII CARE EMANĂ PUTERE 


e Tot ceea ce există are o frecvență de vibrație. Absolut tot! 
Sentimentele tale atrag în viața ta persoane, circumstanțe şi 
evenimente aflate pe aceeaşi frecvență de vibraţie cu ele. 


e Viața îți răspunde. Ea comunică cu tine. Tot ceea ce vezi — fiecare 
semn, fiecare culoare, fiecare persoană şi fiecare obiect — tot ce auzi, 
toate circumstanțele şi evenimentele din viața ta au exact aceeaşi 
frecvență ca şi tine. 


e Atunci când te simți fericit mai multă vreme, tu atragi în viața ta 
numai persoane, circumstanțe şi evenimente fericite. 


e În viață nu există accidente şi coincidențe; există numai 
sincronicităţi, din cauza fenomenului de rezonanţă vibratorie. Aceasta 
este fizica vieții şi a Universului. 


e Gândeşte-te la un lucru pe care îl iubeşti şi transformă-l într-un 
simbol al iubirii. Ori de câte ori vezi sau auzi acest simbol, 
conştientizează faptul că forța iubirii se află alături de tine. 


e Lasă-te călăuzit de forța iubirii oriunde te-ai duce şi orice ai face. 
Imaginează-ți că în ziua care urmează totul va merge bine în viața ta şi 
emană cât mai multă iubire. 

Fă acest lucru ori de câte ori ai ceva de făcut. 


e Pune-ţi zilnic cât mai multe întrebări. Legea atracției va avea grijă 
să primeşti răspunsurile la ele. 


e Lasă-te ajutat de forța iubirii în toate demersurile tale. Iubirea 
poate deveni asistentul tău personal, consilier financiar, medic şi 
consilier relațional. 


e Dacă îți laşi mintea să fie preocupată de prea multe detalii, vei fi 
distras de acestea şi vei pierde din vedere imaginea de ansamblu. 
Simplifică-ți cât mai mult viața şi nu mai acorda importanță micilor 
detalii. La urma urmelor, ce contează acestea? 


e Forța iubirii nu are niciun opus. În viață nu există nicio altă putere 
decât iubirea. Toate aspectele negative din această lume au la bază o 
absență a iubirii. 

PUTEREA ŞI VIAȚA 


Niciun om nu îşi poate imagina cum ar fi să nu existe. Noi ne 
putem imagina că trupul nostru a murit, dar nu şi că nu vom mai 
exista deloc. De ce crezi că se întâmplă acest lucru? Să fie oare vorba 
doar de o farsă a naturii? Nici pe departe. Tu nu îți poți imagina că 
nu exişti pentru simplul motiv că este absolut imposibil să nu exişti! 
Dacă ţi-ai putea imagina acest lucru, l-ai putea crea. Din fericire, 
acest lucru este imposibil. Tu ai existat dintotdeauna şi vei continua 
să exişti de-a pururi, căci tu faci parte integrantă din creație. 


„Nu a existat niciodată vreun moment în care tu 

şi cu mine şi toți regii adunați aici nu am existat, 

şi nu va exista vreodată un moment în care vreunul 
dintre noi va înceta să existe. Aşa cum aceeaşi persoană 
locuieşte în corpuri diferite în timpul copilăriei, 

al maturității şi al bătrâneții, în mod similar, 

după moarte ea continuă să existe într-un alt corp. 

Omul înțelept nu se lasă amăgit de aceste schimbări.” 
Bhagavad Gītā (Sec. V Î. Ch.) 

Text hindus antic 


În acest caz, ce se întâmplă atunci când omul moare? Corpul lui 
nu devine inexistent, pentru simplul motiv că inexistența nu este 
posibilă. El se descompune însă în elementele sale de bază. Nici 
spiritul care a sălăşluit în el, adevăratul său eu, nu dispare. Simplul 
fapt că ne spunem „ființe” umane arată faptul că noi vom continua să 
existăm de-a pururi. Fiinţa vie dinlăuntrul nostru a locuit o vreme în 
acest corp uman. Chiar dacă îl părăseşte la un moment dat, ea nu 
poate dispărea. În caz contrar, în Univers ar rămâne un spaţiu gol, 
care l-ar anihila în totalitate. 


Singurul motiv pentru care nu putem vedea spiritele celor care şi- 
au părăsit corpul fizic este că noi nu percepem frecvența de vibraţie a 
iubirii. De altfel, noi nu percepem nici măcar frecvența ultraviolet; ce 
să mai vorbim de frecvența iubirii, care este cea mai înaltă din 
Univers şi care este frecvența spiritului nostru. Nici chiar cele mai 
avansate echipamente tehnologice nu pot percepe această frecvență 

supremă, şi nici nu o vor putea face vreodată. Nu uita însă că tu poți 
simți iubirea. De aceea, chiar dacă ai pierdut pe cineva drag şi nu îl 
mai poți vedea, tu poți continua să îl simți pe frecvența iubirii. Nu 
poţi face însă acest lucru pe frecvența durerii sau a tristeţii, căci 
aceste frecvenţe de vibraţie sunt net inferioare frecvenţei iubirii. În 
schimb, dacă te situezi pe frecvența supremă a iubirii şi a 
recunoştinței, este foarte uşor să simți spiritul celui drag. Tu eşti 
întotdeauna conectat cu tot ceea ce există, prin forța iubirii tale. 


Raiul se află în interiorul tău 


„Toate principiile cerului şi pământului 
se află în interiorul tău.” 

Morihei Ueshiba (1883 — 1969) 
Fondatorul artei marţiale aikido 


Textele din vechime afirmă că „raiul se află în interiorul tău”. De 
bună seamă, ele se referă la frecvența de vibraţie a ființei tale. Atunci 
când îți vei părăsi corpul uman, tu te vei situa automat pe frecvența 
mult mai înaltă a iubirii pure, căci aceasta este frecvența esențială a 
oricărei ființe umane. În timpurile din vechime, această frecvență a 
iubirii pure era numită rai. 


Raiul poate fi descoperit însă chiar în această viață. Nu este 
neapărat necesar ca trupul tău să moară pentru a descoperi 
frecvența iubirii. De fapt, adevăratul scop al acestei vieți este tocmai 
acela de a descoperi această frecvență a esenței noastre, respectiv 
raiul nostru interior. Descoperirea raiului pe pământ echivalează cu o 
viață trăită pe frecvenţa esenței noastre, care este iubirea şi bucuria 
pură. 


Din iubire faţă de viată 
„Întrebarea nu este dacă îţi continui sau nu drumul, 
ci dacă te bucuri de-a lungul lui.” 


Robert Thurman (N. 1941) 
Savant şi scriitor budist 

Tu eşti o ființă eternă. De aceea, ai tot timpul din lume pentru a 
experimenta tot ce poate fi experimentat. În realitate nu există o lipsă 
de timp, pentru simplul motiv că eternitatea îţi stă la dispoziție! În 
față te aşteaptă atât de multe aventuri, atât de multe lucruri de 
experimentat. Nu este vorba doar de aventuri trăite pe Pământ. După 
ce vei cunoaşte tot ce poate fi cunoscut pe această planetă, îți vei 
continua aventurile în alte lumi. În Univers există galaxii, dimensiuni 
şi forme de viață pe care nici măcar nu ni le putem imagina la ora 
actuală, iar noi le vom experimenta pe toate. Peste miliarde de ani, 
când vom privi creația pentru a ne alege următoarea aventură, vom 
avea de ales între nenumărate lumi, galaxii şi dimensiuni, care se vor 
întinde în fața noastră pentru eternitate. 


Această perspectivă nu te face să te simți un pic mai special, un 
om mai valoros decât te credeai până acum? Gândeşte-te: şi tu, la fel 
ca toți ceilalți oameni care au trăit vreodată pe acest pământ, vei 
continua să exişti de-a pururi! 

Dacă accepțţi acest lucru, nu-ți vine să iei viața în brațe şi să îi 
spui: „Mulțumesc”? Nu-ţi vine să sari într-un picior de bucurie la 
gândul noilor aventuri care te aşteaptă în față? Nu-ţi vine să te urci 
pe un vârf de munte şi să chiui de fericire: „Da!”, la gândul acestei 
vieți care nu se va termina niciodată? 


Menirea vieţii tale 

„Singura cauză care stă la baza existenței tuturor lucrurilor 
este bucuria şi recunoştinţa. și 

Gautama Budda (563 - 483 I. Ch.) 

Fondatorul budismului 


Menirea vieţii tale este să te bucuri, şi ce anume conferă cea mai 
mare bucurie în viață? Dăruirea! Dacă cineva mi-ar fi spus acest 
lucru cu câţiva ani în urmă, i-aş fi răspuns probabil: „Îţi este uşor să 
spui acest lucru. Eu mă lupt să supraviețuiesc şi de-abia reuşesc să 
îmi duc zilele, aşa că nu am nimic de oferit.” 


Cea mai mare bucurie în viață este dăruirea pentru simplul motiv 
că atunci când nu dăruieşti, singurul lucru care îți mai rămâne de 
făcut este să te lupţi pentru a supraviețui. Pentru omul care nu 
dăruieşte, viața pare plină de probleme, şi tocmai când i se pare că a 

ieşit în sfârşit la liman apar noi dificultăți şi conflicte, iar el o ia de la 
capăt. Cea mai mare bucurie în viață este dăruirea şi singurul lucru 
pe care îl putem dărui fără limite este iubirea noastră, manifestată 
inclusiv prin bucurie, prin pozitivitate, prin pasiune, prin entuziasm 
şi prin recunoştinţă. Acestea sunt marile comori ale vieţii, şi ele 
durează de-a pururi. Celelalte bogății ale acestei lumi nu valorează 
nimic prin comparație cu cel mai neprețuit dar din întreaga creație: 
iubirea pe care o avem în noi! 


De aceea, dăruieşte întotdeauna tot ce este mai bun în tine. 
Dăruieşte-ți iubirea, căci ea reprezintă magnetul care atrage toate 
celelalte bogății pe care le are de oferit viața. În acest fel, viaţa ta va 
deveni mai bogată decât ai fi crezut vreodată că este posibil, întrucât 
atunci când dăruieşti iubire tu îți împlineşti practic menirea în viață. 
Atunci când îți oferi iubirea, tu primeşti şi mai multă iubire, până 
când ajungi să te simți complet copleşit. Şi totuşi, iubirea şi bucuria 
pe care le poţi primi nu cunosc limite, căci aceasta reprezintă însăşi 
esența ta infinită. 


„Cândva, când oamenii vor fi cucerit vânturile, 

valurile, mareele şi gravitația, vom învăța să strunim 
energia iubirii, iar atunci, pentru a doua oară în istorie, 
omul va descoperi focul.” 

Pierre Teilhard de Chardin (1881 - 1955) 

Preot şi filozof 


Atunci când ai venit în această lume, tu nu ai adus cu tine decât 
iubirea ta. Atunci când vei părăsi această lume, nu vei lua cu tine 
decât aceeaşi iubire. Atât timp cât te afli în această lume, ori de câte 
ori optezi pentru a te simți bine şi pentru a te bucura de ceva pozitiv, 
tu îţi oferi practic iubirea şi contribui la vindecarea acestei lumi. În 
acest fel, toate lucrurile pe care ţi le doreşti, la care visezi şi pe care le 
iubeşti te vor urma oriunde te-ai duce. 


În tine există cea mai mare forță din Univers. Dacă vei învăţa să o 
struneşti, vei dispune de cea mai minunată viață posibilă! 


Puterea se află în interiorul tău. 

AFIRMAȚII CARE EMANĂ PUTERE 


e Tu ai existat dintotdeauna şi vei continua să exişti de-a pururi, 
căci faci parte integrantă din această creație. 


e La fel ca toţi oamenii pe care îi cunoşti şi ca toți cei care au trăit 
vreodată pe acest pământ, tu nu ai nici început, nici sfârşit. 

e A găsi raiul pe pământ înseamnă a-ți trăi viața pe frecvența 
fundamentală a fiinţei tale, care este iubire şi bucurie pură. 


e Cea mai mare bucurie în viață este dăruirea: atât timp cât nu 
dăruieşti, eşti predestinat să te lupti pentru existența ta. 


e Iubirea, bucuria, pozitivitatea, pasiunea, entuziasmul şi 
recunoştinţa ta sunt adevăratele comori ale vieții şi durează de-a 
pururi. Celelalte bogății ale lumii nu valorează nimic prin comparație cu 
cel mai nepretuit dar al creaţiei: iubirea din interiorul tău! 


e Dăruieşte-ți în permanență iubirea, căci aceasta reprezintă un 
veritabil magnet care atrage către tine toate bogățiile vieții. 


e Cât timp te afli pe acest pământ, ori de câte ori optezi pentru ceva 
pozitiv care te face să te simți bine, tu îţi oferi practic iubirea şi înalți 
astfel întreaga lume. 


Fie ca Puterea să îți aducă iubire şi bucurie 
pentru tot restul vieții tale. 


Aceasta este intenția mea pentru tine 
şi pentru întreaga lume. 

Despre autoare 


Intenţia declarată a Rhondei Byrne este să ofere bucurie miliardelor 
de oameni. 


Ea şi-a început călătoria prin crearea filmului Secretul, care a fost 
vizionat de milioane de oameni de pe întreaga planetă. A scris apoi 
cartea cu acelaşi titlu, care a devenit un bestseller tradus în 46 de 
limbi. 


Prin cartea Puterea, Rhonda Byrne îşi continuă misiunea sa de 
spărgător de gheață, revelându-ne cea mai mare forță din Univers. 

